
הכנסת העשרים
מושב שני
<פרוטוקול מס' 148>
מישיבת ועדת הכלכלה
יום ראשון, כ"א בשבט התשע"ו (31 בינואר 2016), שעה 10:00
<סדר היום:>
<הצעת חוק רישוי שירותים לרכב, התשע"ג-2013 (כ/769) – בקשה לדיון מחדש מאת חבר הכנסת עיסאווי פריג' ודיון מחדש בסעיף 15 להצעת החוק>
נכחו:

<חברי הוועדה:> 
יעקב פרי – מ"מ היו"ר
דוד ביטן

אורי מקלב

עיסאווי פריג'

<מוזמנים:> 
	עוזי יצחקי
	–
	המנהל הכללי, משרד התחבורה והבטיחות בדרכים

	ברק טייכמן
	–
	יועץ בכיר למנכ"ל, משרד התחבורה והבטיחות בדרכים

	חוה ראובני
	–
	סגנית היועצת המשפטית, משרד התחבורה והבטיחות בדרכים

	אבנר פלור
	–
	מהנדס, סמנכ"ל בכיר תנועה, משרד התחבורה והבטיחות בדרכים 

	דפנה עין-דור
	–
	מנהלת אגף כלכלה, משרד התחבורה והבטיחות בדרכים

	לנה גרשקוביץ
	–
	מנהלת תחום כלכלה, משרד התחבורה והבטיחות בדרכים

	אבי גונן
	–
	מהנדס ראשי לרכב, משרד התחבורה והבטיחות בדרכים

	משה קירמאיר
	–
	ראש תחום שירותי תחזוקה והדרכה, משרד התחבורה והבטיחות בדרכים

	אסתי פלדמן
	–
	עו"ד, הלשכה המשפטית, משרד האוצר

	רקפת ישי
	–
	מנהלת תחום ייבוא אישי, רשות המסים, משרד האוצר

	דני דרגוצקי
	–
	מנהל תחום בכיר הערכה, רשות המסים, משרד האוצר

	דרור וגשל
	–
	ייעוץ וחקיקה, משרד המשפטים

	קרן וול
	–
	מתמחה ייעוץ וחקיקה, לשכה משפטית, המשרד להגנת הסביבה

	אנואר חילף
	–
	הממונה על חוקיות הייבוא, משרד הכלכלה והתעשייה

	דבי מילשטיין
	–
	ממונה ייעוץ משפטי - נושאים בין-לאומיים, משרד הכלכלה והתעשייה

	יונתן צויקל
	–
	עו"ד, ראש צוות, המחלקה המשפטית, רשות ההגבלים העסקיים

	זאב ש. פרידמן
	–
	היועץ המשפטי, המועצה הישראלית לצרכנות, ארגוני צרכנים

	טל ברנר דרורי
	–
	יושבת-ראש, איגוד יבואני הרכב הדו-גלגלי, אופנועים, לשכת המסחר

	יעקב אנוך
	–
	נשיא, איגוד יבואני הרכב

	יעקב יהודה רודד
	–
	מנכ"ל, איגוד יבואני הרכב

	סיגלית בן ששון
	–
	יועצת משפטית, איגוד יבואני הרכב

	יורם בונן
	–
	עו"ד, (שדלן) מייצג את קבוצת כלמוביל, איגוד יבואני כלי רכב

	אמיר גבל
	–
	יועץ משפטי, כלמוביל, יבואני כלי רכב

	שיר דיין
	–
	עו"ד-מייצג קבוצת כלמוביל, יבואני כלי רכב

	חיים לוי
	–
	מנכ"ל משותף, גלובל אוטומקס, יבואני כלי רכב

	ינון עמית
	–
	מנכ"ל משותף, גלובל אוטומקס, יבואני כלי רכב

	דורון שורר
	–
	(שדלן) יועץ גלובל אוטומקס, יבואני כלי רכב

	רונן לוי
	–
	יושב-ראש, איגוד המוסכים בישראל

	אריה אשד
	–
	מנכ"ל, איגוד המוסכים בישראל

	אינגריד הר אבן
	–
	יועצת משפטית (שדלן), איגוד המוסכים בישראל

	דני הולנדר
	–
	חבר מועצה, איגוד המוסכים בישראל

	שלמה תוסייה כהן
	–
	יועץ משפטי, איגוד שמאי הביטוח בישראל

	נמרוד הגלילי
	–
	מנכ"ל, הארגון להשכרת רכב וליסינג

	דידי רוזנפלד
	–
	מנכ"ל שלמה SIXT, חברות להשכרת רכב וליסינג


	רון מלכה
	–
	מנהל קשת ליס בע"מ, חברות להשכרת רכב וליסינג

	יהודה לוי
	–
	גזבר, סגן יושב-ראש אגודת מורי הדרך בישראל

	שמואל השמשוני
	–
	מנכ"ל, מוסך סומרום, מתווכים לייבוא רכב

	רפאל שחוח
	–
	נציג יוריס, ייבוא אישי, מתווכים לייבוא רכב

	גיורא צפרוני
	–
	מנהל תחבורה, ארגון מנהלי רכש ולוגיסטיקה בישראל

	משה בר
	–
	יושב-ראש תנו יד לחירש ונכים למען נכים

	דן קדרון
	–
	חבר הנהלה, תנו יד לחירש ונכים למען נכים

	יעל גויסקי
	–
	עו"ד, יועצת חקיקה, לוביסטית, מייצגת את איגוד המוסכים

	ענת אלון
	–
	עו"ד, לוביסטית, (גויסקי לובינג), מייצגת את אגודת מורי הדרך

	נועה גונן
	–
	לוביסטית (גורן עמיר), מייצגת את איגוד יבואני הרכב

	משה ביבי
	–
	לוביסט (גורן עמיר), מייצג את איגוד יבואני הרכב


<ייעוץ משפטי:>
איתי עצמון
<מנהלת הוועדה:>
לאה ורון
<רישום פרלמנטרי:>
טלי רם
אירית שלהבת

<

הצעת חוק רישוי שירותים לרכב, התשע"ג-2013 (כ/769) – >
<בקשה לדיון מחדש מאת חבר הכנסת עיסאווי פריג' ודיון מחדש בסעיף 15 להצעת החוק>
<היו"ר יעקב פרי:>
בוקר טוב. אני שמח לפתוח את ישיבת ועדת הכלכלה. גברתי מנהלת הוועדה, אדוני היועץ המשפטי, רשמת, מנכ"ל משרד התחבורה, נציגי משרד התחבורה. הישיבה היום תהיה מעכשיו עד השעה 14:00, תהיה הפסקה בצהרים. 
אנחנו עוסקים היום בפרק ד', סימן ב': רישיון לייבוא רכב ושיווקו, החל מסעיף 35. אני אאפשר לכל מי שירצה לדבר, בתנאי שהוא יעשה את זה באופן תכליתי וקצר, בצורה הגונה ומנומסת, ואנחנו נתחיל ישר מסעיף 35. רציתם לתת גם רקע, גם להסביר לפני שניכנס להקראה? בבקשה. נתבקשתי גם שכל אחד – למרות שאתה מוכר וחביב – יציג את עצמו. 
<אבנר פלור:>
מהנדס אבנר פלור, סמנכ"ל בכיר תנועה, משרד התחבורה. אנחנו בדיון הקודם התחלנו את פרק ד', ייבוא רכב, שעסק בנושא רישיונות לייבוא רכב ותנאים. מסעיף 35 אנחנו דנים בנושא של רישיון יבואן, כשאנחנו דנים בעיקר בשלושה סוגי יבואנים – יבואן ישיר שרוכש את הרכב ישירות מיצרן הרכב; יבואן עקיף שרוכש רכב באמצעות הסוכן המורשה; והסוג השלישי של יבואן זעיר, שהוא יבואן שרוכש כמות מוגבלת של עד 20 כלי רכב בשנה. הסוג הרביעי, מדובר בייבוא אישי של רכב. 
סעיף 35 דן בתנאים למתן רישיון יבואן ליבואן ישיר, כשבעצם אחת מגולות הכותרת של החוק הזה, בנוסף להסדרה של כל ענף הרכב בכללותו והצווים, זה גם נושא של פתיחת השוק לתחרות. הסעיף הזה הוא אחד הסעיפים המהותיים והמרכזיים בחוק, שבעצם באמצעותו ניתן להגדיל את סוגי היבואנים השונים, ואני אסביר בהמשך. 
היום, כמו שאמרתי, ישנם למעלה מ-16 יבואנים הקיימים לרכב פרטי, ישירים, ויש כשלושה יבואנים מקבילים. 

<היו"ר יעקב פרי:>
יבואן מקביל זה מה שקראתם יבואן עקיף?

<אבנר פלור:>
יבואן עקיף זה יבואן שמייבא רכב באמצעות סוכן מורשה ולא ישירות מיצרן הרכב. 
<דוד ביטן (הליכוד):>
מה ההבדל בין מקביל לישיר?

<אבנר פלור:>
זה אותו דבר. פשוט בחקיקה הקודמת - - -

<רון מלכה:>
הוא שאל על מקביל ישיר. 

<אבנר פלור:>
אני אענה על הכול. בחקיקה הקיימת היום, בצו, מוגדר שם "יבואן מקביל". בחקיקה החדשה, במקום "מקביל", זה "יבואן עקיף". מקביל או עקיף, כמו שזה בחקיקה הזאת, זה בעצם - -
<דוד ביטן (הליכוד):>
מקביל זה עקיף. 

<אבנר פלור:>
- - לא ישירות מיצרן הרכב אלא באמצעות סוכן מורשה. כמו שאמרתי, הסעיף הזה הוא מאוד מאוד מהותי ומרכזי. 

היבואנים הישירים, נכון להיום, למעלה מ-30, 40, 50 שנה, יש לנו אך ורק יבואנים ישירים שהם בקשר עם יצרן הרכב, ולא נוספו עוד יבואנים על אותו תוצר. כלומר, אם אני לוקח כדוגמה את יבואן רכב מתוצר "סובארו" – כל הזמן אני מביא את אותה דוגמה – אין יבואן נוסף שמייבא רכב ישירות מיצרן הרכב. זאת אומרת, היבואנים הם בקשר ישיר עם יצרן הרכב, ולהם הידע והמידע הנדרש לתיקון. 

<היו"ר יעקב פרי:>
זה אותם 16, מר פלור?

<אבנר פלור:>
כן. ישנם כמו שאמרתי למעלה מ-16 יבואני רכב פרטי אבל ישנם גם יבואני משאיות, אוטובוסים וכו', כשאני אומר שאותם יבואנים הם בקשר ישיר עם היצרן ולהם המידע והידע מיצרן הרכב.

<עיסאווי פריג' (מרצ):>
בלעדיות. 

<אבנר פלור:>
כלומר, הקשר הישיר נמצא מולם. אנחנו במהלך השנים, כבר משנת 2002, כשהלכנו בכמה צעדים לפתוח את השוק, בשנת 2002 תוקן הצו אשר הכניס את סיום הבלעדיות, כלומר שלא תהיה בלעדיות בין יבואן לבין יצרן, זה לא הלך, זאת אומרת לא נכנסו יבואנים נוספים לאותו תוצר רכב. בשנת 2010 הוכנס במסגרת הצו הנושא של היבואן המקביל / עקיף, שאני קורא לו היום, וגם בקושי-בקושי נכנסו שלושה יבואנים מקבילים, כשאחד החסמים המרכזיים בנושא הזה זה שהסוכן המורשה לא - - -
<היו"ר יעקב פרי:>
רבותי, אם אתם יכולים להיות קצת יותר בשקט. אנחנו רוצים להתרכז. תודה.

<אבנר פלור:>
קיים קושי לסוכן המורשה לחתום עם היבואן העקיף על נושא אחריות, על נושא ביצוע ה"ריקולים" ואספקת מוצרי תעבורה בנושא של מימוש האחריות, ולכן לא ניתן היום בנקודת הזמן הזו להגיש חוזים שבהם הסוכן המורשה יתחייב על מתן האחריות, מתן מימוש אחריות, מתן ה"ריקולים", וכו'. 
<היו"ר יעקב פרי:>
מה הייתה הסיבה שלמרות הניסיונות של משרד התחבורה, למרות ניסיונות החקיקה, לא הצליחו לפתח או להתחיל את התחרות?
<אבנר פלור:>
כנראה, כנראה – הכול זה כנראה – שהיצרנים משום מה חוסמים את המהלכים האלה. 

<היו"ר יעקב פרי:>
היצרנים בחו"ל?

<אבנר פלור:>
יצרני הרכב בחו"ל, כנראה, כנראה שחוסמים, כי עובדה, עובדה שלא ניתן, זאת אומרת אם אני בוחן בתקופה הזאת, משנת 2010 עד היום, בקושי-בקושי נכנסו שלושה יבואנים, וכמות הרכב שייבאו מאוד מאוד מעטה יחסית ל-250,000 כלי רכב. 

<היו"ר יעקב פרי:>
אוקיי.

<אבנר פלור:>
ולכן, לקחנו את המודל הקיים באירופה. המודל הקיים באירופה זה מודל שבו כל רכב שנרכש, מכל מדינה שהיא במדינות האיחוד האירופי, יכול לטפל, לתחזק, לבצע "ריקול", בכל מדינה שהיא. כלומר, אם אני קונה רכב בהולנד כדוגמה, אני יכול לתחזק, לבצע "ריקול" גם בבלגיה, גם בגרמניה ובכל מדינה אחרת.
<היו"ר יעקב פרי:>
באמצעות היבואן באותה מדינה?
<אבנר פלור:>
באמצעות אותו נציג היצרן, שנמצא באותה מדינה. 

<עיסאווי פריג' (מרצ):>
ואם הוא לא מייבא אותו דגם, מה הוא יעשה? 

<אבנר פלור:>
גם באירופה, לא כל המדינות מייבאות את אותם דגמים שבכל אירופה. יכול להיות שבבלגיה יש דגמים שמיובאים, ובהולנד הם לא מיובאים, אבל אם הרכב הזה מגיע להולנד, הוא כן מטופל שם. זאת אומרת, אין איזשהו מחסום שאומר אני לא מטפל או אני לא מבצע "ריקול" לאותו רכב. 
<היו"ר יעקב פרי:>
ברור.

<אבנר פלור:>
גם פה, גם בישראל, אחד היבואנים הראשונים שנכנס לתחום, "איילון מוטורס", שהוא היבואן המקביל הראשון, חברת "פורד", יצרן הרכב, ביקש שמימוש האחריות, ביצוע ה"ריקולים" יבוצע על-ידי היבואן הישיר הקיים היום. כלומר, גם ישנו ייבוא מקביל, שבעצם מי שמבצע את התחזוקה, מי שמבצע את מימוש האחריות, מי שמבצע את ה"ריקול", זה יבואן ישיר של הרכב הזה, קרי חברת "דלק מוטורס". 

<עיסאווי פריג' (מרצ):>
ברשותך, דגמים שלא מיובאים לארץ על-ידי יבואן מסוים, הם יובאו בייבוא עקיף דרך הייבוא המקביל שאנחנו מציעים ולא מיובאים דרך היבואן, האם מבחינה טכנית מוסכי היבואן יכולים להתמודד איתם ולתקן אותם? כי יש טענה שהם לא ערוכים לתקן את הדגמים החדשים באותו תוצר. 

<אבנר פלור:>
אז כמו שאמרתי, אני אוסיף על דברי. כמו שאתה יודע, חבר הכנסת פריג', העולם נעשה גלובלי. כלומר, היום, מרבית ייצור המערכות והמכללים של הרכב לא מבוצע אצל יצרן הרכב אלא מבוצע אצל יצרני משנה. 

<היו"ר יעקב פרי:>
תנסה לתת תשובות יותר ממוקדות. 

<אבנר פלור:>
אני אתן מענה. 
<היו"ר יעקב פרי:>
התשובה היא כן או לא.

<אבנר פלור:>
כן. התשובה היא כן. 

<עיסאווי פריג' (מרצ):>
אתם חילקתם, אדוני היושב-ראש, חוות דעת שהוועדה מינתה בקדנציה הקודמת.
<היו"ר יעקב פרי:>
כן, יועץ מיוחד. אנחנו נתייחס לזה עוד מעט.

<עיסאווי פריג' (מרצ):>
יועץ מיוחד, והוא התייחס לסוגיה הזאת.

<היו"ר יעקב פרי:>
בסדר, אז תתייחס בדברים שלך. תודה, עיסאווי. בבקשה, תמשיך. 

<דוד ביטן (הליכוד):>
אני רואה, עיסאווי, באת הפעם מוכן.
<עיסאווי פריג' (מרצ):>
אני תמיד מוכן, אני לא צריך - - -

<היו"ר יעקב פרי:>
דוד, אתה בדרך כלל לי פחות מפריע. 

<אבנר פלור:>
עוד כמה משפטים, אדוני היושב-ראש, ואז אני אסיים ואם יהיו שאלות. אנחנו נתנו מענה גם להיבטים המקצועיים הטכניים שהועלו פה, גם להיבט של השיפוי. במסגרת השימועים שבוצעו, העלו נציגי איגוד היבואנים כל מיני דרישות בנושא שיפוי, שבעצם אנחנו מטילים עליהם מטלות מסוימות, אז גם כן, הנושא הזה של השיפוי נמצא במסגרת תיקון החקיקה.
כמו כן, הנושא של יידוע היבואן – היבואן הישיר, הכוונה – לאותם כלי רכב שמגיעים לפה, גם כן נמצא כאן, למיטב זיכרוני בסעיף 36 וגם הלאה. זאת אומרת, ניסינו לתת מענה לכלל ההיבטים וגם לעבודה שבוצעה עבור ועדת הכלכלה. תודה.
<היו"ר יעקב פרי:>
תודה לך. לפני שאנחנו מתחילים בהקראה, האם יש למישהו איזשהן השגות כלליות, נקרא לזה? רק בקיצור נמרץ. 

<יעקב אנוך:>
יקי אנוך, איגוד יבואני הרכב. אני רוצה פשוט לדייק את הדברים שאמר אבנר. באירופה יושבים היצרנים עצמם, זה לא יבואנים. כשמדובר על מתן אחריות פן-אירופאית, זה היצרן עצמו יושב, בכל אחת מהמדינות יושב היצרן עצמו, כלומר העניינים מתנהלים אצל היצרן. 
אנחנו פה סוכנים שקונים. יבואני הרכב בישראל הם סוכנים שקונים מהיצרן את הרכב, והם לא היצרן. 

<היו"ר יעקב פרי:>
ברור. תודה. 

<דוד ביטן (הליכוד):>
לא חשבנו אחרת. 

<עיסאווי פריג' (מרצ):>
יעקב, ברשותך. 

<היו"ר יעקב פרי:>
אני אתן לך, עיסאווי. בבקשה, גברתי. 

<טל ברנר דרורי:>
בוקר טוב. טל ברנר דרורי, יושבת-ראש איגוד יבואני הרכב הדו-גלגלי, אופנועים. אני כבר בדיונים קודמים ביקשתי לסייג את התחולה של החוק הזה או לזכור שצריך לעשות התאמות מפני שהחוק מתבסס על דירקטיבה אירופית שמתייחסת לרכב, ורכב פרטי, שזה נקרא דרגה M.

אופנועים לא נכללים בדירקטיבה האירופית, ולכן אנחנו חוששים ויודעים שהיצרנים של הדו-גלגלי שהולכים אחרי הרכב, לא יספיקו לאמץ גם את הדברים הקיימים. ולכן צריך לזכור שהאדפטציה צריכה להיות במשורה, עם שימת לב שיש דברים שיצרני הדו-גלגלי עדיין לא נמצאים שם. תודה.

<היו"ר יעקב פרי:>
תודה רבה. כן, אדוני. 

<רונן לוי:>
רונן לוי, יושב-ראש איגוד המוסכים בישראל. אני רק רוצה להזכיר שהחוק הזה הוא כמובן חוק שנועד גם לפתוח את התחרות ולא רק לייצר את הרישוי. 
<היו"ר יעקב פרי:>
בעיקר נועד לפתוח את התחרות. 

<רונן לוי:>
נכון. אנחנו מבקשים בסעיף הזה, בסעיף 35(א), להכניס את ההמלצה של ועדת זליכה וגם ועדת היישום.

<היו"ר יעקב פרי:>
אני רק רוצה לקטוע אותך כי אנחנו טרם ההקראה. אני ביקשתי רק השגות כלליות על הדברים של אבנר. נגיע לקריאה של 35(א), אני אתן לך את רשות הדיבור.
<אינגריד הר אבן:>
ברשותך, כבודו, אבל זה הסעיף. 

<היו"ר יעקב פרי:>
אני מציע שתיתני לי לסיים רק משפט, ואני משתדל לא לדבר יותר מדי. אז אנחנו ניתן לך ב-35(א), בהקראה, להציע את מה שאתה חושב להציע. כן, גברתי.
<אינגריד הר אבן:>
עורכת-דין אינגריד הר אבן, אני היועצת המשפטית של איגוד המוסכים. היה פה השר בשבוע שעבר, דיבר על הרפורמה. הרפורמה היא תחרות, אז יש סיטואציה – ודיברנו על זה גם בכנסת הקודמת – שמרוב עודף סעיפים ועודף רגולציה, בסוף מרוב עצים לא רואים את היער.
הסעיף הזה הוא לב לבו של החוק.

<היו"ר יעקב פרי:>
נכון.

<אינגריד הר אבן:>
שבירת הבלעדיות של היבואנים הישירים ופתיחת השוק לתחרות.

<היו"ר יעקב פרי:>
נכון.

<אינגריד הר אבן:>
פה בסעיף הזה חשוב מאוד להכניס את הנושא של התחרות, מה שכרגע לא כל כך מופיע פה מבחינת שירותי התחזוקה, תחרות בשירותי תחזוקה, ואת זה אנחנו נמקד בהצעה שלנו לשינוי סעיף 35(א)(9). תודה.

<היו"ר יעקב פרי:>
בבקשה.

<דורון שורר:>
תודה, אדוני היושב-ראש. שמי דורון שורר, בעבר הייתי מנכ"ל משרד התחבורה, היום אני לוביסט של הציבור. באופן טכני, באתי מטעם אחד היבואנים הפרטיים. 
<עיסאווי פריג' (מרצ):>
מאיזה חברה באת?

<דוד ביטן (הליכוד):>
איך אתה יכול להיות מטעם הציבור אם אתה מטעמם מגיע?

<דורון שורר:>
אני רוצה לייצג פה את האינטרס הציבורי. אני באתי במשלחת של חברת "אוטומקס".

<דוד ביטן (הליכוד):>
אז אתה לא יכול לייצג את הציבור. 

<דורון שורר:>
אז אני לא מייצג. רציתי להגיד הערה כללית. בעקבות הדברים של מהנדס פלור שדיבר על הסיבות לאי תחרות, אני רציתי להזכיר לאדוני שלפני זמן כאשר כיהנתי כמפקח על הביטוח, היה מצב דומה שחברות הביטוח בחו"ל מנעו תחרות בישראל. 

<היו"ר יעקב פרי:>
ואתה מקביל את זה עכשיו כביכול, שהיצרנים מונעים.

<דורון שורר:>
כביכול, חברות הביטוח בחו"ל לא אפשרו ביטוח אלא במחירים מסוימים וכו', לא חשוב הפרטים. לאחר שביקשתי מהממונה על ההגבלים העסקיים ומבית-המשפט לברר את הסוגיה הזו, התברר שלא כצעקתה, וכידוע, התוצאות ידועות. כל מנהלי ויושבי-ראש חברות הביטוח בישראל הורשעו בפלילים, וחלקם אפילו ישבו בבית הסוהר. 
לכן, אני מציע שהשימוש בטענה שמישהו בחו"ל מכוון את העניינים לא תעלה על השולחן אלא להסתכל על מה שקורה - - -

<היו"ר יעקב פרי:>
דורון, היא נאמרה כתשובה לשאלה שלי למר פלור.

<דורון שורר:>
תודה רבה.

<היו"ר יעקב פרי:>
זה כנראה מיטב הידע שיש לו, ייתכן ויש דברים נוספים שאנחנו לא יודעים. 

<אבנר פלור:>
אמרתי שזה ייתכן וכנראה. 

<היו"ר יעקב פרי:>
אכן. הערה אחרונה, אני רוצה להתחיל לזוז.

<רון מלכה:>
רון מלכה, "קשת ליס". אני רוצה רק להתייחס לאדון המכובד שהיה פה קודם. אפשר לראות גם בחוות הדעת שהוגשה לוועדה ש"טויוטה" מככבת במסמכים שהיא הגישה, ולא בכדי. כי חלק מהיבואנים המקבילים שפועלים היום בחרו לייבא באופן עקיף את המותג "טויוטה".

היצרנים נוקטים באופן פעיל בצעדים מגוונים על מנת למנוע זליגה של מכוניות משוק אחד לשוק שני, ואני אגיד את האמת – השוק הישראלי, לא זה רק מה שעומד בראש מעייניהם; עיקר הזליגה שלהם זה למשל ממזרח אירופה בתוך גוש האירו למערבה, ואחרים.

<היו"ר יעקב פרי:>
הבהרת.

<רון מלכה:>
זה משפיע עלינו. 

<היו"ר יעקב פרי:>
תודה רבה. אנחנו יכולים להתחיל להקריא, גברתי. 

<חוה ראובני:>
תודה רבה, אדוני. אנחנו מתחילים בסעיף 35. אני מבקשת לשים אותו בהקשר. אם בישיבה הקודמת בשבוע שעבר דיברנו על רישיון ייבוא לרכב, ואמרנו מיהם אלה שיכולים לקבל רישיון לייבוא רכב, אז הראשונים ברשימה הזאת זה יבואן רכב מסחרי. אנחנו עכשיו עומדים לעסוק בתנאים לקבלת רישיונות כיבואני רכב מסחריים. 

<היו"ר יעקב פרי:>
סעיף 35 מתחיל עם רישיון יבואן רכב ישיר.

<חוה ראובני:>
ישיר. תחת הכותרת של "יבואן רכב מסחרי" נמצאים היבואנים הישירים, העקיפים והזעירים.

<היו"ר יעקב פרי:>
אוקיי.

<חוה ראובני:>
להבדיל מהייבוא האישי. 

	"רישיון יבואן רכב ישיר

	35.

	(א)
מי שהתקיימו בו כל אלה זכאי לקבל רישיון יבואן רכב ישיר מאת המנהל:"


<היו"ר יעקב פרי:>
אני מניח שלפסקה הזאת אין הערות.

<חוה ראובני:>
	
	
	
	"(1)
הוא תאגיד רשום כדין בישראל שאחד מבעלי העניין בו לפחות ומנהלו הכללי הם תושבי ישראל;

	
	
	
	(2)
הוא התקשר עם יצרן רכב במדינת חוץ בהסכם בכתב למכירת רכב מתוצרתו לתקופה שלא תפחת משלוש שנים, וההסכם אינו מעניק לו זכויות שיווק בלעדיות, במישרין או בעקיפין;

	
	
	
	(3)
הוא המציא כתב התחייבות מאת יצרן הרכב במדינת החוץ לספק מוצרי תעבורה לכל רכב מתוצרתו המיובא לישראל, לתקופה שלא תפחת משבע שנים מיום המכירה לצרכן; השר, באישור הוועדה, רשאי לקבוע תקופה שונה לעניין פסקה זו;"


<היו"ר יעקב פרי:>
עד לכאן, יש למישהו איזשהן הערות או שאנחנו יכולים להמשיך? עיסאווי, בבקשה.

<עיסאווי פריג' (מרצ):>
אני שוב רוצה לחזור על הטענה הראשונית שהעליתי. ראשית כול, הדיון הזה, בהמשך ליועץ שמונה והגיש לנו את תקציר המנהלים, אני הייתי מבקש לקבל מין סקירה לגבי חוות הדעת הזאת, שיסבירו לנו.

<היו"ר יעקב פרי:>
בוא תעזור לי, תסייע לי. עד כאן, עד סעיף קטן (3), יש לך הערה?

<עיסאווי פריג' (מרצ):>
יש, בוודאי. בסעיף קטן (3) בעיקר. זה שוב המהות של הדיון. כתוב: "הוא המציא כתב התחייבות מאת יצרן הרכב במדינת החוץ לספק מוצרי תעבורה לכל רכב מתוצרתו", וכאן בעצם מהות הדיון – לכל רכב מתוצרתו. 

מה זאת אומרת? יבואן שיש לו דגם, הוא מייבא לארץ דגמים מסוימים, ובעל רישיון מקביל, עקיף, מייבא רכב מדגם אחר מאותה תוצרת רכב, ועל-פי הסעיף הזה הוא מחויב כתנאי מתנאי הרישיון לספק מוצרי תעבורה לדגמים האלה. זו סוגיית המהות. 
<קריאה:>
לא הבנתי. 

<היו"ר יעקב פרי:>
גם אני לא. 

<עיסאווי פריג' (מרצ):>
אני אתן הדגמה. אני סוכן "פורד", מייבא ארבעה דגמים של "פורד". בא אחד עם רישיון עקיף, יש לו רישיון לעשות ייבוא עקיף. 

<דוד ביטן (הליכוד):>
אבל פה מדובר על הישיר, לא על העקיף. 

<היו"ר יעקב פרי:>
אנחנו מדברים בסעיפים האלה על הישיר.

<דוד ביטן (הליכוד):>
מה שהוא מייבא, הם צריכים לספק. 

<עיסאווי פריג' (מרצ):>
אני אסביר לכם. אנחנו מדברים על תנאי קבלת רישיון. 

<דוד ביטן (הליכוד):>
לישיר. 

<עיסאווי פריג' (מרצ):>
אני יודע. אחד מהתנאים לקבלת רישיון לספק מוצרי תעבורה לכל רכב מתוצרתו.

<דוד ביטן (הליכוד):>
שמיובא לישראל, לא לכל רכב.

<עיסאווי פריג' (מרצ):>
מכל התוצרת.

<דוד ביטן (הליכוד):>
שמיובאת. 

<עיסאווי פריג' (מרצ):>
כן, שמיובאת.

<דוד ביטן (הליכוד):>
תמשיך. 

<עיסאווי פריג' (מרצ):>
מכל התוצרת. ברגע שאני כותב "מכל התוצרת", זה בעצם המהות של הסעיף. האם תוצרת או דגם? ברגע שאני אומר "תוצרת", אז זה הוויכוח.

<היו"ר יעקב פרי:>
זאת אומרת, מה שאותו יצרן ייצר.

<עיסאווי פריג' (מרצ):>
יצרן ייצר עשרה דגמים, ארבעה דגמים מהם אני מייבא דרך היבואן הישיר, שישה דגמים – נגיד "פורד", "פורד מוסטנג", לא מיובאת לארץ – החליט יבואן שיש לו רישיון עקיף לייבא את ה"פורד מוסטנג" לארץ. 

<היו"ר יעקב פרי:>
צריך לתת לו. ברור.

<עיסאווי פריג' (מרצ):>
צריך על-פי תנאי הרישיון לספק לו מוצרים. 

<היו"ר יעקב פרי:>
נכון. 

<עיסאווי פריג' (מרצ):>
זה המהות. 

<דוד ביטן (הליכוד):>
ההיפך. הניסוח הזה עדיף מאשר דגמים כיוון שזה כל דבר שהוא מייצר, הוא צריך לספק. 
<עיסאווי פריג' (מרצ):>
אם אין מחלוקת, אז החוק מאושר. זה המהות. 

<חוה ראובני:>
צודק מר פריג' שזה לב העניין. 

<עיסאווי פריג' (מרצ):>
כן, לב העניין, רבותי.

<חוה ראובני:>
הפסקאות הבאות משקפות את זה עוד פעם. 

<עיסאווי פריג' (מרצ):>
נכון. 

<חוה ראובני:>
אמירת המדיניות, אפשר כמובן להתווכח, אדוני מייצג עמדת מדיניות אחת, הממשלה באה עם עמדת מדיניות אחרת. האמירה שלנו היא – יצרן רכב שרוצה לשווק את כלי הרכב שלו בישראל באמצעות יבואן ישיר מטעמו, הוא לא יכול לתת בלעדיות, ואומר, רק מה שהיבואן הזה מביא. אם אני נכנס לשוק הישראלי עם יבואן ישיר, אני יודע ומקבל עלי שיכולים להיות גם יבואנים נוספים, וכל רכב מתוצרתי שיגיע לישראל, אני אחראי לטפל בו. זאת העמדה.
<היו"ר יעקב פרי:>
וזה גם בא לידי ביטוי בכל הסעיף. 

<עיסאווי פריג' (מרצ):>
נכון. אם אנחנו פותרים את הסוגיה, פתרנו את כל הסעיף.

<היו"ר יעקב פרי:>
אנחנו לא פותרים. אנחנו צריכים להחליט, יש - - -

<עיסאווי פריג' (מרצ):>
זה המהות. 

<היו"ר יעקב פרי:>
עוד מישהו? בבקשה.

<רון מלכה:>
רון מלכה, "קשת ליס". אני רוצה לתת תשובה לחבר הכנסת פריג', ברשותך. לאירופה מיובאים מדי שנה עשרות, אם לא מאות אלפי כלי רכב מתוצרת – סתם לדוגמה, "טויוטה" – שדגמים שלה לא אמורים להיות משווקים באירופה. הם לא נמצאים במגוון האירופי. 

<יעקב אנוך:>
לא נכון - - -

<עיסאווי פריג' (מרצ):>
אבל הוא ענה לך שהיצרן הוא מקומי. 

<רון מלכה:>
יש יושב-ראש לוועדה, הוא ייתן לך את זכות הדיבור. אני כרגע מדבר, ואם אתה חולק עלי מותר לך. 
<היו"ר יעקב פרי:>
כולם יקבלו רשות דיבור. 

<רון מלכה:>
יש למשל, "טויוטה סיינה" – אני סתם ככה אקח נקודה – לא מיוצרת באירופה, לא אמורה להיות מיובאת לאירופה. מיובאות אלפי יחידות בשנה מארצות הברית לאירופה בייבוא אישי, בייבוא אחר, מגיעות לאירופה. אז מה? "טויוטה" מתנערת מהם? הוא נכנס למוסך של אירופה ולא מקבל שירות? - -
<היו"ר יעקב פרי:>
הבהרת.

<רון מלכה:>
- - מקבל שירות, אחריות, "ריקול", חלפים, הכול. יכול להיות שהוא מקבל את זה קצת באיחור כי אין את זה באופן - - -

<עיסאווי פריג' (מרצ):>
אבל היצרן מקומי. 

<היו"ר יעקב פרי:>
הסבירו קודם שיש הבדל בין אירופה לבין זה, שם זה יותר יצרנים, ופה יבואנים. 
<עיסאווי פריג' (מרצ):>
נכון. זה עלויות שונות. 

<היו"ר יעקב פרי:>
נאמר. הבנו. בבקשה, אדוני.

<זאב פרידמן:>
זאב פרידמן, המועצה הישראלית לצרכנות. אדוני היושב-ראש, הייתי רק מבקש אולי מהיועץ המשפטי לברר האם הנוסח מכסה.

<היו"ר יעקב פרי:>
<
מכסה מה?>
<זאב פרידמן:>
אני מסביר. אנחנו מבקשים את ההתחייבות של היצרן. 

<היו"ר יעקב פרי:>
נכון.

<זאב פרידמן:>
אנחנו רוצים שהיא תכסה את כל הרכבים שנמצאים בישראל, ולכן הניסוח "בתקופה שלא תפחת משבע שנים מיום המכירה לצרכן" – הרי כאן אנחנו מדברים על היבואן הישיר. אנחנו רוצים שזה יחול לא רק לגבי היבואן הישיר אלא לגבי מיום המכירה לצרכן, בכל מקרה. כל צרכן, כל מכירה של צרכן, גם אם היא לא דרך אותו, זאת אומרת יכולה להיות אחרי התקופה של אותן שבע שנים. 

<עיסאווי פריג' (מרצ):>
זה לא קריטי. 

<חוה ראובני:>
לכל רכב מתוצרתו המיובא לישראל מיום שנמכר אותו רכב - - -

<זאב פרידמן:>
שאלה אם זה מכסה באמת במועד שבו הוא נמכר. 

<היו"ר יעקב פרי:>
אני, עם כל הצניעות, חושב שזה מכסה. זה מכסה, אבל השאלה היא אחרת. שמענו, ונבדוק את זה, אדוני. בבקשה, אדוני. 

<יורם בונן:>
עורך-דין יורם בונן, איגוד יבואני הרכב. אני ברשות אדוני מבקש טיפה לחבר את הדיון לקונטקסט. 

<היו"ר יעקב פרי:>
הרחבה זעירה.

<יורם בונן:>
קודם כול, הסעיף כאן עוסק בעצם במסמכים שצריך להביא יבואן ישיר כדי לקבל רישיון. 

<היו"ר יעקב פרי:>
נכון.

<יורם בונן:>
המסמכים לאורך כל הסעיף מתחלקים לשני סוגים – מסמכים שהוא צריך להביא מהיצרן שנמצא בחוץ-לארץ, ומסמכים עם התחייבויות שהוא צריך לתת בעצמו.

<היו"ר יעקב פרי:>
התחייבות של עצמו. נכון.

<יורם בונן:>
בדרך כלל התחייבויות שנסמכות על אישורים שנתן לו היצרן. אדוני, בסופו של יום, התחולה של החוק הישראלי היא טריטוריאלית, ועם כל הרצון והיומרה, אין דרך אמתית לכפות את החוק הישראלי על תאגידים זרים. 
<היו"ר יעקב פרי:>
נכון.

<יורם בונן:>
שמענו קודם כשהסביר מר פלור את הבעייתיות לגבי הסוכנים המורשים, אז דווקא שם, כשנאמר שהסוכן המורשה לא מסכים לתת משהו, אז זה בסדר, אז צריך לעשות איזה תיקון שיתאים לרצון שלו, אבל כשמדברים על יצרני הרכב, זה כבר פתאום – לא, הם יתיישרו לפי החקיקה הישראלית.

זה רעיון מעניין, אבל צריך להבין שתעשיית הרכב - - -

<היו"ר יעקב פרי:>
לא בטוח שהוא ישים, לטעמך. 

<יורם בונן:>
אל"ף, תעשיית הרכב היא גלובלית, וכמו שנאמר כאן, מדינת ישראל היא עוד מדינה אחת.

<דוד ביטן (הליכוד):>
מה אתה חושב שצריך להיות?

<היו"ר יעקב פרי:>
דוד. 

<דוד ביטן (הליכוד):>
לא, מעניין. 

<היו"ר יעקב פרי:>
בסדר, אז הוא יגיע. 

<יורם בונן:>
אני חושב, אדוני, שאי אפשר להתנות – רק מבחינת דגמים. 
<דוד ביטן (הליכוד):>
שלא יביאו את הרכב. אם הם לא רוצים לעמוד בחוק הישראלי, שלא יביאו. לא חייבים לקנות - - -

<היו"ר יעקב פרי:>
רבותי. דוד, תן לו לסיים. 

<דוד ביטן (הליכוד):>
לא, אני רוצה להבין את ההיגיון. 

<היו"ר יעקב פרי:>
תן לו לסיים. אם לא תבין את ההיגיון, בסוף תשאל. 

<יורם בונן:>
ההיגיון הוא שאם יש תעשיית רכב גלובלית, ויש לה כללים שפועלים בכל העולם, יש בעיה שמדינת ישראל תנסה לשנות אותם. 

גם בחוות הדעת שניתנה לוועדה אין התמודדות עם האמירה. אגב, זה לא ייתכן ולא אפשר, יש בפני הוועדה מסמכים של איגודי היצרנים באירופה ובארצות הברית שהם לא מוכנים - - -

<עוזי יצחקי:>
בחייך. מעניין איך הם הגיעו. נו, באמת. אל תיתן לי לפתוח את זה. 
<קריאה:>
הם הגיעו באימייל.

<עוזי יצחקי:>
באמת, אל תעשו לי את זה. יש גם גבול לכל צביעות. 

<קריאות:>
- - -

<דוד ביטן (הליכוד):>
אתה לא רוצה שיביאו מוצרי - - -

<עוזי יצחקי:>
באמת. אתה רוצה שאני אספר לך איך זה הגיע, חוות הדעת? 

<היו"ר יעקב פרי:>
אדוני המנכ"ל. אדוני המנכ"ל.

<דוד ביטן (הליכוד):>
איזה מין טענה זאת. 

<היו"ר יעקב פרי:>
קודם כול, תנו לדובר לסיים את דבריו, ואחר כך אני אתן לכם להתנגד או להביא נתונים נוספים. 

<יורם בונן:>
ועוד נקודה, אדוני, מבחינת היצרנים. גם חבר הכנסת ביטן, הרי עמדת היצרנים היא לא לגבי יבואנים ספציפיים. הרי גם אם יתחלפו כל היבואנים, אם היצרנים לא מוכנים לתת את ההתחייבויות האלה - - -
<דוד ביטן (הליכוד):>
אבל עובדה שהם כן מוכנים. עובדה. 

<היו"ר יעקב פרי:>
דוד.

<דוד ביטן (הליכוד):>
אבל מה, אי אפשר להתעמת אתו?

<היו"ר יעקב פרי:>
כן, אתה יכול, אבל תן לו רק לסיים. 

<דוד ביטן (הליכוד):>
הוא מדבר אלי. אל"ף, אתה גם לא אומר מה כן צריך להיות, לא שמעתי את זה.
<היו"ר יעקב פרי:>
דוד, אני מבקש ממך. 

<דוד ביטן (הליכוד):>
ובי"ת, אם הם לא רוצים, הרי עובדה שכן מייבאים מכוניות והם כן עומדים בתקנים האלה. מה בדיוק הבעיה? זה לא משהו חדש.

<היו"ר יעקב פרי:>
דוד. 

<יורם בונן:>
לא מצאנו את זה.

<דוד ביטן (הליכוד):>
זה משהו חדש? שלא יביאו מוצרים? 

<היו"ר יעקב פרי:>
תסיים בבקשה את דבריך. 

<יורם בונן:>
ברשות אדוני, עוד שתי נקודות בהקשר הכללי. מה שמביאים זה בייחוד את הדוגמה של האיחוד האירופי, אבל שוכחים שהאיחוד האירופי הוא טריטוריה אחת, ולכן כל מדינה בתוך האיחוד האירופי נחשבת אותה טריטוריה. 

<היו"ר יעקב פרי:>
אוקיי. 

<יורם בונן:>
אדוני, אני מבין שכמי שמייצג את איגוד יבואני הרכב, אני לא זה שאמור להוביל את הזווית הזאת, אני בכל זאת רק רוצה להציף אותה, וישקלו חברי הכנסת את הנקודה. 

<היו"ר יעקב פרי:>
תציף, תציף. 

<יורם בונן:>
כי בסופו של דבר, כשמקלפים את כל הטיעון המשפטי, בסוף היום מה שנוצר זה שיש פה הרבה מאוד מכוניות – כך מקווים – שיבואו דרך יבואנים שאין להם שום אחריות כלפי הלקוח שלהם על המוצר הזה.
<היו"ר יעקב פרי:>
לא, זה לא נכון. 

<יורם בונן:>
זאת אומרת, יש פה יבואן שהוא, כל מה שצריך לעשות זה לשים את הרכב בנמל, ומשם הוא לא מכיר את הלקוח שלו, לא מעניין אותו, הוא לא צריך לתת לו שירות, הוא לא צריך לדאוג לו לחלפים.

<היו"ר יעקב פרי:>
לפי מה שקראתי, זה לא מדויק מה שאתה אומר. הכוונה היא בהחלט כן לתת, אבל - - -

<יורם בונן:>

זו בדיוק הטענה.

<אבנר פלור:>
סעיף 36.

<יורם בונן:>
אדוני, בדיון הקודם הייתה שאלה על מקורות הייבוא, ובמידה מסוימת הפנו אלינו את הטרוניה – מה זה עניינכם שרשרת הייבוא ומאיפה הרכב הגיע והאם הוא סבל מתקלות כאלה או אחרות בדרך? 

זה הסעיף שמסביר למה זאת בעיה שלנו. כי מה שקורה זה שלוקחים את כל הרכבים האלה ושופכים אותם בחצר שלנו. 

<דוד ביטן (הליכוד):>
אבל אתם מרוויחים מזה. 
<יורם בונן:>
אבל אדוני - - -

<דוד ביטן (הליכוד):>
תן לי רגע. אתם אחראים לספק את מוצרי התעבורה, גם על זה אתם מרוויחים. אם אני מייבא רכב מדגם שאתם לא מייבאים – נגיד ייבאתי את זה בייבוא אישי, ואתם לא מייבאים אותו – לפי הנוסח הזה אתם צריכים לדאוג גם לחלפים של המוצר הזה. אתם גם על זה מרוויחים. אז מה הטענה שלכם, אני לא מבין.

<עוזי יצחקי:>
גם טיפולים. 
<דוד ביטן (הליכוד):>
אתם מרוויחים גם על זה, אז מה הטענה? 

<קריאות:>
- - -

<דוד ביטן (הליכוד):>
שום טענה לא צריכה להיות לכם. 

<יורם בונן:>
אני אתן דוגמאות. 

<היו"ר יעקב פרי:>
לא, לא, לא, לא. אל תיתן דוגמאות. תענה. תענה.

<יורם בונן:>
אני אענה. ל"טויוטה" יש 90 דגמים, מתוכם עשרה מיובאים לישראל. ל"הונדה" יש 55 דגמים, מתוכם חמישה מיובאים לישראל. האם אדוני מתכוון שכל יבואן ישיר יחזיק במחסנים שלו את כל החלפים מכל מין וסוג - - 

<היו"ר יעקב פרי:>
הנקודה ברורה.

<יורם בונן:>
- - לכל 90 הדגמים? איך הוא ינהל את המלאי הזה? האם הוא אמור - - -

<דוד ביטן (הליכוד):>
לא. רק לדגמים שמיובאים לישראל. 

<קריאה:>
לספק. לא להחזיק. 

<היו"ר יעקב פרי:>
הנקודה ברורה. מנכ"ל משרד התחבורה, אתה רוצה להעיר? 

<עוזי יצחקי:>
כן, אני רוצה ממש בכמה מלים. שוב, מדובר פה בניסיון לעצור את פתיחת השוק ורצון להציב חסמים, שבשנים האחרונות הוכח שהם גם לא נכונים. ראה בזמנו את הייבוא האישי כשאני הייתי סמנכ"ל. הגיעו אותם יבואנים – לא נוכל לטפל באותם רכבים. יתרה מכך, הביאו לי גם מכתבים מיצרנים מחוץ-לארץ, שאמרו אנחנו לא מוכנים שרכבים כאלה - - -
עמדנו על זה. נתנו את העניין של מוצרי תעבורה, אפשרנו במוסכים אחרים. וראה, הפלא ופלא, אותם יבואנים היום מתחרים על אותם כלי רכב. 

גם כמו שאמר חבר הכנסת ביטן, לחלקי חילוף, גם לטיפולים שהם מגיעים ויכולים באמת להרוויח – ועינינו לא צרה, שירוויחו. 

לכן, יש פה את הבסיס. צריך להתגבר על החסמים הללו ולפתוח את השוק. 

<דוד ביטן (הליכוד):>
רק שאלה אחת. 

<היו"ר יעקב פרי:>
דוד, אתה הרי מדבר בלי רשות דיבור, אז עכשיו אני לשם שינוי אתן לך. בבקשה.

<דוד ביטן (הליכוד):>
מה שמפריע לי כאן, שההתחייבות הזאת לא כוללת מועדים. זאת אומרת, אם אני צריך לספק מוצר תעבורה לכלי רכב - - -

<חוה ראובני:>
בהמשך. 

<אבנר פלור:>
יש את זה בהמשך החקיקה.

<דוד ביטן (הליכוד):>
בהמשך יש מועדים?

<אבנר פלור:>
לגבי מועדי אספקה, כן. 

<חוה ראובני:>
סעיף 41. 

<דוד ביטן (הליכוד):>
אתם לא מכניסים את זה בסעיף?

<חוה ראובני:>
כי זה התנאים למתן הרישיון, שם זה החובות.

<היו"ר יעקב פרי:>
רבותי. דוד, אנחנו מדברים פה על התנאים למתן הרישיון, אחר כך יש החובות. רק הערה קצרה שלכם. 

<רון מלכה:>
משפט אחד והתייחסות לדבריו של חברי הנכבד מאיגוד יבואני הרכב. הוא שוכח רק להזכיר שבאירופה, היצרנים נתנו שם נציגויות בגלל חוק ההגבלים האירופי, שהדרך היחידה שלהם לפעול ולשלוט בשוק זה לפתוח שם נציגויות. למעשה, יש להם שרשור של חברות של מאה אחוז בעלות, עד רמת המדינה.
אז אין בעיה. אז בואו, שהיבואנים הנוכחיים יוותרו על רצונם למכור מכוניות באופן בלעדי - -

<היו"ר יעקב פרי:>
אוקיי. הבנתי. 

<רון מלכה:>
- - ושהיצרן – נעשה את אותו חוק כמו באירופה ואז אתם תהיו "דילר" כמו ההוא שאתה נותן לו היום את הזיכיון בנתניה, חדרה, וכו'. אין שום בעיה, היצרן לא יוותר על מיליונים. 
<היו"ר יעקב פרי:>
ברור. עיסאווי. תתייחס, וגם תאמר מה הייתה הצעתך, איך היית משנה, לטעמך לפחות. 

<עיסאווי פריג' (מרצ):>
לפני השינוי, בסעיף (2) אני רואה כחלק מהתנאים - - -
<היו"ר יעקב פרי:>
סעיף (2) קטן. 

<עיסאווי פריג' (מרצ):>
כן. 

<קריאה:>
פסקה (2).

<עיסאווי פריג' (מרצ):>
שהוא התקשר. ב-(2), לקראת הסוף: "ההסכם אינו מעניק לו זכויות שיווק בלעדיות". דהיינו, שאני אבין. 
<היו"ר יעקב פרי:>
ההסכם אינו מעניק, הוא לא מעניק לו. 

<עיסאווי פריג' (מרצ):>
שהיצרן בחו"ל אינו מעניק ליבואן זכויות שיווק בלעדיות. לזה התכוונו? 
<חוה ראובני:>
כן. 

<קריאות:>
כן. 

<דוד ביטן (הליכוד):>
זה כל הרעיון. 

<עיסאווי פריג' (מרצ):>
שאני אבין. אני שואל את יבואני הרכב. בעולם, האם קיים דבר כזה שיצרן מתקשר עם יותר מיבואן אחד בארץ מסוימת? 

<קריאה:>
- - -

<דוד ביטן (הליכוד):>
אם אני רוצה לייבא רכב בייבוא אישי, יגידו לי, אנחנו לא יכולים לתת לך כי יש לנו הסכם. זה הרעיון, אחרת אין טעם בחוק. אין טעם בחוק אם אתה רוצה משהו אחר. 
<עיסאווי פריג' (מרצ):>
חבר הכנסת ביטן, יש ייבוא עקיף וייבוא ישיר. הייבוא העקיף מסוכן מורשה, הייבוא הישיר מהיצרן. אלה שני עולמות.
<היו"ר יעקב פרי:>
עיסאווי, תסיים.

<עיסאווי פריג' (מרצ):>
שאלתי היא האם היצרן, נהוג לתת הסכם שיווק במדינות העולם ליותר מאיש אחד, כן או לא? זה מה שאני רוצה לדעת. 
<היו"ר יעקב פרי:>
ודאי שכן. 

<יעקב אנוך:>
אני יכול לענות, אדוני?

<היו"ר יעקב פרי:>
כן, בקיצור.

<יעקב אנוך:>
במדינות שהיצרן יושב, הוא נותן הסכמי שיווק ליותר מגוף אחד. 

<היו"ר יעקב פרי:>
ודאי. 

<יעקב אנוך:>
אבל, היצרן יושב במדינות שיש 50 מיליון תושבים, שיש שם שוק בגודל שמתאים לו. ישראל היא שוק מאוד מאוד מאוד קטן.
<היו"ר יעקב פרי:>
תנסה לתת לנו דוגמאות ממדינות שמספר תושביהן חמישה, שמונה, עשרה, שנים-עשר מיליון תושבים. שם יש גם? 

<יעקב אנוך:>
לא, לא. כמו פה. 

<עיסאווי פריג' (מרצ):>
לא יודע שיצרן נותן שני רישיונות לשני משווקים. 

<היו"ר יעקב פרי:>
אלה דברים שצריך לבדוק. אנחנו סומכים על דבריך, אבל בסדר. תודה. 
<עיסאווי פריג' (מרצ):>
הצעתי, אם כך, שמאחר שהנושא מאוד מורכב ויש הרבה סעיפים במהלך החקיקה קדימה שקשורים להשלכות האלה - - -
<היו"ר יעקב פרי:>
אנחנו נקרא, אנחנו לא נצביע עכשיו.

<עיסאווי פריג' (מרצ):>
בדיוק.

<היו"ר יעקב פרי:>
בסדר? 

<עיסאווי פריג' (מרצ):>
כן. יש לי הסתייגות. 

<היו"ר יעקב פרי:>
קלעתי לדעת גדולים? 
<עיסאווי פריג' (מרצ):>
בסדר גמור. 

<היו"ר יעקב פרי:>
אז אנחנו ממשיכים לקרוא את סעיף קטן (4). בבקשה.
<דוד ביטן (הליכוד):>
צריך להבין את הרעיון מאחורי מה שחבר הכנסת פריג' אומר. הרי בעיקרון, החוק הזה לא יכול לחייב את היצרן למכור למישהו. 
<עיסאווי פריג' (מרצ):>
אני אגיד לך מה הבעיה. 

<היו"ר יעקב פרי:>
אין גם חוק שאנחנו נעמוד מאחוריו שמחייב - - -
<דוד ביטן (הליכוד):>
יפה, זה מה שאני רוצה להסביר לפריג'. "פז'ו" למשל לא חייבת למכור. אם היא רוצה למכור רק למשווק, אפילו אם אין לו בלעדיות, היא לא חייבת.
אז העיקרון אומר – למה אנחנו צריכים שבהסכם לא יהיו לו זכויות שיווק בלעדיות? על מנת שאם הם ירצו למכור למישהו, הם לא יהיו חסומים על-ידי העניין שיש להם הסכם בלעדיות עם מישהו בארץ. זה כל הרעיון של התחרות, אחרת כל הרעיון נופל. אני לא מבין את הטענה שלך בכלל. 
<קריאות:>
- - -

<עיסאווי פריג' (מרצ):>
אפשר לתת תשובה?

<היו"ר יעקב פרי:>
ברשותך. 

<דוד ביטן (הליכוד):>
אני מנסה לשכנע אותך, שתרד מההסתייגות הזאת. אם אתה מקבל את ההסתייגות - - 
<היו"ר יעקב פרי:>
דוד. דוד. 

<דוד ביטן (הליכוד):>
- - בעצם אין שום תחרות ושום דבר. זה התוצאה של העניין.

<היו"ר יעקב פרי:>
עורכת-דין ראובני, סעיף קטן (4). אנחנו ממשיכים לקרוא. 

<חוה ראובני:>
	
	
	
	"(4)
הוא המציא כתב התחייבות מטעמו לספק מוצרי תעבורה לכל רכב מתוצר המיובא על ידו לתקופה כאמור בפסקה (3);"


זה המשלים של (3), כי ב-(3) אמרנו שהיצרן מתחייב לתת מוצרי תעבורה, כאן היבואן מתחייב את אותה התחייבות. 
כל הדיון אגב הצרכן בעצם היה קשור גם ל-(4). 

<דוד ביטן (הליכוד):>
עכשיו אתם גם לא רוצים להתחייב? 

<היו"ר יעקב פרי:>
רבותי. סעיף קטן (5). תרשמו לכם את ההערות, אנחנו נעבור כמה סעיפים קטנים, ניתן לכולם להעיר. 

<חוה ראובני:>
	
	
	
	"(5)
הוא המציא כתב התחייבות מאת יצרן הרכב במדינת החוץ לאפשר את מימוש האחריות שנתן היצרן לכל רכב מתוצרתו המיובא לישראל, לרבות מתן המידע הטכני הדרוש לתיקון הרכב בתקופת האחריות;

	
	
	
	(6)
הוא המציא כתב התחייבות מטעמו לטפל בכל רכב שהוא מתוצר המיובא על ידו, לפי אחריות בהיקף ולתקופה שלא יפחתו מהאחריות לפי פסקה (5);"


מה שהיה לנו במוצרי תעבורה, אותו מודל לגבי האחריות. התחייבות יצרן, התחייבות יבואן. כל רכב מהתוצר. 

<דוד ביטן (הליכוד):>
אני הייתי רוצה גם, כשאתם מקריאים תגידו מה השינוי לעומת מה שקיים היום. 

<אבנר פלור:>
היום אין את זה. 

<דוד ביטן (הליכוד):>
כי אנחנו הרי לא מתמצאים. 

<היו"ר יעקב פרי:>
היום אין את זה, זה חדש לגמרי. 

<דוד ביטן (הליכוד):>
אם זה חדש, שיגידו חדש. 

<היו"ר יעקב פרי:>
סעיף קטן (6), ואז אנחנו נשמע הערות. 

<חוה ראובני:>
(6) הקראנו. (5) ו-(6) הם גם כן צמד, כמו (3) ו-(4). 

<דוד ביטן (הליכוד):>
היום הם ממציאים את כל ההתחייבויות האלה? 

<אבנר פלור:>
כן. היום הם ממציאים את ההתחייבויות מכיוון שמדובר רק בכלי רכב שהם מייבאים. מה שאנחנו פה רוצים להרחיב, גם לכלי רכב שהם לא מייבאים. 
<דוד ביטן (הליכוד):>
לפתוח את כל כלי הרכב. בסדר, הבנתי. אבל הם ממציאים את הדברים. 

<היו"ר יעקב פרי:>
אני מבקש הערות לסעיף קטן (4), סעיף קטן (5), סעיף קטן (6). בבקשה, אדוני. 

<יורם בונן:>
עורך-דין יורם בונן, איגוד יבואני רכב, אדוני. אני מבקש באמת להפריד בין נושא החלפים לנושא האחריות. 
<היו"ר יעקב פרי:>
חלפים לאחריות. 

<יורם בונן:>
כן. (4) זה החלפים, (5) ו-(6) זה אחריות. אני שוב מתייחס לחוות הדעת שהונחה בפני הוועדה. הרי הניתוח של החסמים נובע על-פי חוות הדעת מהסכמי הבלעדיות שיש ליצרנים עם היבואנים הישירים. כל זה לא רלוונטי לגבי חלפים. 
אני באמת לא מבין למה צריך שהיבואנים הישירים ינהלו את המלאי של היבואנים העקיפים. הרי הם לא יודעים איזה רכבים הם מייבאים. 

כמו שאמרנו, יש המון דגמים. כל דגם כזה זה המון-המון חלפים קטנים.

<היו"ר יעקב פרי:>
ולטעמך, צריך להטיל את החובה הזאת על היבואנים העקיפים? 

<יורם בונן:>
בוודאי. בוודאי. אם הוא יבואן והוא רציני, והוא מביא לפה רכבים, זה לא דבר קטן. מה הבעיה שיהיה לו גם מחסן חלפים, ואם צריך חלפים לרכבים שהוא הביא ללקוחות שלו, הוא יוציא אותם מהמחסן שלו? למה מישהו אחר צריך לנהל את המלאי עבורו בלי לדעת - - -
<דוד ביטן (הליכוד):>
אתה גדול ואתה מקושר עם היצרן - - -
<קריאות:>
- - -

<דוד ביטן (הליכוד):>
אבל אתם מרוויחים גם מזה, ניסיתי להסביר לך את זה. זה שאתם לא רוצים להביא כדי להעמיס עומס על העקיפים ואז הם לא יעשו שום ייבוא, זה הבנו כבר. 
<היו"ר יעקב פרי:>
אני רוצה להבין קודם, אחר כך אנחנו נתווכח. סיים.
<יורם בונן:>
אני רוצה לחדד. 

<היו"ר יעקב פרי:>
מה שאתה טוען זה שאין הצדקה, לטעמך, להטיל על היבואן הישיר חלפים שהיבואן העקיף ייבא. אתה אומר, תטילו את זה על היבואן העקיף. 

<יורם בונן:>
נכון. רק עוד נקודה אחת, אדוני. גם דנים בכל קטע בחוק בנפרד, פתאום כשמסתכלים למעלה – הרי היו דיונים ארוכים לגבי זה שאין תחרות בחלפים, ומה פתאום היבואנים, יש להם כוח לגבי החלפים. למה? בעיני משרד התחבורה, למה לתת להם עוד כוח? 
אבל מה שבאמת מטריד אותי, אדוני, זה השונות של הדגמים והצורך לנהל מלאי - - - 

<היו"ר יעקב פרי:>
הבהרת. הבהרת את דעתך. בבקשה, עיסאווי. 
<עיסאווי פריג' (מרצ):>
עורך-דין בונן, יש לי שאלה. כשאנחנו מדברים על אחריות, אם אני יבואן עקיף והבאתי רכב מסוג מסוים, רק פריט אחד הבאתי. על-פי האחריות שמוצעת כאן, ואם יש לי את הרכב הזה לשלוש שנים כיבואן עקיף, אני צריך לחייב אותו להחזיק עבור הרכב היחידי הזה מלאי לשלוש שנים? 
<קריאה:>
שבע. 

<עיסאווי פריג' (מרצ):>
לשבע שנים? שאני אבין. 

<היו"ר יעקב פרי:>
לטעמם, כן. 

<עיסאווי פריג' (מרצ):>
לטעמם כן.

<רון מלכה:>
גם בחוק כבר נקבע לגבי הנושא של החלקים, שאין חובה להחזיק מלאי. היום אתה תוך שבעה ימים יכול להביא מאירופה, מארצות הברית, ואני בתור יבואן עקיף, אם הבאתי אחד - - -
<היו"ר יעקב פרי:>
כלומר, הטענה שלך היא - - 
<רון מלכה:>
שאני מחויב לשלם להם. 

<היו"ר יעקב פרי:>
- - שהטענה של העורך-דין - - -

<רון מלכה:>
על האקסטרה הוצאות אני מחויב לזה ולא אני קובע אלא יש מערכת פירוט שלמה במשרד התחבורה. 
<היו"ר יעקב פרי:>
הבהרת.  
<רון מלכה:>
אני גם יכול להביא.
<יעקב יהודה רודד:>
אז תביא. 

<רון מלכה:>
אבל אני אומר שלא. לא לכל חלק יש לי גישה ליצרן. אין לי גישה ישירה ליצרן. 
<קריאות:>
- - -

<היו"ר יעקב פרי:>
רבותי. 

<רון מלכה:>
אתם מעלים את זה קצת לרמה יותר גבוהה. אנחנו נציע לוועדה הנכבדה. 

<היו"ר יעקב פרי:>
רבותי. 

<רון מלכה:>
אפשר? 
<היו"ר יעקב פרי:>
אבל אתה הבהרת. 

<רון מלכה:>
משפט אחד. 

<היו"ר יעקב פרי:>
יש פה חלק מהאנשים אינטליגנטים.

<רון מלכה:>
משפט אחד אחרון. אנחנו יכולים להציע למעשה שבואו נעתיק את החוק האירופי, שהוועדה יכולה להגיד – כל יצרן שרוצה למכור רכב במדינת ישראל, בבקשה שיתכבד כמו באירופה ויפתח הוא נציגות פה וייתן רישיונות לשיווק, וייקחו לך את העבודה. אף אחד לא רוצה לקחת לך את העבודה ולא - - -
<קריאות:>
- - -

<יעקב יהודה רודד:>
וזה יקדם את התחרות. 

<היו"ר יעקב פרי:>
רבותי, לא מתווכחים. אחד ידבר. אין ויכוחים. בבקשה.
<רונן לוי:>
רונן לוי, איגוד המוסכים. קודם כול, צריך לזכור שיבואני הרכב בישראל באמת נכנסים לנעליים של היצרן. אנחנו פה דנים מול יבואני הרכב שהם בעצם - - -
<יעקב אנוך:>
זה לא נכון. 

<קריאות:>
- - -

<עיסאווי פריג' (מרצ):>
אם אתם בלעדיים, יש בזה משהו. 

<קריאה:>
- - -

<רונן לוי:>
אני הרבה דברים שאמרת חשבתי שהם לא נכונים, אבל לא הפרעתי לך. 

<היו"ר יעקב פרי:>
דבר.

<רונן לוי:>
כרגע הם מייצגים את היצרן בהיבט הזה שהם אלה שמזינים את מדינת ישראל בכלי הרכב של יצרני הרכב, אין מה לעשות. הם בעלי הזיכיונות והם מייצגים את היצרנים בהיבט הזה.
שתיים, יש להם זמינות לקטלוגים של החלפים. היכולת שלהם לנהל – הם לא חייבים להחזיק את המלאי הקבוע אבל - - -
<דוד ביטן (הליכוד):>
הם צריכים לספק. 

<רונן לוי:>
הם יכולים לנהל. 

<היו"ר יעקב פרי:>
אתה אומר, הם לא חייבים להחזיק אותו, הם יכולים לספק אותו בין שני הצדדים. 
<רונן לוי:>
פרט שיש להם את הזמינות. 

<עיסאווי פריג' (מרצ):>
אבל בעקיפין הוא יכול לספק גם. 

<רונן לוי:>
כשאני מוסך פרטי לצורך העניין, ואני רוצה להביא חלק של רכב בייבוא אישי, לצורך העניין, למצוא את המספר הקטלוגי שלו דרך מספר השלדה זה לא דבר כל כך קל ופשוט היום, ובכלל, לא רק במדינת ישראל.
<היו"ר יעקב פרי:>
זה לא קל לך כבעל מוסך, כאיש מוסך, או שזה לא קל לכולם, כולל היבואנים?
<רונן לוי:>
לי כבעל מוסך. ליבואן רכב שהוא מקושר ליצרן הרכב, יש לו זמינות לכל מספרי הקטלוגים, לפי מספרי השלדה.
<היו"ר יעקב פרי:>
אוקיי. ברור.

<רונן לוי:>
לכן, הנוחות בכלל לכולם והשירות שכולנו נוכל לתת לציבור היא בנוחות שיש להם ובקשר שיש להם עם יצרני הרכב. מעבר לזה, הם לא חייבים לנהל את המלאי של כל מדינת ישראל. הוא יכול להזמין ולהביא את החלפים גם של המכוניות לגבי אחרים. 
<היו"ר יעקב פרי:>
כשצריך. גברתי.

<טל ברנר דרורי:>
טל ברנר, יושבת-ראש הדו-גלגלי. אני רואה בזה עניין הרבה יותר מהותי, זה יורד לשורש של זכויות של חופש העיסוק. הולכים להטיל – ובמילה הכי פשוטה, הולכים להטיל על יבואן ישיר חובות של אדם אחר שבחר לעסוק בעיסוק מסוים. זה כמו שיבקשו מהורים, שיגדלו את הילדים של השכנים.
<היו"ר יעקב פרי:>
לא, קצת הרחקת לכת. 

<טל ברנר דרורי:>
כל אחד שיבחר את הדברים שהוא מעוניין. 

<היו"ר יעקב פרי:>
קצת הרחקת לכת, אבל בסדר, זכותך. 

<טל ברנר דרורי:>
לא, לא הרחקתי. חסר אולי מעט ידע. יבואן ישיר בוחר את הדגמים שהוא בוחר להביא, משיקולים כאלה ואחרים, בשביל זה יושבים שם אנשים שבוחנים את העבודה, ומתוך זה משקלל לתוך הדברים את השירות שהוא צריך להעניק, את החלפים שהוא צריך להביא, את הגודל של המחסנים שהוא צריך. 
ליד זה, יש מהפכה שלמה בעולם החלפים שנעשית בשנים האחרונות במשרד התחבורה. פתחו את השוק, ולזכותם ייאמר, פתחו את השוק לתחרות. אם פתחו את השוק, והמהפכה הזאת אכן קרמה עור וגידים והגיע בסופו של דבר החזון לביצוע, אדרבה ואדרבה. רצו לקחת את הכוח מהיבואנים, אדרבה ואדרבה.

אז אי אפשר מצד אחד להחזיק את המקל הזה ולהגיד, אנחנו פותחים את השוק לתחרות, והפכנו ועשינו מהפכה שלמה בנושא החלפים ומוצרי התעבורה - -

<היו"ר יעקב פרי:>
ומצד שני לחייב. הבנתי. 

<טל ברנר דרורי:>
- - ומצד שני, לשבת פה ולהגיד: רגע, אבל כשזה נוח לנו, לא, שהיבואן הישיר יעשה את הכול. שהוא יעסיק את העובדים, שהוא יעסיק את המחסנים, שהוא ישכור את השטחים, כי ליבואן העקיף אולי זה מעט קשה. אז אני חושבת שצריך להחליט באיזה צד עומדים. 

<היו"ר יעקב פרי:>
אוקיי. אתם תכינו את התשובה שלכם. אם יש עוד הערות, בבקשה.

<יהודה לוי:>
בוקר טוב לכולם. יהודה לוי, סגן יושב-ראש אגודת מורי הדרך, בעברי מומחה לרכב מזויף במשטרת ישראל, 32 שנה הייתי שוטר. 
לעניין שאת אמרת ולעניין שאתה אמרת, אין שום בעיה. תפתחו את התוכנות on-line של היצרנים לכולם. תפתחו, אתם לא פותחים. 

<יעקב יהודה רודד:>
אני לא יכול - - -
<יהודה לוי:>
אתה יכול. 

<קריאות:>
- - -

<היו"ר יעקב פרי:>
אל תעורר לי מהומות. תגיד את מה שיש לך לומר. 

<יהודה לוי:>
אני אומר ככה. כל יצרן, אדוני היושב-ראש, יש תוכנה שמנהלת את כל סוגי הרכב שהוא מייצר ואת כל המוצרים שהוא מייצר, גם כשהוא קונה אותם מחברות בת קטנות אחרות. 

<היו"ר יעקב פרי:>
בסדר.

<יהודה לוי:>
כדי להביא את החלק הזה לא צריך הרבה. צריך להיכנס במחשב של היבואן בארץ - - 

<היו"ר יעקב פרי:>
מספר הדגם, כן. 

<יהודה לוי:>
- - לדעת, לשים מספר שלדה. כמו שאני נושא עכשיו, אני בא עם חולצה של "לנד רובר", אני אוהב "לנד רובר" - - 

<היו"ר יעקב פרי:>
ראינו. 

<יהודה לוי:>
- - אני נכנס לאנגליה, אני אתן את מספר השלדה של האוטו שלי, נותנים לי בדיוק את החלקים שמתאימים לישראל. הייתי עם האוטו באנגליה, אין בעיה. 
<היו"ר יעקב פרי:>
הבנתי. אתה אומר אין בעיה.

<יעקב יהודה רודד:>
אז אין בעיה - - -

<דוד ביטן (הליכוד):>
אם הם יפתחו. הם מחזיקים את המידע, הם מחזיקים את - - -

<יהודה לוי:>
מי שמחזיק את המידע, מחזיק את הכוח. 

<היו"ר יעקב פרי:>
תודה רבה. עוד מישהו רוצה להתבטא? בבקשה, אדוני. 
<שמואל השמשוני:>
השמשוני שמואל, מוסך "סומרום". יש לי שני דברים להגיד. מספר אחד, ביחס לחלקי חילוף, רכבים חדשים, עד שנתיים ליבואן יש מה שנקרא זכויות יוצרים. 

אתם רואים את זה מצוין מכיוון שנניח "מזדה" חדשה, פגוש שלה, בשנתיים הראשונות עולה בערך פי 4 מהמחיר שלו ברגע שיצרנים חליפיים נכנסים לתוך התמונה. זאת אומרת שהיבואנים, ברגע שהם מדברים שכל אחד יכול להביא, הם מיתממים מכיוון שלא כל אחד יכול בשנתיים הראשונות אלא אפשר רק דרך היצרן או נציגים שלו. 

מספר שתיים. אם כבר בחרתם לצטט מהדוח שביקשתם, באיחוד האירופי הדבר הוא לגמרי פשוט. מה שהם אומרים שם, שהם יודעים שהכוח של היצרנים הוא בנושא של האחריות וה"ריקול" והחלקים, והם קובעים בצורה חד-משמעית שזה מהווה הפרה של תחרות במקרה וסוגרים את הדברים האלה.
<היו"ר יעקב פרי:>
אני מאוד מודה לך. רק תגובה קצרה מאוד שלכם, אנוך, ואחר כך נשמע את משרד התחבורה. 
<עיסאווי פריג' (מרצ):>
עלו שני דברים, שיתייחסו לשני הדברים – לגבי הבלעדיות של שנתיים, והתוכנה. 

<יעקב אנוך:>
אדוני היושב-ראש, אנשים קמים, מדברים על משהו שהם לא יודעים, הם לא היו יבואנים. 
<היו"ר יעקב פרי:>
תתקן אותם. 

<יעקב אנוך:>
אני רוצה להגיד ככה. יבואן פתוח במחשבים רק לדגמים שהוא מייבא. יבואן בישראל לא מקבל אינפורמציה, הוא לא פתוח, הכול ממודר, הוא פתוח לדגמים שהוא מייבא.
<רון מלכה:>
מה פתאום.

<יעקב אנוך:>
אל תגידו לי מה פתאום. 

<טל ברנר דרורי:>
למה אתם אומרים לא נכון?
<יעקב אנוך:>
אל תגידו לי מה פתאום. 

<טל ברנר דרורי:>
זה העבודה שלנו. 

<יעקב אנוך:>
אל תגיד לי מה פתאום, אתה פשוט לא יודע. אני לא מאשים אותך - - -

<קריאות:>
- - -

<היו"ר יעקב פרי:>
תסלח לי. סליחה. 

<רון מלכה:>
אני עבדתי אצל יבואן ואני כן יודע. 

<היו"ר יעקב פרי:>
תסלח לי. אצלי, איך אומרים, מקפידים על הסדר. אני מקפיד לתת לכולם לדבר, אבל לא יהיו - - -

<יעקב אנוך:>
החובה לפתוח את המידע לציבור הרחב באירופה היא לא על היבואנים, היא על היצרנים. החומר פתוח באירופה, כל אחד יכול להגיע לחומר הזה, גם לספרי התיקון, גם לקטלוגים.
<היו"ר יעקב פרי:>
והטענה שלך שבישראל לא? שאתה, אם אתה לא ייבאת את הדגם הזה, אין לך?

<יעקב אנוך:>
נכון. אז אני לא פתוח. אני פתוח רק לדגמים שאני מייבא, ושם יש לי את המידע. 

<היו"ר יעקב פרי:>
הבנו. 

<יעקב אנוך:>
לעומת זאת באירופה, החומר פתוח. אותו חומר שהם טוענים, הוא פתוח, יש גישה אליו, יש נגישות אליו.

<עיסאווי פריג' (מרצ):>

למה? למה?

<יעקב אנוך:>
החוק באירופה הוא שהיצרנים יפתחו את החומר לכל מוסך שרוצה ולכל מי שרוצה. 
<היו"ר יעקב פרי:>
ופה לא. 
<עיסאווי פריג' (מרצ):>
ולמה כאן לא?

<היו"ר יעקב פרי:>
זאת אומרת, היצרנים פה לא מאפשרים את זה. 

<יעקב אנוך:>
זה חל על היצרנים, לא חל על היבואנים. 
<רונן לוי:>
מחזיק את המקל משני הקצוות. 

<יעקב אנוך:>
היצרנים לא נמצאים פה. זה אינטרנט, אתה יכול להיכנס לאירופה, זה לא משנה.

<היו"ר יעקב פרי:>
הבנתי. כן, אדוני העורך-דין, הערה קצרה.

<יורם בונן:>
רק להשלים לעניין האחריות כי עד עכשיו דיברנו על חלפים, אדוני. לגבי פסקה (6). בפסקה (5), ההתחייבות שצריך להביא מהיצרן היא לאפשר את מימוש האחריות שהוא נתן. מה שנראה לנו נכון והוגן, מכיוון שהאחריות היא אחריות של היצרן, שבפסקה (6) ייאמר שההתחייבות של היבואן תהיה לממש את האחריות שנתן היצרן, כדי שתהיה קורלציה בין הסעיפים. 
<היו"ר יעקב פרי:>
עוד פעם. תחזור. אתה מציע שבסעיף קטן (6) - - -

<יורם בונן:>
מה שייאמר בפסקה (6), שההתחייבות של היבואן תהיה לממש את האחריות שנתן היצרן. 

<היו"ר יעקב פרי:>
אבל זה כתוב כאן, לא? 

<אבנר פלור:>
לפי פסקה (5). הוא מפנה לפסקה (5). אז למה? זה ברור. זה מימוש האחריות, אנחנו לא רוצים מעבר למה שהיצרן קובע. 

<יורם בונן:>
קורלציה בניסוח. 

<אבנר פלור:>
אז הוא מפנה אותך לפסקה (5). 

<היו"ר יעקב פרי:>
בבקשה. 

<דידי רוזנפלד:>
דידי רוזנפלד, שלמה SIXT. שנתיים, יומיים, מייבאים לפה לארץ חלקים בייבוא מקביל, לאו דווקא דרך יבואני הרכב, למכוניות בנות יומיים, לא בנות שנתיים, כך שאין מחסור בחלקים. 
<היו"ר יעקב פרי:>
אוקיי. משרד התחבורה, תגיבו על הדברים שנאמרו פה על-ידי כולם.

<אבנר פלור:>
אנחנו אמרנו שתכלית החוק בעצם זה לאפשר את הנושא של התחרותיות ופתיחת השוק עד כמה שניתן. 

יחד עם זאת, אנחנו מודעים לזה שהיום הרי הייבוא, הוא מבוצע אך ורק – הטיפול והתחזוקה וה"ריקולים" – לאותם כלי רכב שהיבואנים הישירים מייבאים. 

לכן, אנחנו מכניסים את זה לחקיקה, שבעצם נוכל לחייב גם עבור אותם כלי רכב שלא מיובאים על-ידם. 

אי אפשר לעשות הפרדה, הכול הולך כחבילה אחת. חלקי החילוף, מימוש האחריות וה"ריקולים" זה חבילה אחת, אי אפשר להפריד ביניהם. הסעיף הזה כמו שאמרתי הוא סעיף מרכזי וחשוב ואי אפשר לעשות הפרדה ביניהם.

גם היום יש לנו חוזים שאנחנו רואים שהיצרנים כן מחייבים את היבואנים במימוש אחריות. גם היום. החוזים שמוגשים לנו אצל חלק מהתוצרים, ישנם מקרים שבהם היצרן מחייב את היבואן – היום, עוד טרום החוק, עוד לפני החוק – הוא מחייב אותו כן לבצע "ריקולים" ומימוש אחריות לכלי רכב שמיובאים לפה.
<היו"ר יעקב פרי:>
כלומר, החוק הזה צריך להוסיף גם את אלה שהיצרן לא מחייב אותם?

<אבנר פלור:>
לא. אני אומר שהיום, גם ללא קשר לחוק – הייתה שאלה של חבר הכנסת האם זה קיים.
<היו"ר יעקב פרי:>
לכן אני שואל. תקשיב מה אני שואל. אתה אומר, חלק ממטרת החוק, מעבר לעניין של פתיחת השוק לתחרות, הוא גם לחייב את אותם יבואנים, כי נאמר פה, אתה הרי לא יכול לחייב את היצרנים.

<רון מלכה:>
אתה יכול. 

<היו"ר יעקב פרי:>
לא, אתה לא יכול לחייב את היצרנים. 

<קריאות:>
- - -

<היו"ר יעקב פרי:>
החוק הישראלי, עם כל הכבוד, לא חל עליו. הוא יכול לקבל אותו או לא לקבל אותו. 

<קריאה:>
אם הוא רוצה לפעול פה - - -

<היו"ר יעקב פרי:>
הוא לא ירצה למכור פה, אז הוא לא יקבל. 

<קריאות:>
- - -

<היו"ר יעקב פרי:>
יש גם דברים שהם היגיון צרוף. 

<קריאה:>
תראה מה ארצות הברית עושה ל"טויוטה" למשל. 

<דוד ביטן (הליכוד):>
ארצות הברית זה שוק גדול, זה לא השוק הישראלי. 

<אבנר פלור:>
הנוסח כאן בעצם שכשיהיה חוזה בין היבואן הישיר לבין היצרן, אז הסעיפים האלה ייכנסו לתוכו. כל הסעיפים האלה שכאן אמורים להיכנס לתוכו. 

<היו"ר יעקב פרי:>
כן, אבל יש כאן טענה שאי אפשר להתעלם ממנה – רק תקשיב להערה – שנאמרה, שאת היצרן, ואני חושב שגם עליך מקובל, אתה לא יכול לחייב. אתה יכול לחייב את היבואן שפועל בתחומי מדינת ישראל. 

אם תכניס לסעיף או לחוזה של היבואן דבר שהיצרן לא ירצה לקבל אותו, אתה קוטע את פרנסתו או אתה גודע את יכולתו של היבואן הזה לעבוד בארץ כי היצרן לא ירצה. זה שוק לא מספיק גדול. 

אני לא נוקט פה עמדה, אני שואל שאלה. 

<דוד ביטן (הליכוד):>
אבל העיקרון הוא שונה, פרי. 

<היו"ר יעקב פרי:>
שנייה, תן לו לענות, ואני אתן לך גם, דוד. אתה יודע שאני נותן לך ב-98% מהמקרים. 

<דוד ביטן (הליכוד):>
אני יודע. תמיד. 

<אבנר פלור:>
מה שאנחנו אומרים, שהגדלת התחרות גם תגדיל את השוק. והיום גם כן, עובדה היא, עובדה שיש המון-המון יצרנים – כמו שאמרתי ואני חוזר ואומר – נכון שהשוק שלנו הוא קטן אבל הוא שוק שמבחינת היצרנים הוא שוק מאוד מאוד חשוב. 

ולכן אנחנו מאמינים, בדומה לאירופה – דרך אגב, זה בדומה לאירופה, אנחנו לא ממציאים המצאות – בדומה לאירופה, שכן זה קיים. ועובדה שהיצרנים כן נותנים מענה לכל מדינות האיחוד האירופי. 

<עיסאווי פריג' (מרצ):>
אבל קיבלנו, אתה לא יכול להשוות בתחום הזה.
<אבנר פלור:>
למה לא? למה לא?

<היו"ר יעקב פרי:>
קשה. קשה קצת. קשה, אבל שמענו. 

<דוד ביטן (הליכוד):>
אנחנו שוק יותר קטן, אין ויכוח. 
<רונן לוי:>
אנחנו לא שוק קטן בכלל. 

<דוד ביטן (הליכוד):>
הוא לא קטן, אבל יותר קטן. 

<קריאה:>
אנחנו לא יצרנים, אנחנו רק צרכנים. 

<דוד ביטן (הליכוד):>
העיקרון הוא פשוט. נכון שאי אפשר לחייב את היצרן, אבל היצרן, אל"ף, מעוניין למכור בישראל. זה דבר ראשון. דבר שני, אם אנחנו יכולים לחייב אותו באיזה אופן, זה באמת מול היבואן הראשי. זאת אומרת, היבואן הראשי יכול לבוא ליצרן ולבקש ממנו את ההתחייבויות האלה. אדם שמייבא ייבוא אישי, ברור שהוא לא יכול. אדם שמייבא ייבוא זעיר, ברור שהוא לא יכול. 
זאת אומרת, אם יש אפשרות לחייב אותו, זה רק באמצעות היבואן הראשי, והם לא צריכים, אני מתחיל לרחם עליהם. באמת אני מתחיל לרחם עליהם. 

<היו"ר יעקב פרי:>
לא, לא. הכוונה היא לא לרחם. 

<דוד ביטן (הליכוד):>
שהם לא יכולים והם נפגעים. הם מרוויחים גם מהחלפים, יש להם גם עניין לדעתי בנושא הזה. ואני מקבל דווקא את הטענות האחרות שאומרות שקשה מאוד – אם אדם רוצה לעשות את הייבוא של החלפים באופן אישי, הוא לא מסוגל לעשות את זה, ולכן הם צריכים לספק את הדבר הזה כחלק מרישיון הייבוא שלהם. הם מרוויחים הרבה כסף על-ידי זה שהם בעצם כמעט הבלעדיים. 
<היו"ר יעקב פרי:>
מעירה לי מנהלת הוועדה דבר שהוא בולט כאן. אם יבואן עקיף מייבא את אותו הדגם בדיוק כמו היבואן הישיר, אז אין בעיה. 

<יעקב אנוך:>
אין בעיה. 

<דוד ביטן (הליכוד):>
זה ברור. מדברים רק על הדגמים שלו. 

<היו"ר יעקב פרי:>
אין בעיה. עד כאן - - -

<עיסאווי פריג' (מרצ):>
על זה אין בעיה. 

<היו"ר יעקב פרי:>
הבעיה מתמקדת כשיש ייבוא של דגם שהוא לא מיובא על-ידי היבואן הישיר. את העניין הזה אנחנו צריכים לנסות לפתור.

<דוד ביטן (הליכוד):>
אבל אי אפשר לפתור בדרך שאנחנו נטיל את המשימה על היבואן הזעיר. הזעיר, כשמו כן הוא, הוא לא מייבא כמות שתאפשר לו בעצם.
צריך להבין שבדו-קיום בין היצרן ליבואן – בוא ניקח את "סיטרואן", היבואן הראשי מייבא המון רכבים והמון דגמים. יכול להיות שיתוף פעולה בין היצרן ליבואן הראשי שלא מספק ולא מאפשר ייבוא אחר. ולכן, אנחנו חייבים לעשות את זה דרך היבואן הראשי. 
<היו"ר יעקב פרי:>
משרד התחבורה צריך פה לתת תשובה. 

<עיסאווי פריג' (מרצ):>
אתה יודע מה מדאיג אותי? 

<היו"ר יעקב פרי:>
עיסאווי, מה הבלגאן הזה היום? שנייה, כבר אני נותן לך. דורון, בבקשה.

<דורון שורר:>
אדוני היושב-ראש, אני הייתי רוצה להסב את תשומת לבך שאנחנו הולכים פה בשדה מוקשים. למשל, ההצעה האחרונה של התאימוּת בין הסעיפים בנושא האחריות, צריך לזכור שיצרנים יכולים להכניס לתוך האחריות – למשל, האחריות תקפה רק בשטח ארצות הברית. אני אומר את זה מעולם הביטוח.
<קריאה:>
זה היצרן.

<דורון שורר:>
ואז מה שיקרה זה שהיבואן שייבא ייבוא מקביל לישראל, אז היבואנים יגידו שמאחר ש - - -
<היו"ר יעקב פרי:>
זה לא חל. אני חושב שאנחנו לא שם. 

<דורון שורר:>
ההצעה של עורך-דין בונן היא פגיעה של חסם וירטואלי.

<היו"ר יעקב פרי:>
הבנתי. מהותי. 

<דורון שורר:>
מהותי, שאסור לוועדה לשתף פעולה עם הניסיון.

<דוד ביטן (הליכוד):>
צריך להבין שבלי זה אין תחרות. כל הרפורמה, זרוק אותה לפח. זה כל העניין. 

<היו"ר יעקב פרי:>
שום דבר, רבותי, לא ייזרק לפח. אנחנו נשתדל להוציא את המוצר הכי טוב. עיסאווי. 

<דוד ביטן (הליכוד):>
לא, אם אנחנו נעשה שינוי בזה, אין רפורמה. אני אומר לך את זה.

<עיסאווי פריג' (מרצ):>
אני מנסה לחשוב ביני לבין עצמי, חבר הכנסת ביטן. בעל רישיון עקיף, ייבוא מקביל, עוסק בזה חודש-חודשיים, מייבא חמישה, שישה, עשרה כלי רכב, ויוצא מהשוק. עושה את הרווח שלו מהעסקה ויוצא מהשוק, "חלאס". אתה יודע כמה עשרות ומאות יבואנים עקיפים ברמות – לא יודע - כמה יהיו? 

<דוד ביטן (הליכוד):>
רגע. אני יכול להשיב לו? הוא מחויב לספק, לא להחזיק את זה בישראל. אז אם תבוא אליו דרישה, הוא יזמין לו. 
<עיסאווי פריג' (מרצ):>
אז גם היבואן העקיף יכול לייבא. אני לא רוצה לשחרר אותו מאחריות. 

<דוד ביטן (הליכוד):>
הוא לא מחויב להחזיק את זה במחסן.

<עיסאווי פריג' (מרצ):>
הדאגה, אדוני היושב-ראש, שיש לי מהסוגיה הזאת, אני אומר לך, מניסיון גם - אם אני מחייב את יבואני הרכב להחזיק את המוצרים האלה - - -

<היו"ר יעקב פרי:>
את החלפים.

<עיסאווי פריג' (מרצ):>
בניגוד לרצונם, אני פוחד שאנחנו עושים פתח לקומבינות ולתחבולות. 

<היו"ר יעקב פרי:>
אוקיי.

<עיסאווי פריג' (מרצ):>
שרק הצרכן ישלם את המחיר. 

<היו"ר יעקב פרי:>
ברור. יש לי רק שאלה. יש למשרד התחבורה מידע או נתונים על דגמי רכב אחרים שמיובאים לארץ? 

<לאה ורון:>
או שיש כוונה לייבא.

<היו"ר יעקב פרי:>
או שיש כוונה לייבא? אני רוצה לדעת, קודם כול לנסות לכמת את היקף הבעיה. 

<אבנר פלור:>
היום, אמרתי, הייבוא העקיף / המקביל, הוא לא - - -
<לאה ורון:>
לא נחל הצלחה גדולה.

<אבנר פלור:>
לא נחל ולא הביאו.

<עיסאווי פריג' (מרצ):>
כמה? 

<אבנר פלור:>
סליחה, אני אענה לו. אמרתי שהיום, אדוני היושב-ראש, ישנו יבואן עקיף שמייבא – הבאת דוגמה את "פורד מוסטנג". "פורד מוסטנג", היבואן הישיר הוא לא מייבא אותו. מי נותן לו טיפול? מי נותן לו שירותי "ריקול"? מי נותן לו מימוש אחריות? מי אם לא היבואן הישיר הקיים היום? ולמה זה? 

<עיסאווי פריג' (מרצ):>
אבל לא על-פי חוק הוא נותן. 

<אבנר פלור:>
ישנן דוגמאות. בנוסף, אדוני היושב-ראש, ישנם דיפלומטים, ייבוא אישי בכמויות גדולות של מהלך השנים, שכן מטופלים פה, מטופלים פה אצל היבואנים הישירים. אלה דגמים שלא קיימים גם אצלם.
<קריאה:>
- - -

<היו"ר יעקב פרי:>
אני כבר אתן לך, ראיתי, זה בסדר ואני זוכר. אני רוצה לנסות ולכמת את היקף הבעיה. כי אם היקף הבעיה הוא גדול, הוא דרמטי, סיפור אחד. אם הוא קטן, שולי, זעיר או משהו כזה, אנחנו רוצים פשוט לדעת. איפה אנחנו יכולים לקבל את הנתונים האלה? 

<חוה ראובני:>
איך אפשר? 

<עיסאווי פריג' (מרצ):>
כמה דגמים מיובאים לארץ שהם לא באמצעות היבואן הישיר? כמה? 
<רון מלכה:>
יש לי דוגמאות, אין לי נתונים מדויקים.
<היו"ר יעקב פרי:>
דוגמאות יש גם לי. 

<רון מלכה:>
לא. אני רק רוצה להגיד משהו אחד.

<עיסאווי פריג' (מרצ):>
אתה יבואן עקיף? 

<רון מלכה:>
אני רוצה להיות יבואן עקיף. 

<עיסאווי פריג' (מרצ):>
אה, אתה עוד לא. 

<רון מלכה:>
לא, אני לא אהיה יבואן עקיף אם אני אחשוב - - -
<עיסאווי פריג' (מרצ):>
אתה זעיר היום?

<היו"ר יעקב פרי:>
עיסאווי. 

<רון מלכה:>
לא. אני משווק כלי רכב אבל אני לא יבואן. אני לא אהיה יבואן אם אני אחשוב שזה יכניס אותי לאיזה מסלול שאני אסתבך. 
<היו"ר יעקב פרי:>
אוקיי.

<רון מלכה:>
אני רק רוצה שני דברים, ברשות היושב-ראש.

<היו"ר יעקב פרי:>
לא. אתה לא יכול. שניים קטנים אבל. 
<רון מלכה:>
קטנים. אחד, לעיסאווי. אף אחד לא ישקיע בין 50 ל-70 מיליון שקלים בלהיות יבואן עקיף בשביל להביא חמש מכוניות ולברוח. 

<היו"ר יעקב פרי:>
נכון.

<רון מלכה:>
זה לא עסק, אני אלך לעשות את זה במקום אחר. אף אחד – התנאים שהחוק מחייב – זה הסכומים. 

דבר שני, כבר היום, בייבוא מקביל ובייבוא אישי, סתם לדוגמה, "טויוטה סיינה", היבואן המקומי לא מביא. אמרתי ועכשיו אני עונה ליושב-ראש. כבר היום יש "טויוטה" – סתם לדוגמה, דיברו על "טויוטה" – "טויוטה סיינה", "טויוטה אוולון", "לקסוס H300ES", אני יכול עכשיו לתת רשימה של 15.
<היו"ר יעקב פרי:>
אוקיי. אל תיתן.

<דידי רוזנפלד:>
נו, ומה זה אומר? הביאו?

<היו"ר יעקב פרי:>
הבנו. 

<רון מלכה:>
הביאו, נוסעים, מטפלים, נותנים שירות, נותנים אחריות ונותנים "ריקול". אדוני העורך-דין. 
<קריאה:>
אבל אתם נותנים את השירות. 

<היו"ר יעקב פרי:>
שקט, מספיק. איך אומרים, אתה כבר מרשה לעצמך מעל ה-capacity שלי, אז תיזהר.

<יורם בונן:>
אדוני, מה שבעיקר עלה כאן, גם מהדברים של מר פלור, וזו בדיוק הנקודה, שהמדיניות שונה מיצרן ליצרן, וזו בדיוק הבעיה. כל מה שאנחנו מבקשים, לא לשים מין מיטת סדום כזאת, שאז מה שיקרה – הרי זה חקיקה ראשית. אפילו אם משרד התחבורה ירצה לעשות התאמות, הוא לא יוכל. 
גם כשמדינת ישראל הגדולה והמאיימת רוצה לעשות חקיקה שכופה על יצרנים גלובליים, נראה לי שנכון לשבת איתם, להבין איפה כואב להם, על מה הם יוותרו, ואז לקבל החלטות במדינת ישראל הריבונית. 

מרגע שזה לא המצב, מה אומרים לך, אדוני? שיביאו את זה עד הקצה, ובסוף, ביום קבלת הרישיון, יהיה פוקר. מי שימצמץ ראשון, זה מה שיהיה.

איפה הבעיה? הבעיה היא שאז אפילו אם משרד התחבורה ירצה לעשות איזשהו תיקון, הוא לא יכול כי זו חקיקה ראשית. זו נקודה ראשונה. נקודה שנייה, אדוני. 

<היו"ר יעקב פרי:>
רק תסיים. אם ככה, מה אתה היית כותב?

<יורם בונן:>
כשאני שם את האצבע על ההבדל בין תוצר לבין דגם - ודיברת קודם גם על שכל ישר – הרי בסוף אנחנו מדברים פה על עניין מסחרי. 
ניקח שוב פעם דוגמה של יבואן ישיר שמייבא חצי נגיד מהדגמים. הכי פשוט בשבילו זה להביא גם את הדגמים האחרים, אבל הוא לא מביא את זה. למה הוא לא מביא את זה? הוא לא הביא את זה כי הוא הגיע למסקנה שלשוק הישראלי זה לא כלכלי. הרי אם זה היה כלכלי הוא היה מביא את זה.

מה עושים? לוקחים יבואן עקיף, שהוא מקבל החלטות שמנותקות משיקולי עלות, כי מישהו אחר יישא בעלויות, ואומרים לו – מה שאתה חשבת שלא כלכלי בשבילך, עכשיו יהיה עוד יותר לא כלכלי, רק תעשה את זה למישהו אחר. מה ההיגיון בזה? הוא יחליט לא להביא - - -

<קריאות:>
- - -

<קריאה:>
זה לא נכון שהוא לא נושא בעלות. הוא כן נושא בעלות. 

<דוד ביטן (הליכוד):>
שאלנו אותך שאלה, תענה. מה אתה רוצה, איזה תיקון? 

<יורם בונן:>
אני חושב כך. לגבי הטיפול אני חושב שזה נכון והוגן שיטפלו ברכבים מהדגמים שהם מייבאים. מי שמחליט לייבא "מוסטנג" ולא - - -

<היו"ר יעקב פרי:>
זה מהלב של העניין. ברור.

<יורם בונן:>
אבל מה הבעיה? שמעתי שמשקיעים פה 50–70 מיליון שקלים.

<היו"ר יעקב פרי:>
כן, אבל היבואנים הישירים – בוא, איך אומרים, תתקדם טיפה קדימה. הרי לא תפסידו, לא יפסידו מזה כסף. 

<קריאה:>
יפסידו. 

<יורם בונן:>
אם כך, אדוני, לא צריך חקיקה כי אז השוק יעשה את זה. 

<דוד ביטן (הליכוד):>
יש לכם ענין "להרוג" את היבואנים האחרים, ולכן אתם לא תיתנו את זה באופן - - 

<היו"ר יעקב פרי:>
התנדבותי.

<דוד ביטן (הליכוד):>
- - וולונטרי. עזוב. אנחנו לא נולדנו היום, גם אנחנו קצת מבינים בעניין. 

<היו"ר יעקב פרי:>
הנקודה ברורה.

<אבנר פלור:>
אדוני היושב-ראש, אם אפשר שני משפטים. קודם כול, כמו שאמרתי בפתיח – ולא סתם אמרתי את זה – ניסינו. ניסינו משנת 2002, אחרי זה ב-2010, ועובדה שזה לא צלח. עובדה שזה לא צלח, לא נוספו פה עוד יבואנים ישירים נוספים על מותגים.

<היו"ר יעקב פרי:>
נוסף אחד, אני חושב. 

<אבנר פלור:>
לא, אני מדבר על אותו תוצר, אותו תוצר ישירות. לא נוספו. בנוסף, אדוני היושב-ראש, יש פה גם מכתב של מנכ"ל משרדנו ששלח ליושב-ראש ועדת הכלכלה התייחסות לנושא הזה והתייחסות למכתבי היצרנים. יש גם את העבודה שנותנת מענה למרבית השאלות והתהיות שעולות כאן. זאת אומרת, זה חשוב.
ונקודה מאוד מאוד חשובה – ואני שוב חוזר ואומר, זה מהות הרפורמה. במידה שהסעיף הזה לא יאושר כמות שהוא, אז מאוד מאוד בעייתי.

<היו"ר יעקב פרי:>
זה ברור. אני רוצה להמשיך. רק הערה אחרונה בבקשה. 

<רונן לוי:>
צריך לנסות לעשות רפורמה ואם ימשיך כך אנחנו עוד עשר שנים לא נצליח להכניס.

<היו"ר יעקב פרי:>
חבר'ה, כפי שחלק מכירים אותי, אני לא נבהל מכלום, אני רוצה להבין רק. אנוך, בבקשה.

<יעקב אנוך:>
אני רוצה רק הערה למה שאמר ידידי אבנר. העובדה שאין ייבוא מקביל בישראל נובעת מסיבה אחת, היא סיבה כלכלית, כי אי אפשר לקנות רכב שלא מהיצרן דרך יד נוספת שעולה כסף, להעביר אותו מסע כזה או אחר באירופה, שעולה כסף, ולנסות להתחרות כלכלית. 

מה שקרה פה בשוק, התחיל יבואן מקביל שקיבל את כל התמיכה מ"פורד", "איילון מוטורס", התחיל להביא את הדגמים ש"פורד" מביאה לארץ, וקיבל שירות וקיבל הכול כאילו זה דגמים שהגיעו על-ידי היבואן. 

הוא הפסיק להביא כי כלכלית הוא לא מסוגל להתמודד. והבעיה היא כלכלית, וכל איזשהו מסיח אחר ששמים מול העיניים הוא פשוט לא נכון. הוא התעלמות מדוחות כלכליים, והיו דוחות כאלה שהאוצר קיבל, היו דוחות כאלה שעשו עבור כל הגורמים שהתעסקו עם זה, ולהפוך דבר שבלתי אפשרי כלכלית ולנסות לאנוס אותו דרך כיוונים אחרים, אין לנו בעיה, אבל זה לא יעבוד גם אז.
<היו"ר יעקב פרי:>
אבל אם טענותיך צודקות במציאות, הרי היה וחוקקנו את החוק או את אותם סעיפים שאינם לטעמך או אתה לא מסכים איתם, אתה אומר, זה ייכשל כלכלית. 

<יעקב אנוך:>
אני לא רוצה שייכשל, אני רוצה - - -

<היו"ר יעקב פרי:>
עזוב. אני לא אמרתי מה אתה רוצה או מה אתה לא רוצה. 

<קריאה:>
יבואני הרכב כושלים כלכלית.

<היו"ר יעקב פרי:>
אבל אם הטענה שלך נכונה, אנחנו נחוקק, ובסופו של דבר במציאות זה לא יקרה, לטענתך. 

<יעקב אנוך:>
אבל אני לא רוצה. אגיד לך למה אני לא רוצה. אדוני היושב-ראש – ואני העליתי את זה בחדר הזה בישיבה הראשונה שהתקיימה על החוק בכנסת הקודמת.

<היו"ר יעקב פרי:>
שאומר. מה אמרת?

<יעקב אנוך:>
וישב שר התחבורה, והעליתי, אמרתי. 

<דוד ביטן (הליכוד):>
והטענה לא התקבלה על-ידי הח"כים פעם שעברה.

<יעקב אנוך:>
אני לא טענתי טענה, אני רק הסברתי. לא ביקשתי כלום. אמרתי – תראו, לנו, ליבואני רכב, אין בעיה לחתום על החוק לפני שום דיון – אני מדבר אתכם בכנסת הקודמת – אין לנו שום בעיה עם החוק. 

אנחנו יודעים היום שהחוק הזה לא יפתח את השוק כי הבעיה היא כלכלית, ולמדנו אותה.

<היו"ר יעקב פרי:>
אבל בוא תעזור לי כן לפתוח את השוק, כן לעשות רפורמה.

<יעקב אנוך:>
אני מוכן לעזור לך, אבל למה אני צריך לשאת עלי דבר שיקשה עלי לעמוד כשאני חייב לעשות אותו? עובדה שהיום אמר מר פלור, שמכוניות שהגיעו לפה, והן לא במגוון המכוניות שהיבואן מביא, מצאו פתרון לחלקי חילוף ותיקונים לאורך הדרך. 

<היו"ר יעקב פרי:>
אז לטעמך לא צריך חוק.

<יעקב אנוך:>
רגע. נכון, זה מה שאני אומר. 

<היו"ר יעקב פרי:>
לטעמך לא צריך חוק.

<יעקב אנוך:>
אני גם יודע, אדוני היושב-ראש, שמכוניות כאלה הגיעו אלינו לתיקון ומכיוון שלא ידענו לתקן אותן, הסתבכנו איתן, וכשהסתבכנו איתן קנינו מהלקוח אוטו – "מרצדס" יקרה לדוגמה, שהובאה ארצה בייבוא אישי כי לא ידענו לתקן והסתבכנו, והחלפנו לו באוטו חדש שיובא דרך היבואן לארץ, כתשובה להסתבכות כי היינו צריכים לשמור על שמנו ולא להסתבך, ואני לא רוצה להכניס בכוח את ההסתבכויות האלה ליבואנים. 

<רונן לוי:>
- - - לכם ולמכוניות אחרות - - -

<היו"ר יעקב פרי:>
אני חושב שאתם הבהרתם, הצלחתם להבהיר לחלוטין את עמדתכם. היא כנראה לא מקובלת על חלק מהשולחן הזה, בוודאי לא על משרד התחבורה, אבל אנחנו נצטרך להתמודד עם זה. 

<קריאות:>
- - -

<היו"ר יעקב פרי:>
משרד המשפטים.

<דרור וגשל:>
דרור וגשל, משרד המשפטים. אני רוצה להתייחס פה לכמה טענות שעלו במהלך הדיון.
<היו"ר יעקב פרי:>
עשה זאת.

<דרור וגשל:>
אני רוצה לחדד את הנקודה האחרונה שעלתה גם על-ידי מר אנוך, שהבעיה פה היא כלכלית ולא משפטית. כלומר, עלתה פה גם טענה לגבי חופש העיסוק - - 

<היו"ר יעקב פרי:>
נכון.

<דרור וגשל:>
- - וגם טענה לגבי השאלה האם הם השלוחים או הנציגים של היצרנים בארץ. ראשית, רק נחדד נקודה אחת. שיש יבואן אחד שלאחד היצרנים יש בעלות. נכון?
<יעקב אנוך:>
לא. לאף אחד. 

<דרור וגשל:>
היה כזה בזמן כתיבת הדוח של היועץ המיוחד לוועדה?

<קריאה:>
כן, כן.

<יעקב אנוך:>
לא, לא. 

<קריאה:>
זה מה שכתוב בדוח. 

<קריאות:>
- - -

<לאה ורון:>
תאפשרו לו לדבר, רבותי. 

<היו"ר יעקב פרי:>
רבותי, אני רגע קורא משהו, מייד מתפרעים? תמשיך, דרור. 

<דרור וגשל:>
כלומר, האפשרות שתהיה פה בעלות של היצרנים אצל היבואנים היא לא תלושה, זה מצב שיכול לקרות. ואם יהיה מצב כזה של בעלות, אז לכאורה כל הטענות של איגוד יבואני הרכב מתבטלות כי אם יש להם נציגות פה, אז אפשר להטיל עליהם. והשאלה האם תהיה פה נציגות או לא תהיה נציגות, זאת החלטה של היצרנים. לא יכול להיות שהרגולציה שלנו תהיה תלויה בהחלטה של היצרנים אם לקנות את החלק של מר אנוך או לא לקנות את החלק שלו.

<היו"ר יעקב פרי:>
אוקיי. 

<דרור וגשל:>
אנחנו עושים את הרגולציה על היבואנים. החובות שאנחנו מטילים עליהם הן חובות עליהם לשם פתיחת התחרות, שלטעמנו היא תכלית ראויה.

<היו"ר יעקב פרי:>
את זה אמר כבר עורך-דין שמייצג את איגוד היבואנים, שהחוק הוא חוק טריטוריאלי. 

<דרור וגשל:>
נכון. עכשיו, לנקודה הבאה. יש פה איזו תחושה של "דז'ה וו" כי כל הדיון הזה היה גם בכנסת הקודמת. 

<היו"ר יעקב פרי:>
אנחנו רוצים להיות דומים לגדולים שהיו לפנינו.

<עיסאווי פריג' (מרצ):>
מה לעשות, יש לך ח"כים חדשים. מה נעשה. 

<דוד ביטן (הליכוד):>
לא, זה לא נושא חדש.

<דרור וגשל:>
נכון. ואני חושב שהדיון הזה הוא חשוב כי בכנסת הקודמת כנראה לא הצלחנו לשכנע עד הסוף. 

<יורם בונן:>
יש גם חוות דעת - - -

<דרור וגשל:>
נכון. ולכן, הוגשה חוות דעת. וחוות הדעת שהוגשה לוועדה פותרת את מרבית השאלות שהועלו פה. 

<היו"ר יעקב פרי:>
חוות הדעת מוצאת את ביטויה בחקיקה כפי שמונחת לפנינו?
<דרור וגשל:>
היא מוצאת את ביטויה בחקיקה באופן כזה שאם יש שאלה שעכשיו היבואנים עומדים בפני ייבוא רחב של דגמים שהם לא יודעים לתת להם שירות, אז היועץ המיוחד של הוועדה אמר שמבחינת דגמים יש שונות מעטה. שונות מעטה, זה מה שהוא כתב, בין דגמים שונים של אותו יצרן. זה היועץ המיוחד של הוועדה. 
<קריאות:>
- - -

<היו"ר יעקב פרי:>
רבותי, אני מבקש לא להפריע. תסיים את דבריך, בבקשה דרור. 

<דרור וגשל:>
אז דבר ראשון, יש את העניין הזה של השונות המעטה. ודבר נוסף, לגבי העלויות של היצרנים שייווצרו כתוצאה מהצורך להביא חלפים לרכב שעלול להתגלגל לשוק הישראלי, אפילו שהם לא החליטו שהוא יובא לשוק הישראלי, שוב – וזו שאלה כלכלית – היועץ המיוחד של הוועדה קבע שאין שום עלות תוספתית בעניין הזה.
כלומר, מבחינת היצרנים אין פה אינטרס. לא אני אומר את זה, היועץ המיוחד לוועדה אומר את זה. 

ואלה הנושאים שהתווכחנו עליהם בפעם שעברה ובאמת נושאים כלכליים וטוב שהוועדה ביקשה, וקיבלה דוח שפותר את השאלות האלה.
<היו"ר יעקב פרי:>
אני לא ראיתי את הדוח, אני מודה. מי יכול לתת לנו שלושה או ארבעה משפטים על הדוח?

<עיסאווי פריג' (מרצ):>
תמצית המנהלים, אני הספקתי לקרוא את זה. קראתי את תמצית המנהלים, אני קצת חולק עליך בסוגיות האלה שאתה אומר. 
<דרור וגשל:>
זה לא אני. אני רק מצטט. אני יכול להפנות. 

<עיסאווי פריג' (מרצ):>
לא, בציטוט. אני חושב שלא כל הדוח קיבל ביטוי בחקיקה.

<דרור וגשל:>
בסדר, אני אדבר על הנקודה הזאת.

<היו"ר יעקב פרי:>
זו חוות דעת שהוגשה לכנסת הקודמת, נכון?

<לאה ורון:>
כן, אדוני. 

<קריאה:>
הוזמנה בכנסת הקודמת.

<עיסאווי פריג' (מרצ):>
כן, אבל פרסמו את זה לפני שלושה ימים.

<לאה ורון:>
אנחנו הפצנו אותה באתר הוועדה לכולם וכמובן לכל חברי הכנסת, לרבות את תמצית המנהלים, וכו'.

<עיסאווי פריג' (מרצ):>
אני שוב חוזר ואומר. היועץ, בסוגיה של הדגמים והעלויות, אמר, יש בעיה עם זה. הוא ציין את זה, ציין את זה. 
<אבנר פלור:>
אז לכן תיקנו בחקיקה, הוספנו נושא של שיפוי. 

<עיסאווי פריג' (מרצ):>
כן, שיפוי. בדיוק. זה בסעיף 44 קדימה, לא דנים על זה עכשיו. אני רק רוצה לחדד את מה שהיושב-ראש הציע. חבר'ה במשרד התחבורה, אם אנחנו נלך על אותם דגמים ליבואן עקיף – לא נפתח את זה, רק לאותם דגמים כדי לתמצת את זה, ולא נאפשר דגמים חדשים שיקבלו את האחריות ואת המחויבות לחלקי חילוף – יש לכם בעיה עם זה?
<קריאה:>
ברור. 

<אבנר פלור:>
כן. זה לא פתיחה. 

<היו"ר יעקב פרי:>
ודאי שיש להם בעיה. זה מעקר. הרשות להגבלים עסקיים, אתם מוכנים להתייחס? בבקשה.
<יונתן צויקל:>
עורך-דין יונתן צויקל, הרשות להגבלים עסקיים, המחלקה המשפטית. סך הכול, הרציונל של החוק הוא באמת קידום תחרות. אני חושב שיש באמת בעיה של חסמים של ייבוא מקביל. 
אני חושב שהחוק הזה בסך הכול הולך ומטפל בחסם אחרי חסם ומנסה לפתוח את הדברים לתחרות. אין לי מה להוסיף.

<היו"ר יעקב פרי:>
אין לך מה להוסיף. 

<יונתן צויקל:>
אנחנו שותפים לעמדה של משרד התחבורה בעניין הזה.

<היו"ר יעקב פרי:>
אוקיי. אדוני העורך-דין, בקיצור. 

<יורם בונן:>
רק להתייחס לנקודות שהועלו פה ממשרד המשפטים. קודם כול, אמרנו, חוות הדעת לא מטפלת בעמדה של היצרנים. 
<היו"ר יעקב פרי:>
לא חשוב. חוות הדעת, אנחנו אחריה.
<יורם בונן:>
אבל נאמר פה שיש שונות מועטה בין הדגמים. אני רוצה להגיד שני דברים. אל"ף, באמת, נדמה לי שמי שקצת מכיר את עולם הרכב של היום, זה לא אותן תוכנות, זה לא אותם כלי דיאגנוסטיקה. אפילו אותו דגם של "קורולה" – אם הוא מיוצר בטריטוריה אחת, חוות הדעת מתייחסת לזה שרכבים שמיוצרים - - -
<דוד ביטן (הליכוד):>
נשמע את המוסכים, יגידו לך אם יש שונות או אין שונות, לא אתה.
<יורם בונן:>
אז שיעשו את זה.

<דוד ביטן (הליכוד):>
אני לא מבין איך עורך-דין אומר את זה. נשמע את אלה שעובדים על זה.

<קריאות:>
- - -

<יורם בונן:>
נקודה אחרונה.

<היו"ר יעקב פרי:>
נקודה אחרונה.

<יורם בונן:>
נקודה וחצי. אחד, אם יש שונות מועטה, אז אין בעיה. אז אנחנו נביא את מה שקשור לדגמים שלנו וכנראה זה יתאים, אבל אם זה לא שונות מעטה, אז כל הנימוק הזה נופל.
<היו"ר יעקב פרי:>
הבנתי. 

<יורם בונן:>
ורק לגבי הנושא של השיפוי. אדוני, הרי כשנגיע לסעיף 44, זה ברור לך שבחלק ניכר מהעלויות לא יכירו כי אם צריך לשלוח שני מכונאים להכשרה בחוץ-לארץ בשביל לטפל בשני רכבים, הרי אף אחד לא יכיר בזה. ועוד נקודה אחרונה.
<היו"ר יעקב פרי:>
לא, לא. מספיק.

<יורם בונן:>
השיפוי לא עוזר כשיש בעיה לטפל בתקלת בטיחות ברכב כי יש אחריות פלילית. אדוני, מה ההיגיון להטיל על מישהו לטפל ברכב כשהוא אומר, אני לא יודע לטפל? מה ההיגיון לעשות את זה? 

<היו"ר יעקב פרי:>
ינון עמית מ"אוטומקס" רוצה לומר משהו. בבקשה. רק תגיד לי מה זה "אוטומקס".
<ינון עמית:>
"אוטומקס" היא יבואן.

<היו"ר יעקב פרי:>
יבואן מקביל?

<ינון עמית:>
כן. 

<היו"ר יעקב פרי:>
אולי נשמע משהו שיחלץ אותנו. 

<ינון עמית:>
אנחנו מבקשים להתייחס להערות של יבואני הרכב בכמה אספקטים. אספקט אחד הוא שהסיבה שאין תחרות היא שלא כדאי. 
<היו"ר יעקב פרי:>
לא כדאי, אתה מתכוון, כלכלית. 

<ינון עמית:>
כלכלית. הוצאנו עבור הוועדה תוך כדי, אם צריך נוציא עוד, 40 דגמים, הצעה של דילר של "טויוטה" מאיטליה, "אוטו טורינו", ל"יאריס הייבריד", ב-11,000 אירו.
<דוד ביטן (הליכוד):>
אז מה זה אומר?

<ינון עמית:>
האוטו הזה, כשמתרגמים אותו לפה אחרי הובלה ומסים, זה קצת פחות מ-80,000 שקלים – 75-80 אלף שקלים, האוטו עולה פה 115,000. זה מחיר לאוטו בודד, להיכנס לדילר לקנות אוטו בודד, לפני הנחת כמות. 
<עיסאווי פריג' (מרצ):>
דגם מיובא? 

<ינון עמית:>
דגם מיובא, כן. 

<עיסאווי פריג' (מרצ):>
בסדר, אין בעיה.

<ינון עמית:>
זה בהקשר למחירים. בהקשר למגוון דגמים.
<דוד ביטן (הליכוד):>
למה התכוונת? 

<לאה ורון:>
תסביר יותר. 

<ינון עמית:>
רציתי לבקש שיבואני הרכב לא ירפו את ידיה של הוועדה בכך שייבוא מקביל לא יכול להוזיל מחירים. בדגמים רבים המחירים זולים בעשרות אחוזים, גם כשקונים אוטו בודד על-פי מחירון.
<דוד ביטן (הליכוד):>
אז למה אין הרבה יבואנים מקבילים? למה אין?

<ינון עמית:>
בגלל חסמי שוק, כגון אלה שהחוק החדש מטפל בהם - -
<עיסאווי פריג' (מרצ):>
מה? למשל?

<ינון עמית:>
- - והעיקרי שבהם הוא זה שעומד לפניכם ברגע של אחריות ואחזקה. 
<דוד ביטן (הליכוד):>
- - -

<היו"ר יעקב פרי:>
חבר'ה, תיתנו לבן אדם לגמור את דבריו. הוא יגיד, אחר כך תשאל אותו אם הוא לא יגמור. בבקשה. לטענתך, הסיבה היא איננה סיבה כלכלית אלא הסיבה היא חסמי שוק, ולפי מיטב הבנתך, הכרתך, החוק פותר או פותח חלק מהחסמים האלה, מה שאומר או מה שמבטיח שתהיה תחרות, ואתה אומר, אולי גם הוזלה.
<דוד ביטן (הליכוד):>
לא, לא, פרי, חשוב לי רגע.

<היו"ר יעקב פרי:>
בסדר, אז תן לו רק לסיים.

<דוד ביטן (הליכוד):>
רק רגע. החסם הזה של החלפים זה אחד החסמים המובהקים שיצר מצב שאין הרבה ייבוא מקביל? 
<ינון עמית:>
זה אחד החסמים המהותיים שמקטין ייבוא מקביל.
<דוד ביטן (הליכוד):>
זאת אומרת, אם אנחנו נקבל את הטענה שלהם, בעצם חסמנו את השוק עוד פעם.
<ינון עמית:>
נכון. 

<דוד ביטן (הליכוד):>
למה זה? מה היום קורה בפועל?

<ינון עמית:>
מה שקורה היום בפועל זה שחלק מיבואני הרכב הסדירים נוטלים על עצמם באופן וולונטרי ומאפשרים את אותה אחריות וחלפים, אחרים מסרבים. אנחנו פנינו לשני יבואני רכב בכתב בבקשה רשמית, קיבלנו תשובה שלילית שהם לא מוכנים ליטול על עצמם את הנושאים האלה.
<דוד ביטן (הליכוד):>
למה אתה לא יכול לעשות את זה מול היצרן?
<ינון עמית:>
יצרן הרכב מעוניין לדכא ייבוא מקביל, הוא לא מעוניין שיהיה ייבוא מקביל, והחוק הזה הוא חרף רצונו של היצרן ולא ברצונו. 
<עיסאווי פריג' (מרצ):>
שאלתי - - -

<ינון עמית:>
הייתי רוצה להגיד עוד דבר או שניים. 

<היו"ר יעקב פרי:>
עיסאווי, אל תנצלו את טוב-לבי. 

<עיסאווי פריג' (מרצ):>
לא, אני לא מרבה לשאול, אני ילד טוב. 

<דוד ביטן (הליכוד):>
לא שאלתי שאלות לעניין?

<היו"ר יעקב פרי:>
אתה שאלת שאלות מדהימות. עיסאווי.

<עיסאווי פריג' (מרצ):>
רק שאלה. 

<היו"ר יעקב פרי:>
למי? אל ינון?

<עיסאווי פריג' (מרצ):>
כן. למה אתם היבואנים העקיפים לא דאגתם – עזוב את החקיקה – לא דאגתם לייבא רכבים מאותם הדגמים שהיבואנים הישירים מייבאים? אתה הבאת דוגמה שזה יותר זול בשליש.
<היו"ר יעקב פרי:>
השאלה ברורה, עיסאווי.
<ינון עמית:>
חלק מהדגמים הם אותם דגמים וחלק הם אחרים. גם דגם של יבואן מקביל, לא משתלם לייבא כי אפשר למכור ממנו רק 500. ליבואן סדיר לא משתלם לייבא כי אפשר למכור אותו רק 500 בשנה, זאת לא סיבה שהדגם הזה לא - - -
יש דגמים שיבואן ישיר, שרגיל לרמות רווחיות אחרות ולכמויות אחרות, בוחר שלא לייבא אותם, ויבואן מקביל שמוכן להסתפק ברמות רווחיות נמוכות יותר ובכמויות נמוכות יותר, יבחר שכן לייבא אותם. 
<עיסאווי פריג' (מרצ):>
לא השתכנעתי. 

<ינון עמית:>
אני מבקש אבל לומר עוד דבר או שניים. 

<דוד ביטן (הליכוד):>
תשובה טובה. 

<ינון עמית:>
הפער העיקרי בין דגמים שמיובאים ולא מיובאים לישראל זה דגמים מארצות הברית. ארצות הברית פתוחה יותר ומאפשרת יותר ייבוא מקביל. 
<היו"ר יעקב פרי:>
פחות דגמים אירופאיים, יותר דגמים אמריקנים?

<ינון עמית:>
הפער. רוב הדגמים האירופאיים מיובאים לישראל. כשמתייחסים כאן לדוגמאות של "טויוטה סיינה" וכו', מתכוונים לדגמים אמריקנים. ישראל אימצה רק לפני מספר שנים את התקינה האמריקנית, ויצרני הרכב במקרים רבים לא מאפשרים מוצרים אמריקנים לייבוא לישראל. 
לא מדובר ב-90 דגמים ולא ב-55 דגמים. 90 דגמים של "טויוטה" זה כולל דגמים אסייתיים ומלזיים, ואינני יודע. כול הדגמים שיובאו לישראל בייבוא מקביל כבר מיובאים לישראל היום בייבוא אישי, מקבלים "ריקול" מהמחשב הזה שאי אפשר לחבר אותם, איכשהו באורח פלא הם מקבלים "ריקול", הם מקבלים חלפים. המחשב של "טויוטה", אם תחברו, אתם תיסעו לכל מוסך של "טויוטה" ותחברו שלדה אמריקנית שלא מיובאת לישראל, תקבלו עליה את כל הנתונים. זה מחשב השירות, וכנ"ל ברוב יצרני הרכב. 
אין שום בעיה לתת את השירות הזה. יש כאן 50,000 מכוניות שנוסעות פה בייבוא אישי, ויבואני הרכב מצאו את הדרך לתת לכולם את השירות, וגם לא העלו טרוניות.

<היו"ר יעקב פרי:>
תודה רבה, ינון. אני רוצה לעשות לפחות את ההקראה עד סוף סעיף 35 ואחרי כן אני אחליט גם מתי תהיה ההפסקה. חוה, את מתחילה עם סעיף קטן (7).
<חוה ראובני:>
	
	
	
	"(7)
הוא המציא כתב התחייבות מאת יצרן הרכב במדינת החוץ לעניין טיפול בכל תקלת בטיחות סדרתית שתתגלה ברכב מתוצרתו המיובא לישראל, שלפיו היצרן מתחייב לעשות את כל אלה:

	
	
	
	
	(א)
למסור ליבואן באופן מיידי מידע על תקלת בטיחות סדרתית שהתגלתה בייצור של רכב מתוצרתו;

	
	
	
	
	(ב)
למסור ליבואן הוראות טכניות לתיקון תקלת הבטיחות הסדרתית;

	
	
	
	
	(ג)
לספק ליבואן מוצרי תעבורה הנדרשים לצורך תיקון תקלת הבטיחות הסדרתית;

	
	
	
	
	(ד)
לשאת בעלות הטיפול בתקלת הבטיחות הסדרתית כאמור בפסקאות משנה (א) עד (ג);

	
	
	
	(8)
הוא המציא כתב התחייבות מטעמו לטפל בכל תקלת בטיחות סדרתית שתתגלה ברכב שהוא מתוצר המיובא על ידו בהתאם לכתב ההתחייבות שבפסקה (7), בהתאם להוראות לפי סעיף 43;"


כאן אנחנו מדברים, מה שדיברנו על מוצרי התעבורה, שתי ההתחייבויות – מה שהיה לנו על האחריות – שתי התחייבויות, יצרן ויבואן. תקלת בטיחות סדרתית - התחייבות יצרן, התחייבות יבואן לתוצר.
<היו"ר יעקב פרי:>
ברור.

<חוה ראובני:>
	
	
	
	"(9)
הוא הוכיח קיומה של תשתית למתן שירותי תחזוקה לרכב, בהתאם להוראות שקבע השר לעניין המוסכים למתן אותם שירותים;

	
	
	
	(10)
הוא המציא אישור מרואה חשבון המעיד כי יש לו הון עצמי כפי שקבע השר, בהתאם, בין היתר, לסוג הרכב שהוא מייבא ולכמות כלי הרכב;

	
	
	
	(11)
הוא המציא כתב התחייבות מאת יצרן הרכב במדינת חוץ לפיו הוא מתחייב לקיים את חובות היבואן לפי סעיף זה, אם לא יהיה ביכולתו לקיימן בשל אחת מנסיבות אלה:

	
	
	
	
	(א)
ניתן לגביו צו פירוק, קבוע או זמני, צו כינוס, צו כינוס נכסים או צו הקפאת הליכים לפי כל דין."


את הסיפה "והוא הפסיק או אינו יכול למלא את חובותיו" אני מבקשת למחוק. 

<היו"ר יעקב פרי:>
אנחנו מוחקים מ"הוא הפסיק" עד "חובותיו".

<חוה ראובני:>
עד סוף (א), כן. 

<איתי עצמון:>
התאמה לנוסחים קודמים שכבר אושרו בוועדה. 

<היו"ר יעקב פרי:>
זאת אומרת שזה נגמר ב"או צו הקפאת הליכים לפי כל דין."
<חוה ראובני:>
כן. 

	
	
	
	
	"(ב)
היצרן מבקש שחובות היבואן ימולאו על ידי גורם אחר;

	
	
	
	(12)
הוא המציא התחייבות מאת יצרן הרכב במדינת חוץ לספק לו מידע טכני, ספרות מקצועית וציוד לתיקון ולמתן שירותי תחזוקה לרכב מתוצר המיובא על ידו.

	
	
	(ב)
המנהל ירשום ברישיון יבואן רכב ישיר את התוצר שאותו רשאי היבואן לייבא."


את (ג) אני מבקשת לא לקרוא. אנחנו רוצים להביא לוועדה נוסח כולל. 
<היו"ר יעקב פרי:>
למה לשלוש שנים? 

<חוה ראובני:>
אנחנו רוצים להביא לוועדה נוסח כולל לנושא של תוקף תקופת רישיונות לפי החוק באופן כללי, אז אני מבקשת לא לקרוא את זה.

<דוד ביטן (הליכוד):>
שלוש שנים זה מעט. 
<אבנר פלור:>
בכלל לחוק אנחנו רוצים. 

<חוה ראובני:>
הנושא עלה באחת הישיבות הקודמות אגב רישיון לייבוא רכב ושיווקו. אנחנו נביא לוועדה לישיבה הבאה אני מקווה הצעה כוללת לכל הרישיונות. 

<דוד ביטן (הליכוד):>
מתכוונים לשנות את זה?

<אבנר פלור:>
כן. 

<חוה ראובני:>
כן. הכוונה לתקופות ארוכות יותר. 

<אבנר פלור:>
לכל החוק. 

<היו"ר יעקב פרי:>
אני רק מבקש. לקבוצה הזאת, לדבוקה הזאת של מה שגברת ראובני קראה, הערות אם אפשר קצרות. 

<רונן לוי:>
אני מסביר ומבקש עוד פעם. אנחנו, איגוד המוסכים כבר מנהל איזשהו קמפיין כאן וגם אצל חברי הכנסת, שנוסיף בסעיף 35(א)(9) את העניין של הגבלת האפשרות של יבואני רכב להחזיק יותר ממוסך אחד.
נכון להיום, השליטה של יבואני הרכב גם בענף התחזוקה - - -
<היו"ר יעקב פרי:>
איפה כתוב? לאיזה סעיף אתה מתייחס? "הוא הוכיח קיומה של תשתית למתן שירותי תחזוקה לרכב". איפה כתוב שזה מוסך אחד? 
<דוד ביטן (הליכוד):>
הוא יכול להחזיק 100 מוסכים שלו. 

<רונן לוי:>
נכון להיום, כשהוא מוכיח שיש לו רשת, רשת יכולה להיות בבעלותו. 

<היו"ר יעקב פרי:>
נכון.

<רונן לוי:>
ואז אין יותר זכיינים פרטיים. מה שקורה היום, ניקח דוגמה ברכב "עציון"– היום הזכיין שהיה פעם של "צ'מפיון" הפרטי יצא, והיבואן נכנס במקומו, "לובינסקי". מקומות גדולים, בירושלים זה אותו דבר. מתחילים להשתלט לאט-לאט על כל השווקים, וזה גם התחזוקה. 
<היו"ר יעקב פרי:>
אז מה ההצעה שלך לתקן בסעיף קטן (9)?

<רונן לוי:>
את ההצעה שלנו תציג היועצת המשפטית. 

<אינגריד הר אבן:>
אנחנו מבקשים להוסיף בסעיף - - -
<לאה ורון:>
קודם תאמרי במלים מה הבקשה שלכם מהוועדה. 

<אינגריד הר אבן:>
הבקשה שלנו להגביל את האפשרות של יבואנים להיות בבעלות של יותר ממוסך אחד לכל תוצר שהוא מייבא. זה על מנת לפתוח גם את השוק של שירותי התחזוקה לתחרות, ולאפשר לזכיינים פרטיים - -

<היו"ר יעקב פרי:>
להיכנס.

<אינגריד הר אבן:>
- - שכבר סולקו מהשוק הזה – היום אנחנו במגמת סילוק; היבואנים משתלטים על יותר ויותר מוסכים – יוצא שהם גם מביאים את הרכבים, גם את החלפים והם גם שולטים על המוסכים.
<היו"ר יעקב פרי:>
הנקודה ברורה. מה אתם אומרים?

<אבנר פלור:>
אני רק אתן מספר עובדות, שיהיה ברור לכולם. מתוך 5,000 מוסכים שישנם, כ-2,000 מוסכים זה למכונאות. מתוכם, כ-600 אלה מוסכי רשת יבואן, ומתוך ה-600 האלה - - -
<דוד ביטן (הליכוד):>
יש מגמה, הם אומרים.

<אבנר פלור:>
דקה, אני רק רוצה להציג את העובדות. 

<היו"ר יעקב פרי:>
תן את העובדות. 

<אבנר פלור:>
ומתוכם כ-50 עד 60 מוסכים שבבעלות יבואן, כשמתוך ה-50–60, זה לא רק מוסכים לרכב פרטי, זה גם למשאות ואוטובוסים. אלה העובדות היום. 

<היו"ר יעקב פרי:>
לפי העובדות האלה, אתה אומר אין בעיה? 

<אבנר פלור:>
לא, לא. מה שאני אומר - - -
<עיסאווי פריג' (מרצ):>
לא, מה פתאום.

<אבנר פלור:>
אני אגיב לבקשה. אני רק נתתי את העובדות קודם כול. אלה העובדות והמספרים.

<עיסאווי פריג' (מרצ):>
ה-50 מוסכים בבעלות היבואן, מה יש להם בנתח? נתח השוק, זה מה שחשוב לי.

<אבנר פלור:>
אחוז גבוה של טיפול ותחזוקה. לא ה-50–60 אלא ה-600.
<היו"ר יעקב פרי:>
זה גם הגיוני שיהיה להם.
<אבנר פלור:>
אני מדבר על ה-600, שהם מוסכי רשת יבואן. 

<יורם בונן:>
החוק מציע להגביל את זה.
<אבנר פלור:>
בעצם הבקשה להגביל למוסך אחד ליבואן בבעלות, הנושא הזה נדון במסגרת הפנים-ממשלתית. 
<היו"ר יעקב פרי:>
ו-?

<אבנר פלור:>
וישנה בעיה בבקשה הזו. 

<היו"ר יעקב פרי:>
זאת אומרת, זה בלתי אפשרי. מה הבעיה, אתה יכול להגיד?

<אבנר פלור:>
הבעיה שזה לא משהו שתורם לתחרות. 

<היו"ר יעקב פרי:>
הבנתי.

<אבנר פלור:>
יחד עם זאת, כן זה הוכנס במסגרת הסעיפים של התחרות, זאת אומרת לשיקולי תחרות. 
<דוד ביטן (הליכוד):>
לא, לא. זה לא טענה. הנושא של התחרות הוא טענה הפוכה. אם הם יחזיקו עם הזמן את כל המוסכים בבעלותם, אז אין בכלל תחרות. 
אולי לא אחד. אחד זה מוגזם באמת, אבל צריכה להיות איזושהי מגבלה.

<היו"ר יעקב פרי:>
צריכה להיות מידה. 

<דוד ביטן (הליכוד):>
אחרת אין תחרות. 
<היו"ר יעקב פרי:>
אני מבקש, העניין הזה, לדון בו ולהציע לנו הצעה.

<דוד ביטן (הליכוד):>
צריך מגבלה, אבל לא אחד. אחד זה לא הגיוני. 

<היו"ר יעקב פרי:>
יכול להיות שאי אפשר ללכת, איך אומרים, כל הדרך, אבל צריך ללכת. הטיעונים האלה, לפחות אותי לא משכנעים. 

<רונן לוי:>
זה גם היה בוועדת זליכה וגם בוועדת היישום. 

<קריאות:>
- - -

<קריאה:>
אפשר לפי נתח שוק.

<רונן לוי:>
אפשר לעשות לפי נתח שוק - - -

<עיסאווי פריג' (מרצ):>
נתח השוק הוא החשוב, לא הכמויות. 
<היו"ר יעקב פרי:>
מקובל. אתם תבדקו את זה. 
<דרור וגשל:>
אני אומר רק שהדיון הזה לא בהכרח רלוונטי לסעיף הזה, כלומר אפשר להתקדם, בגלל שזה תנאים למתן רישיון. 
<היו"ר יעקב פרי:>
אין בעיה, אבל אנחנו צריכים, כל אימת - - -

<דוד ביטן (הליכוד):>
אי אפשר. כל פעם מגיעים לזה ואומרים, בסעיף הבא. אנחנו נשכח עד אז. 
<קריאות:>
- - -

<דרור וגשל:>
אגב התנאים לרישיון - - -

<היו"ר יעקב פרי:>
התקבל על דעת מנכ"ל משרד התחבורה, יטפלו בזה, ינסו לתת לזה תשובה. תשובה תבוא בכל מקרה לשולחן הזה.
<עוזי יצחקי:>
ברור. 

<היו"ר יעקב פרי:>
ולא כדאי עכשיו, איך אומרים, להתעסק עם הערות טכניות. מה עוד? 

<דרור וגשל:>
רק רציתי להגיד שזה לא מונע בהכרח הצבעה על הסעיף.

<עיסאווי פריג' (מרצ):>
לא. מונע. אני אומר לך שמונע. סעיף (9) שאומר - - -

<היו"ר יעקב פרי:>
חבר הכנסת עיסאווי, אני אחליט אם מצביעים או לא. בסדר? 

<עיסאווי פריג' (מרצ):>
אני רק רציתי לענות. 

<היו"ר יעקב פרי:>
עוד הערות או זהו? 

<רונן לוי:>
בכנסת הקודמת הם גם ניסו את זה, זאת אומרת פעם הצעתם אותו דבר. אני רק מזכיר לאבנר פלור ועוזי יצחקי, שישבו בוועדות האלה, שתמכו בסעיף הזה. 
<היו"ר יעקב פרי:>
אוקיי.

<רונן לוי:>
גם בוועדת זליכה וגם בוועדת המשנה, גם אדון פלור תמך בזה כי נתחי השוק הם כן - - -
<היו"ר יעקב פרי:>
טוב. תודה. מר אנוך. 
<יעקב אנוך:>
אני רוצה להתייחס לנושא הזה בצורה נורא פשוטה. 
<קריאות:>
- - -

<היו"ר יעקב פרי:>
חברי הכנסת מפריעים לי, אני מצטער. אורי, הרי אני שמח שבאת אבל אני לא שמח שאתם מפריעים לי. 

<אורי מקלב (יהדות התורה):>
לא, סיפרתי לו שעקבתי אחרי הדיון. 

<היו"ר יעקב פרי:>
יופי. מר אנוך. 
<יעקב אנוך:>
אני רוצה להתייחס לנושא הזה. קודם כול, אותם 600 מוסכים שאבנר הזכיר, הם לא בבעלות היבואן, שיהיה ברור.
<היו"ר יעקב פרי:>
לא, הוא אמר. הוא אמר. 

<דוד ביטן (הליכוד):>
שיש רק 50–60.

<יעקב אנוך:>
יש רק 50. ה-50 האלה, רובם ככולם הם מוסכים מהתקופה שהרשות דרשה ממי שרוצה להיות יבואן, להקים לפחות ארבעה מוסכים בארבעה מקומות בארץ. הושקעו בזה הרבה מאוד כספים, ולאותם יש מוסכים. אם תלכו לחדשים, למשל, תיקחו את "טויוטה" שעלתה פה הרבה, ל"טויוטה" מוסכים בבעלות, ב"לקסוס" נדמה לי שיש שניים. 
<דוד ביטן (הליכוד):>
אבל החוק מאפשר אופציה. על מה אנחנו מדברים, תפסיקו להעלות את זה. 
<קריאה:>
אנחנו מוכנים להעתיק את מודל "טויוטה". 

<דוד ביטן (הליכוד):>
צריכים להגביל את האופציה הזאת.

<היו"ר יעקב פרי:>
דוד, תן לו לסיים. 
<אורי מקלב (יהדות התורה):>
אם אין הרבה, סימן שהם לא צריכים הרבה. 

<דוד ביטן (הליכוד):>
לא, אתם עונים רק על מה שאתם רוצים. זה שאין היום, לא אומר שלא יהיה מחר. 

<היו"ר יעקב פרי:>
כל אחד צורח מאיפה שכואב לו, דוד. 

<דוד ביטן (הליכוד):>
לא, לא שייך אבל. אנחנו מדברים על האופציה, על האפשרות. בשביל זה יש חוק.

<היו"ר יעקב פרי:>
לא להתרגז. תסיים בבקשה.

<יעקב אנוך:>
חבר הכנסת ביטן, אני מבין את מה שאתה אומר. אם תיתן לי לענות - - -
<היו"ר יעקב פרי:>
הוא ייתן לך. 

<דוד ביטן (הליכוד):>
אם אתם לא צריכים את זה, אז מצוין. 

<יעקב אנוך:>
למה אתם לא מאפשרים לי לדבר? 

<דוד ביטן (הליכוד):>
אין בעיה, שכנעת אותנו. 

<יעקב אנוך:>
אדוני היושב-ראש, אתה מוכן להגן עלי?

<היו"ר יעקב פרי:>
אני מגן עליך בכל האפשרויות העומדות לפני. אתה תסיים את דבריך. 

<יעקב אנוך:>
אני אעשה את זה בקיצור. יש דרישות יצרן. דרישות יצרן בנושא מוסכים, הן עולות משנה לשנה והן מאוד מחמירות. אותם מוסכים שלצערנו נפלו מהרשת, שרונן התכוון אליהם, זה מוסכים שלא יכלו לעמוד בדרישות יצרן, לא יכלו להשקיע את הכספים, וחוזה של היבואן והיצרן מותנה בדרישות יצרן. זאת אומרת, אם היבואן לא עומד בדרישות יצרן, יש לו בעיה עם היצרן.
<היו"ר יעקב פרי:>
ברור. 

<רונן לוי:>
הלוואי שלנו היה לובי כמו שיש לכם.
<יעקב אנוך:>
אני לא רוצה להפריע לך. 
<רונן לוי:>
אז אולי לא היה קורה - - -

<יעקב אנוך:>
רונן, אתה היית בשתי ערכאות, והפסדת. על מה אתה מדבר בכלל. 

<היו"ר יעקב פרי:>
חבר'ה, את הוויכוחים ביניכם תעשו בחוץ. תסיים את מה שיש לך לומר.

<יעקב אנוך:>
אני רוצה לסיים. כשהיצרן דורש את הדרישות, קודם כול הולכים למוסך מורשה המסוים שבאותו אזור ואומרים לו, תשפר את הנכס שלך. רק אם הוא לא יכול לשפר ולא יכול לעמוד בדרישות, אין ברירה והיצרן צריך להיכנס לנושא הזה בעצמו כמי שצריך להשקיע את הכסף. 
ולכן, אין פה מה לראות מגמה שהיצרנים שולטים או מקימים מוסכים. זה ממש לא נכון. 
<היו"ר יעקב פרי:>
תודה. משפט אחד, אבל קצר. לא ארבע נקודות אלא אחת. 

<יורם בונן:>
לגבי "תקלת הבטיחות", אדוני.
<היו"ר יעקב פרי:>
בבקשה.

<יורם בונן:>
אני בעניין הזה רוצה להתייחס לחוות הדעת שהונחה בפני הוועדה. בעצם, מה שעולה מחוות הדעת, שזה לא תקלת בטיחות סדרתית אלא תקלת בטיחות חקיקתית. אומרת חוות הדעת שלא ניתן לחייב את היבואנים הישירים לבצע קריאה, לא לגבי דגמים שהם - - -

<היו"ר יעקב פרי:>
אתה מדבר על "ריקול"? 

<יורם בונן:>
כן. לא לגבי דגמים שהם אינם מייבאים ולא לגבי דגמים שאינם מיוצרים בטריטוריות שמהן הם רוכשים את הרכבים שלהם. 

אדוני, זה הרבה מעבר לזה. צריך לקחת בחשבון שהנושא של "תקלת בטיחות" זה כבר חיי אדם. לכן גם אמרנו קודם שהנושא של השיפוי לא מעניין אותנו, לא באמת מעניין אותנו הנושא של השיפוי. אם מישהו אחד יועמד לדין פלילי, כולנו מבינים שהקטע של הכסף הוא לא העניין פה. הוא חשוב, אבל הוא לא העניין. 
<עיסאווי פריג' (מרצ):>
מה שאתה אומר, היבוא העקיף יהיה פחות בטיחותי?

<יורם בונן:>
אני אומר שהייבוא העקיף - לפי איך שמתואר בחוות הדעת, לא יכולה להיות שליטה על תקלות בטיחות סדרתיות בייבוא העקיף, בגלל חוסר - - -

<היו"ר יעקב פרי:>
זה לעניות דעתך. 

<יורם בונן:>
זה מה שכתוב בחוות הדעת. 

<אבנר פלור:>
יש מענה לזה, אדוני. 
<יורם בונן:>
יש מענה לכול. 

<אבנר פלור:>
יש מענה למה שהוא מעלה, אם אפשר.

<יורם בונן:>
חוות הדעת, אני מזכיר, מתייחסת לטענות של משרד התחבורה, זאת אומרת זה נותן מענה למענה. 
<אבנר פלור:>
אבל תיקנו את זה, בהתאם. 

<אורי מקלב (יהדות התורה):>
מה עושים במדינות האחרות, אדוני היושב-ראש, שיש ייבוא חופשי, יש בעיות "ריקול" והם לא מודיעים את זה לכולם? הם מגיעים לכולם. 

<עיסאווי פריג' (מרצ):>
תלוי איפה. 

<אורי מקלב (יהדות התורה):>
בכל המדינות, מגיעים לכל המכוניות. 

<קריאות:>
- - -

<אבנר פלור:>
זה מגיע לכולם בסוף. 

<דוד ביטן (הליכוד):>
כבוד היושב-ראש, מובילים את זה לפינות הלא נכונות כל הזמן. 
<היו"ר יעקב פרי:>
דוד. שמענו. 

<יורם בונן:>
אני לא יודע אם למענה הזה התכוון מר פלור, אבל ראיתי שהיבואן העקיף צריך לעיין מעת לעת – אם אין לו משהו יותר דחוף לעשות - - -
<היו"ר יעקב פרי:>
ברור. בהוראות של היצרן. 

<אבנר פלור:>
לא מעת לעת. זה לא מעת לעת. זה בסעיף 36(6) כתבנו: הוא המציא כתב התחייבות מאת סוכן מורשה להודיע ליבואן העקיף באופן מיידי על תקלת בטיחות סדרתית.

<יורם בונן:>
אז למה אני צריך לטפל בזה?

<אבנר פלור:>
זה כתוב. 

<קריאות:>
- - -

<קריאה:>
הוא פתח את הנושא - - -

<היו"ר יעקב פרי:>
אני לא פתחתי. אנחנו נסגור מה שצריך. 

<רון מלכה:>
עורך-דין בונן התייחס לחוות הדעת של מר חנן שרון. אני גם חייב להגיד משהו אחד, בתור זה שהוא חלק מהחבר'ה שמייצגים פה את הנושא של ייבוא עקיף. 
חוות הדעת של חנן שרון מתחילה בלקונה אחת בסיסית, וכל האנשים שהוא דיבר איתם – עזוב אותי, אני לא רשום בשום מקום, אבל אף אחד משלושת היבואנים המקבילים, הוא לא ראיין אותם. הוא קיבל חומר ממשרד התחבורה, קיבל חומר מאיגוד יבואני הרכב, מאיגוד יצרני הרכב. 

<היו"ר יעקב פרי:>
אולי תעזור לי. אתה תעזור לי אם תתייחס לעניין ופחות תתייחס לחוות הדעת. 
<רון מלכה:>
אני מתייחס לעניין הזה. אין שום בעיה עם החוק הזה כמו שהוא מוגש היום. הסעיף הזה, אם הוא לא יעבור כמו שהוא יעבור, כמו שהוא צריך לעבור, לא יהיה ייבוא מקביל. 
<היו"ר יעקב פרי:>
אתה אומר, אין בעיה בנושא של - - -
<רון מלכה:>
אני מבין את הטענות שלהם. הם שומרים על חלקת אבותיהם, זה הכול. 
<היו"ר יעקב פרי:>
ברור. לטעמך. כן, גברתי. 

<אינגריד הר אבן:>
אני רוצה להשיב למר אנוך לגבי הנושא של חסמי כניסה להיות מוסך יבואן. בשנת 2003 הממונה על ההגבלים העסקיים הוציא את הצו המוסכם שנועד לטפל בבעיה של מיעוט מוסכים פרטיים במסגרת רשתות. הוא גם ניסה לטפל בנושא של התניית אחריות, בטיפול באיזה מוסך וכו'. 
הפתרון שמצא אז הממונה במסגרת הצו המוסכם היה לקבוע שכל מוסך שעומד באמות מידה שקובע היבואן, יכול להיות מוסך רשת. 

ההנחה שבבסיס הצו המוסכם הייתה שמדובר באמות מידה שבן אדם יכול לעמוד בהן. עכשיו בא מר אנוך ומבהיר לנו את מה שאנחנו כבר יודעים מ-2003, שאי אפשר לעמוד באמות המידה האלה שעולות מדי שנה, ובן אדם פרטי צריך להשקיע 10, 20, 30 מיליון שקלים כדי לעמוד באמות המידה, וגם אז זה לא מספיק טוב להם. 

ויש פה בעיה נוספת. החוזים עם המוסכים האלה הם לשנה בלבד וניתנים לסיום בהתרעה של שלושה חודשים מראש. אז בן אדם בא להשקיע את מיטב כספו וחייו - -
<היו"ר יעקב פרי:>
לא כדאי לו. 

<אינגריד הר אבן:>
- - ומעיפים אותו אחרי שלושה חודשים. 

<היו"ר יעקב פרי:>
ברור. 

<רונן לוי:>
רוצים שיהיה אותו חוק גם לזכיינים שלנו.

<היו"ר יעקב פרי:>
הנקודה ברורה. רבותי, הבהרתם. תודה רבה. חברי כנסת, אם אתם רוצים התייחסות כי אני בעוד חמש דקות עושה הפסקה לחצי שעה. זה בסדר, דוד? 

<דוד ביטן (הליכוד):>
אפילו רבע שעה. 

<היו"ר יעקב פרי:>
לא. חצי שעה זה יהיה בסדר?

<דוד ביטן (הליכוד):>
חצי שעה גם מקובל. 

<היו"ר יעקב פרי:>
ואנחנו נתכנס שוב ב-12:15. לפני זה, אם יש הערות לחברי הכנסת. עיסאווי, אחר כך דוד ואחר כך אורי. 

<עיסאווי פריג' (מרצ):>
שוב, חברים, נקודה שאנחנו בורחים ממנה - הצרכן, הצרכן, הצרכן. יש לנו יבואן עקיף ויש לנו יבואן ישיר. אתם עכשיו בוויכוח, סמכות של מי זה וסמכות של מי זה. עם הזמן, הצרכן יצטרך לרדוף אחרי תיקון הרכב, וזו נקודה שלא קיבלה ביטוי, ואני אומר לכם את זה, אני לא שלם עם כל הדבר הזה.

והעמדה של האגודה לצרכנות, ששתיקתכם מדאיגה אותי, כי הצרכן יסבול מהוויכוח. 

<היו"ר יעקב פרי:>
ממה? ממה הוא יסבול, הצרכן?

<עיסאווי פריג' (מרצ):>
צרכן שיקנה מוצר מיבואן עקיף, אחרי שנה-שנתיים הוא יצא מהשוק, היבואן. 
<היו"ר יעקב פרי:>
מי יצא? היבואן העקיף יצא מהשוק?

<עיסאווי פריג' (מרצ):>
כן. נשאר בשוק. גם נשאר. אני לא אקצין – נשאר בשוק. אני קניתי רכב מיבואן עקיף, רוצה לתקן. בא ליבואן ישיר, שהוא מחויב על-פי החוק לתקן כי זה אותו תוצר. אבל, אין לו עניין כי הוא רוצה להתנגח בעקיף.

<היו"ר יעקב פרי:>
כן, אבל צריך לאכוף. 

<עיסאווי פריג' (מרצ):>
אני מזמין את המוצר, חכה עם המוצר, לא מצאתי את זה במלאי אצל היצרן, זה בדרך, זה עלה לך ככה.

<היו"ר יעקב פרי:>
עיסאווי, זה נכון לגבי כל חקיקה. יש כאן חובות. מישהו לא ירצה למלא אותן או לעשות עליהן מניפולציה, זה נכון לגבי כל חוק, זה נכון לגבי כל אכיפה. 
<עיסאווי פריג' (מרצ):>
אבל הצרכן יהיה מין סנדביץ' בפני שני ענקים.

<היו"ר יעקב פרי:>
יותר מאשר הוא עכשיו? 

<עיסאווי פריג' (מרצ):>
כן, כן.

<היו"ר יעקב פרי:>
יותר מאשר הוא עכשיו? למה?

<עיסאווי פריג' (מרצ):>
בוודאי. עכשיו יש לו כתובת. הצרכן מייבא "סובארו", מייבא "פולקסווגן", יש לו כתובת. 

<עוזי יצחקי:>
כתובת יקרה.

<עיסאווי פריג' (מרצ):>
נכון.

<עוזי יצחקי:>
חבר הכנסת פריג', באמת, אל תעשו מציבור מדינת ישראל מטומטמים. הם ידעו לבחור לעצמם והם הוכיחו את זה, הציבור, הוא צרכן חכם, הוא ידע איך לבחור ולעשות את החשבון.

<עיסאווי פריג' (מרצ):>
לא, זה מתפקידנו לעשות את זה, אדוני המנכ"ל.

<עוזי יצחקי:>
אנחנו צריכים לתת להם אפשרות להוריד את יוקר המחיה. 

<עיסאווי פריג' (מרצ):>
מתפקידנו, אנחנו רואים את זה מזווית אחרת. אם הנוסחה שאתם מציעים כאן אכן תבטיח לי הורדת מחירים ושמירה על הצרכן, אני הראשון שאתמוך. 

<עוזי יצחקי:>
אז בוא תהיה אתנו. 

<היו"ר יעקב פרי:>
זאת הכוונה. השאלה אם היא תתממש. 

<עיסאווי פריג' (מרצ):>
בדיוק. הורדת מחיר בטווח הקצר, אני אכן מודה שתהיה, אבל שמירה על הצרכן, בסימן שאלה אחד גדול.

<היו"ר יעקב פרי:>
חבר הכנסת ביטן.

<דוד ביטן (הליכוד):>
מה שאני רוצה לומר, מנסים להוביל את זה לפינה לא נכונה. אפשר להפוך את זה. קודם כול, משרד התחבורה מחויב, לפני שהוא מאפשר לייבא רכב לישראל, שיקבל מהיצרן את כל ההתחייבויות האלה – כולל "ריקול" כולל בטיחות, כולל חלפים, כולל הכול. השאלה, מי יפסיד אם היצרן לא יהיה מוכן לתת את זה – היבואנים הראשיים. 
ולכן, ההיגיון להטיל את המשימה על היבואן הראשי הישיר, זה שמייבא הכי הרבה רכבים, הוא הכי הגיוני והכי סביר בעניין הזה. אם לא, אז הם יצטרכו לבקש את זה מהיצרן, ואם היצרן לא ייתן את זה, אז לא ייבא בכלל רכב כזה לישראל. הם לא יכולים להסכים שלא יהיה "ריקול", הם לא יכולים להסכים שלא יהיו חלפים, הם לא יכולים להסכים שלא יהיה טיפול ברכבים.
ולכן, הכי הגיוני והכי סביר להטיל את זה על היבואן, שגם מרוויח מזה. בואו נשים את הדברים על השולחן, אתם לא עושים פה טובה. אתם מרוויחים גם מהחלפים, גם מהטיפול, גם מהכול, ולכן אני אומר, זה סביר, ושלא יובילו אותנו לפינה לא נכונה.

<היו"ר יעקב פרי:>
חבר הכנסת מקלב.

<אורי מקלב (יהדות התורה):>
תודה רבה, אדוני היושב-ראש. לפעמים קריאת ביניים או ויכוח בין שני צדדים בעצם מגלה לך את האמת, והוויכוח שהיה כאן בקריאת ביניים – אני אפילו לא מזכיר את שמות האנשים כי אני לא יודע – אתם ניסיתם פעמיים בבית-המשפט והפסדתם. 
ואני מניח שבית-המשפט הפסיד מישהו בגלל שהחוק לא עמד לצדו. בסך הכול, בית-המשפט, לא תמיד הוא באמת ההיגיון. הוא מסתכל על החוק, והחוק לא אפשר. 

ולכן בדיוק עכשיו החובה שלנו הרבה יותר לשים דגש בחוק, אנחנו ניתן את האפשרות להגן על הצדדים. וזה שפעם אולי החוק לא הגן, הוא היה חד-צדדי או שהוא באמת צידד בדבר מסוים, וצד שני הרגיש נפגע והוא לא קיבל את הסד ואת המשקל, משום שהחוק לא אפשר זאת. 

אבל היום כאן זאת החובה שלנו לראות, אם אנחנו רוצים לעשות תחרות ואני באמת חושב שהצרכן הוא איש שהוא באמת מבין ויודע ואנחנו צריכים לתת לו את האפשרות. ואם אנחנו לא נאזן בין הדברים – בין היבואנים לבין אלה שנותנים את השירות – ולא נדע לאזן ביניהם, אנחנו באמת ננטרל ולא הועלנו חכמים בתקנתם. 

למה הדבר דומה – ובזה אני מסיים, אדוני היושב-ראש.

<היו"ר יעקב פרי:>
לא, זה בסדר. 

<עיסאווי פריג' (מרצ):>
אתה אומר דברי טעם. 

<היו"ר יעקב פרי:>
דברי טעם וחוכמה.

<אורי מקלב (יהדות התורה):>
רק בדיון האחרון הגדול שהיה בנושא הפטם – איך אנחנו עמדנו לעשות איזונים האם מי שמגדל את העופות אחרי זה יכול להיות גם המשחטה והוא גם יכול להיות הספק. ידענו שאנחנו צריכים לאזן בין הדברים, לא נתנו לאחד לעשות את כל התהליך. הגבלנו אותו מגבלות, וכאן שמנו בעיקר את הדגש שלנו. אנחנו ישבנו פה ושמנו את הדגש, ואני חושב שיצא לנו דבר ללא תקלה.
גם כאן, אני לא אומר רק מוסך אחד, יכול להיות שזה פחות מדי, אבל ודאי שצריך לתת איזה מגבלות. 
<דוד ביטן (הליכוד):>
זה אנחנו אמרנו.

<אורי מקלב (יהדות התורה):>
נכון, אני שמעתי את הקריאה, יכול להיות, מה זה נקרא אחד, אבל אנחנו צריכים לתת את מערכת האיזונים האמתית שתיתן לזה באמת את האפשרות עם האחריות, ומצד שני, גם לאחרים לתת את התחרות האמתית. זה הכול. 

<היו"ר יעקב פרי:>
אני מאוד מודה לחברי הכנסת. אנחנו נעשה עכשיו הפסקה. אני רק רוצה לומר לכם שכוונתי – אני לא יודע אם נצליח לממש אותה – להתחיל להצביע על סעיפים 35 ו-36 במסגרת הזמן שקבענו. אני לא יודע אם נצליח. ושיהיה לכם בתיאבון. 

<דוד ביטן (הליכוד):>
עד 12:15?

<היו"ר יעקב פרי:>
12:15, 12:20.

<(הישיבה נפסקה בשעה 11:50 ונתחדשה בשעה 12:20.)>
<היו"ר יעקב פרי:>
רבותי, אני ממשיך את הדיון, ואני כבר אומר לכם שכוונתי היא לקרוא עכשיו, עורכת-דין ראובני, את סעיף 36, לשמוע הערות קצרות וענייניות, ולהצביע על 35 ו-36, בידיעה שלגבי 35 צפויה לנו רביזיה של חבר הכנסת עיסאווי פריג'. ולכן, כל אלה שיהיו מודאגים מאישור – אם יהיה אישור – של סעיף 35, תהיה להם עוד הזדמנות להתעמת אתו. בבקשה.

<איתי עצמון:>
רק לעניין הרביזיה, אני מבקש מחבר הכנסת פריג' להבהיר באילו נושאים הוא מבקש לדון מחדש מכיוון שסעיף 35 הוא סעיף גדול, וכידוע, לפי הוראות תקנון הכנסת לא ניתן להגיש רביזיה פעמיים. לכן, עדיף אולי למקד את הרביזיה בנושא מסוים. 

<היו"ר יעקב פרי:>
אז תגיד, חבר הכנסת פריג'.

<עיסאווי פריג' (מרצ):>
אני ממקד אותה. הרי מאחר שהנושא, הוא חוזר על עצמו בכל סעיפי החוק, ו-2 קשור ל-3, קשור ל-4, אני ממקד את זה בתוצר לעומת דגם.
<היו"ר יעקב פרי:>
דהיינו? תפרט.

<עיסאווי פריג' (מרצ):>
דהיינו, אני מבקש שב-35, מאחר שלא השתכנעתי מכל הנימוקים ששמעתי - - -
<היו"ר יעקב פרי:>
איזה נימוקים?

<עיסאווי פריג' (מרצ):>
הנימוקים הם כך. אני פוחד ממצב של "חאפרים" בשוק, אני אומר את זה דוגרי. למה אני מתכוון? אני בא, רוצה להיכנס לנעליים של הצרכן. צרכן, צריך שיהיה לו אבא ואימא על כל עסקה שהוא עושה. 

בסעיף 35 ובתחום הזה שאנחנו מדברים עליו, תחום הרכב, ברגע שיש לנו עכשיו סוגיה של יבואן ישיר לעומת יבואן עקיף או זעיר או יבואן אישי, אני רוצה לתת את ההתחייבות ליבואן הישיר לתת מענה, הן מבחינת אחריות והן לספק מוצרי תעבורה לכל הדגמים מאותו תוצר. הפחד שלי, זה יכניס אותנו למצב שהצרכן שמחר יבחר ברכב דרך ייבוא עקיף, ישלם המון כסף כדי לתקן כל תקלה עתידית שתיווצר לו. 
למה? כי הוא צריך לעבוד מול האחריות של היבואן הישיר, והיבואן הישיר זה בניגוד לאינטרס המסחרי שלו, ואז ייווצר מצב שהצרכן יצטרך לשלם את כל העלויות ויהיה במצב לא טוב.

לשם כך, הרביזיה והתיקון שאני מציע – איפה שכתוב לכל רכב מתוצרתו, נמקד את זה בדגמים שמיובאים לארץ בשלב זה. למה אני מתכוון?
<היו"ר יעקב פרי:>
דגמים שמיובאים לא על-ידי יבואן ישיר אלא על-ידי יבואן עקיף.

<עיסאווי פריג' (מרצ):>
יבואן עקיף, להתנות את הרישיון בדגמים שמיובאים, לא לחייב אותו לתת מוצרי תעבורה ואחריות לכל המוצר. 
<היו"ר יעקב פרי:>
הבנתי. בסדר, עיסאווי, זה ברור.

<עיסאווי פריג' (מרצ):>
זה בגדול. והדבר השני, איתי, ב-(9), לגבי אחד מהתנאים, הוזכר שם: "הוא הוכיח קיומה של תשתית..."

<לאה ורון:>
על איזה סעיף אדוני מדבר?

<היו"ר יעקב פרי:>
סעיף 35(9).

<עיסאווי פריג' (מרצ):>
מה שהעלו איגוד המוסכים, יש בזה משהו. 
<לאה ורון:>
אז הודיע על זה מנכ"ל משרד התחבורה שהם יבחנו את הנוסח.

<עיסאווי פריג' (מרצ):>
אז אם כך, אני מתמקד בסוגיה של תוצר לעומת דגם.

<היו"ר יעקב פרי:>
אוקיי. כשנגיע להצבעה, תעלה את הרביזיה שלך. 

<עיסאווי פריג' (מרצ):>
כן.

<היו"ר יעקב פרי:>
אוקיי. אנחנו קוראים את סעיף 36. גברתי. 

<חוה ראובני:>
	"רישיון יבואן
רכב עקיף
	36.

	(א)
מי שהתקיימו בו כל אלה זכאי לקבל רישיון יבואן רכב עקיף מאת המנהל:

	
	
	
	(1)
הוא תאגיד רשום כדין בישראל שאחד מבעלי העניין בו לפחות ומנהלו הכללי הם תושבי ישראל;

	
	
	
	(2)
הוא התקשר עם סוכן מורשה בהסכם למכירת רכב, באחת מהדרכים הבאות, לתקופה שלא תפחת משנה ובלבד שלסוכן המורשה התקשרות עם יצרן הרכב לתקופה זו לפחות ;

	
	
	
	
	(א)
הסכם בכתב, ואם הוא סוכן מורשה כאמור בפסקה (2) להגדרה סוכן מורשה – ההסכם הוא לייבוא רכב מתוצר המיובא על ידי יבואן רכב ישיר;

	
	
	
	
	(ב)
הסכם בדרך ובתנאים שקבע השר, לאחר התייעצות עם שר האוצר ובאישור הוועדה, ובלבד שההסכם הוא למכירת רכב מדגם המיובא על ידי יבואן רכב ישיר;

	
	
	
	(3)
הוא המציא כתב התחייבות מטעמו לספק מוצרי תעבורה לרכב המיובא על ידו, לתקופה שלא תפחת משבע שנים מיום מכירת הרכב לצרכן; השר, באישור הוועדה, רשאי לקבוע תקופה שונה לעניין פסקה זו;"


<היו"ר יעקב פרי:>
כלומר, הוא יכול לשנות את העניין של השבע שנים?

<חוה ראובני:>
כן. 

<היו"ר יעקב פרי:>
כמו שעשינו ביבואן הישיר. 

<חוה ראובני:>
	
	
	
	"(4)
לעניין רכב שהוא מתוצר שאינו מיובא לישראל על ידי יבואן רכב ישיר – הוא המציא כתב התחייבות מאת סוכן מורשה לתת לרכב את האחריות שנתן יצרן הרכב;

	
	
	
	(5)
הוא המציא כתב התחייבות מטעמו לתת אחריות לרכב שיובא על ידו כאמור בפסקה (4), בהיקף ולתקופה שלא יפחתו מהאחריות לפי אותה פסקה;

	
	
	
	(6)
(א)
הוא המציא כתב התחייבות מאת סוכן מורשה להודיע ליבואן העקיף באופן מיידי על תקלת בטיחות סדרתית שתתגלה ברכב שהסוכן המורשה מכר לו. 

	
	
	
	
	(ב)
הוא המציא כתב התחייבות מאת סוכן מורשה, לעניין רכב מתוצר שאינו מיובא לישראל על ידי יבואן רכב ישיר - 

	
	
	
	
	
	(1)
למסור ליבואן הוראות טכניות לתיקון תקלת הבטיחות הסדרתית;

	
	
	
	
	
	(2)
לספק ליבואן מוצרי תעבורה הנדרשים לצורך תיקון תקלת הבטיחות הסדרתית;

	
	
	
	
	
	(3)
לשאת בעלות הטיפול בתקלת הבטיחות הסדרתית כאמור בפסקה זו;"


<היו"ר יעקב פרי:>
בואו נעצור כאן ונשמע אם יש הערות. קודם כול, חברי כנסת.

<עיסאווי פריג' (מרצ):>
לפני שאני דש בסעיף, ב-(2) אתם מחקתם את המילה "בכתב". נכון, איתי?
<היו"ר יעקב פרי:>
ב-(2) קטן?

<עיסאווי פריג' (מרצ):>
כן. 

<איתי עצמון:>
נכון, אבל אני מפנה אותך לפסקאות משנה (א) ו-(ב). זה או בכתב או בדרך ובתנאים שקבע השר.

<היו"ר יעקב פרי:>
יש ב-(א) הסכם בכתב?

<עיסאווי פריג' (מרצ):>
מה זה דרך? לחיצת יד? מה זה? 

<חוה ראובני:>
היה על זה דיון נרחב בשבוע שעבר, במסגרת הדיון בהגדרה.

<היו"ר יעקב פרי:>
תסבירו. 

<עיסאווי פריג' (מרצ):>
כבוד היושב-ראש, ההערה שלי - - -

<היו"ר יעקב פרי:>
אני מבין. תנסו להסביר.

<חוה ראובני:>
היה דיון מפורט באותה סוגיה בדיוק אגב הדיון בהגדרה של "סוכן מורשה". זה גם פתח לאפשרויות תקשורתיות חדשות וגם מתוך התמודדות עם הקושי של סוכנים מורשים מול היצרנים לבצע מכירות למדינות אחרות מהמדינות שבהן הם המשווקים. 

<היו"ר יעקב פרי:>
זה מובן. אני חושב שזה גם מובן וגם מספק, עיסאווי.

<חוה ראובני:>
אנחנו ננסה, בוודאי שזה צריך להיות משהו שיבטיח את המהימנות של ההתקשרות, לדעת שהיא קיימת, לדעת מה תוכנה. אנחנו מקווים שיש דרכים ומשאירים פתח לדרכים שאינן - - -

<עיסאווי פריג' (מרצ):>
למה לתת את זה לשר? למה לא לכתוב את זה בחקיקה? 

<אבנר פלור:>
לא, אבל זה בחקיקה. 

<עיסאווי פריג' (מרצ):>
לא. 

<אבנר פלור:>
כתוב: שקבע השר לאחר התייעצות ובאישור הוועדה. 

<עוזי יצחקי:>
זה חקיקת משנה. 

<היו"ר יעקב פרי:>
זה חקיקת משנה. 

<אבנר פלור:>
חקיקת משנה, ובאישור הוועדה. גם באישור הוועדה.

<היו"ר יעקב פרי:>
כן. זה דווקא פותח את הפתח, לטעמי לפחות, שהוא חיובי. אני כך סבור. יש הערות עד סעיף קטן (6), כולל, לאנשים נוספים?

<יורם בונן:>
הערות מאוד ממוקדות. אל"ף, רק לדיון האחרון כאן, על-פי התיקון בהגדרה, בעצם הסוכן המורשה יכול להיות גם מישהו שאין לו קשר עם היצרן, וזו בעיה שלא נפתרה שם. כמו שאמרתי, היא רק משתרשרת. כולם רגועים כי בסוף כל התקלות - - -
<היו"ר יעקב פרי:>
יהיו על היבואנים הישירים. ברור. 
<יורם בונן:>
יהיו על היבואנים הישירים. נקודה שנייה, לגבי היבואן הישיר, בעצם ההתחייבויות שנותן היבואן נסמכות על התחייבויות שנתן היצרן. לכן אני לא מבין, בפסקה (3) מדובר רק על התחייבות שנותן היבואן, אבל למה לא נדרשת התחייבות מקבילה מהסוכן המורשה לספק לו את החלפים, כי אחרת ההתחייבות הזאת היא כתובה על הקרח. זו נקודה אחת. 
<היו"ר יעקב פרי:>
ננסה לענות נקודה-נקודה. אני אתן לך להמשיך. משרד התחבורה.

<אבנר פלור:>
זאת הבעיה, שהיות והסוכן המורשה לא יכול להתחייב בנושא החלפים, במסגרת החוזה בינו לבין היבואן העקיף, אז השארנו שזה רק התחייבות של היבואן עצמו, ללא הסוכן המורשה, כי הוא לא יכול לחתום על חוזה כזה, הסוכן המורשה.

<היו"ר יעקב פרי:>
בגלל מערכת היחסים שלו, או חוסר מערכת היחסים שלו עם היצרן? 
<אבנר פלור:>
לא, יש לו יחסים עם היצרן. 

<קריאה:>
לעניין הייבוא הזה.

<אבנר פלור:>
לעניין הייבוא הספציפי הזה, כן. 

<היו"ר יעקב פרי:>
אוקיי.

<יורם בונן:>
ושוב אני מפנה לחוות הדעת של מר שרון. יש שם נקודה מרכזית אחת. אומר מר שרון, שהניסיון לקדם פה תחרות על בסיס התגנבות יחידים של רכבים שיגיעו לפה ואף אחד לא ידע מזה, הוא מראש נועד לכישלון. 
<היו"ר יעקב פרי:>
אבל למה אף אחד לא ידע מזה?

<יורם בונן:>
כי למה הוא אומר לך שהסוכן המורשה לא יכול - - -

<אבנר פלור:>
אבל יש סעיף 43 שמחייב אותנו למסור לכם את מספרי השלדה, אז למה? זה לא מדויק. תגיד את הדברים במדויק.

<יורם בונן:>
כי הוא מפר את ההסכם שלו עם היצרן. ולכן, אדוני, הציע מר שרון לנהל את זה באופן שקוף מול היצרנים. 

אבל, אני רוצה לעבור לנקודה הבאה.

<היו"ר יעקב פרי:>
אוקיי. נאמר שבסעיף 43 יש לכך תשובה?

<אבנר פלור:>
כן. שמשרד התחבורה ימסור ליבואן הישיר את מספרי השלדות של כלי הרכב שמיובאים לארץ - -

<יורם בונן:>
מעת לעת. 

<אבנר פלור:>
- - אז פה אין שום דבר, לא במרמה ולא בגניבה.
<חוה ראובני:>
לא מעת לעת. מה זה קשור למעת לעת? 

<היו"ר יעקב פרי:>
אדוני העורך-דין, אם נמחוק את "מעת לעת"?

<חוה ראובני:>
זה לא קשור לסעיף של "מעת לעת". 

<רון מלכה:>
לא, מה פתאום מעת לעת. ברגע שאתה מוסר מספרי שלדות "על חי", אתה בעצם מגלה לו מה אתה מוכר, הוא יכול לתקוף אותך ולהוריד מחירים. זה מה ש"דלק מוטורס" עשתה ל"איילון".
<קריאה:>
זה תחרות.

<קריאות:>
- - -

<רון מלכה:>
זה מה ש"דלק מוטורס" עשתה ל"איילון" במקרה של ה"פוקוס" ושל ה"פיאסטה".
<יורם בונן:>
אני לא רוצה להתנגד או לא להתנגד, רק להסביר לאדוני מה הוא אמר. 

<היו"ר יעקב פרי:>
הבנתי, הבנתי, הבנתי לגמרי.

<יורם בונן:>
נמצא פה רכב עם תקלת בטיחות סדרתית במשך חודשים - - -

<רון מלכה:>
ואצלכם הוא לא נוסע חצי שנה, משלם תקלת בטיחות?

<יורם בונן:>
לא. 

<סיגלית בן ששון:>
- - -

<היו"ר יעקב פרי:>
הבינותי. נקודה הבאה. 

<יורם בונן:>
נקודה הבאה. אם הסוכן המורשה - - -

<עוזי יצחקי:>
רגע, רגע. למה לא? למה לא? למה את אומרת בכזאת ודאות לא? לא נוסע? לא רצתם אלי למשרד שאני אעזור לכם לחפש אותו? את אותם אנשים? 

<קריאה:>
זה לא אותו דבר.

<עוזי יצחקי:>
לא אותו דבר? 

<קריאה:>
אותו דבר בדיוק. 

<עוזי יצחקי:>
הוא צודק במאה אחוז.

<סיגלית בן ששון:>
החובה לתקן היא על בעל הרכב, אנחנו מודיעים מייד כשהיצרן מודיע לנו.

<היו"ר יעקב פרי:>
אוקיי. הבהרתם. נקודה הבאה.
<קריאה:>
- - -

<סיגלית בן ששון:>
מודיע? למי אתה מודיע?

<היו"ר יעקב פרי:>
גברתי. 

<עוזי יצחקי:>
גם אתם לא יודעים. רצתם אלי למשרד שאני אחפש לכם אותו – תעצור לו את רישיון הרכב. 

<דוד ביטן (הליכוד):>
אם הוא יצטרך לתת להם את מספר השלדה בזמן אמת, הם יכולים לעצור את המכירה גם.

<היו"ר יעקב פרי:>
זה מה שהוא אמר.

<אבנר פלור:>
לכן לא בזמן אמת. 

<קריאה:>
אני דיברתי על המכירה ועל התקופה. 

<דוד ביטן (הליכוד):>
בגלל הקשרים שלהם עם היצרן. 

<היו"ר יעקב פרי:>
אני הבינותי. נקודה הבאה.

<יורם בונן:>
רק להגיד שאחת משתיים. אם רוצים לא להודיע לנו, זה בסדר, אנחנו לא ביקשנו שום דבר. רק שלא יטילו עלינו את האחריות בנושא ה"ריקול".

<היו"ר יעקב פרי:>
ברור. הנקודה ברורה.

<יורם בונן:>
לגבי פסקה (6)(ב), כתוב שהוא צריך להמציא התחייבות.
<היו"ר יעקב פרי:>
כתב התחייבות מהסוכן המורשה.

<יורם בונן:>
לגבי מה? לגבי רכב מתוצר שאינו מיובא לישראל על-ידי יבואן רכב ישיר. עכשיו אני שואל: אם הסוכן המורשה יכול לתת התחייבות, למה הוא לא יכול לתת את ההתחייבות גם לגבי רכב מדגמים שכן מיובאים? מה הבעיה? 

<דוד ביטן (הליכוד):>
מה שמיובא, יש לכם את זה כבר, יש את ההתחייבות. 
<יורם בונן:>
אני רוצה להגיד ככה. עכשיו הדיון הוא אילו תנאים מעמידים ליבואן עקיף כדי לקבל רישיון. 
<היו"ר יעקב פרי:>
אמת. 

<יורם בונן:>
האם המשמעות היא שהלקוח של יבואן עקיף לא צריך להגיע אליו?
<היו"ר יעקב פרי:>
השאלה ברורה. משרד התחבורה. 

<דוד ביטן (הליכוד):>
זאת התחייבות נוספת, רובד נוסף על מה שאתה מתחייב. 
<אבנר פלור:>
הסעיף הזה מתייחס גם לרכב מתוצר שלא מיובא על-ידי היבואן הישיר, ואז בעצם אנחנו מטילים על הסוכן המורשה את כל החובות, ובמקרה שזה רכב שמיובא על-ידי היבואן הישיר, אז אנחנו מחייבים את הסוכן המורשה להודיע.
<טל ברנר דרורי:>
אז אני הייתי מבקשת לקבל הסבר מדוע נוהגים איפה ואיפה. אם יכולים לקבל התחייבות מהיבואן העקיף על רכב מתוצר שלא קיים כאן, למה הוא לא יכול לתת את אותה התחייבות על רכב אחר - - -

<דוד ביטן (הליכוד):>
היא קיימת כבר, ריבונו של עולם. זה רובד נוסף. 

<טל ברנר דרורי:>
בואו נבין למה פעם אחת הוא יכול ופעם אחת לא. 

<היו"ר יעקב פרי:>
גברתי, השאלה ברורה.

<טל ברנר דרורי:>
תודה.
<אבנר פלור:>
אני אענה. תוצר שהוא קיים כאן, אז כמו שאמרתי ייתכן וכנראה ישנו חסם של יצרן הרכב שלא מעוניין לייבוא רכב לישראל שלא באמצעות היבואן הישיר. אבל פה מדובר על תוצר שלא מיובא לארץ, ולכן קל יותר לסוכן המורשה לתת את כל ההתחייבויות האלה. 

<טל ברנר דרורי:>
ההסבר לא עונה.

<היו"ר יעקב פרי:>
כן, אבל היא שאלה, עם כל הכבוד - - -

<אבנר פלור:>
זה מה שהיא שאלה. 

<היו"ר יעקב פרי:>
לא. היא שאלה למה הצעת החוק נוהגת איפה ואיפה.

<אבנר פלור:>
אז הסברתי. 

<היו"ר יעקב פרי:>
תנסה עוד פעם להסביר כי היא לא השתכנעה, לטעמי גם לא. תנסה עוד פעם. 

<אבנר פלור:>
מה שאני אומר, שבמקרה שבו הסוכן המורשה – מדובר בתוצר שלא קיים כאן – כלומר, רכב מתוצר שלא מגיע לישראל, הסוכן המורשה יותר פתוח להתחייבויות אל מול היצרן מכיוון שהרכב הזה לא מיובא לישראל ואין חסם כזה או אחר של יבואן ישיר ו/או יצרן הרכב. 

<היו"ר יעקב פרי:>
דוד, אתה רוצה להוסיף?

<דוד ביטן (הליכוד):>
אני רוצה להסביר, כן. סעיף 35 מתייחס לעניין שגם על רכב שלא מיובא – מיובא כן, ומה שלא מיובא על-ידם, גם הם צריכים להמציא התחייבות כזאת. פה מדובר על רובד נוסף, רובד נוסף שגם הסוכן המורשה יתחייב. 

אין טעם להתחייב על דברים שכבר קיימים בישראל באופן רגיל. זאת אומרת, גם הייבוא, גם החלפים, גם הטיפול, הם קיימים. הם קיימים על-ידי היבואן הראשי. מה הטעם בהתחייבות נוספת? זה סתם לגרום ליבואן העקיף לקבל התחייבויות שאין צורך בהן.

לעומת זאת, בנושא של ייבוא רכב שלא מיובא על-ידם, למרות שיש התחייבות שלהם בסעיף 35, פה משרד התחבורה נוהג נכון שהוא בעצם יוצר רובד נוסף של התחייבות, זה הכול. שיהיה גם מפה וגם מפה. יש היגיון בזה.

<היו"ר יעקב פרי:>
אוקיי. הערות נוספות? אדון אנוך. 

<יעקב אנוך:>
לדעתי, חייבים לקבוע. קודם כול, לגבי המספרים, זה לא מעניין אותנו ושיעשו את זה מול - - -

<היו"ר יעקב פרי:>
מספרי השלדה.

<יעקב אנוך:>
כן. לא מעניין אותנו. 
<היו"ר יעקב פרי:>
אוקיי. 

<יעקב אנוך:>
אבל חייבים לקבוע מועד למסירת המספרים כי ה"ריקולים" - - -

<היו"ר יעקב פרי:>
נאמר לי שהדברים נלקחו בחשבון בסעיף - - -

<איתי עצמון:>
43(א).

<היו"ר יעקב פרי:>
יש תשובה לכך. 

<יעקב אנוך:>
תודה. 

<איתי עצמון:>
הייתה שאלה לעניין ההתחייבות לספק מוצרי תעבורה. ניתנה תשובה בעניין הזה?
<אבנר פלור:>
כן, ניתנה תשובה.

<איתי עצמון:>
כלומר, אתם מבקשים להשאיר את זה כך.

<אבנר פלור:>
כן. 

<היו"ר יעקב פרי:>
אוקיי. סעיף קטן (7).

<חוה ראובני:>
	
	
	
	"(7)
אם הרכב הוא מתוצר שאינו מיובא לישראל על ידי יבואן רכב ישיר – הוא המציא כתב התחייבות מטעמו לטפל בכל תקלת בטיחות סדרתית שתתגלה ברכב שהסוכן המורשה מכר לו, בהתאם לכתב ההתחייבות שבפסקה (6), ובהתאם להוראות לפי סעיף 43;"


<עיסאווי פריג' (מרצ):>
מה זאת אומרת?

<היו"ר יעקב פרי:>
זה ה"ריקול". 

<חוה ראובני:>
זה אותו דבר, זה השלמה של ה"ריקולים". 

<עיסאווי פריג' (מרצ):>
אני יודע, אבל השאלה אם זה לא סותר. 

<חוה ראובני:>
בתוצר שאין לו יבואן ישיר בישראל, כל החובות בעצם מועתקות לסוכן המורשה וליבואן העקיף. 
<עיסאווי פריג' (מרצ):>
כשאנחנו אומרים "סוכן מורשה" זה היבואן הישיר. 

<חוה ראובני:>
לא. הסוכן המורשה זה הגורם בחו"ל. תחנת הביניים. 

<היו"ר יעקב פרי:>
הסוכן המורשה זה כאילו יצרן - - -

<עיסאווי פריג' (מרצ):>
שמכר לעקיף בחו"ל. 

<היו"ר יעקב פרי:>
נכון. 

<עיסאווי פריג' (מרצ):>
השאלה היא כאן מה מידת הקשר והמחויבות של הסוכן בחו"ל לי כאזרח במדינה.

<חוה ראובני:>
כלום. 

<היו"ר יעקב פרי:>
כלום. היא לא הייתה גם בעבר.

<חוה ראובני:>
באותה מידה כמו של היצרן. 

<עיסאווי פריג' (מרצ):>
אני את היצרן לא מכיר, מכיר את היבואן. 

<חוה ראובני:>
גם פה.

<קריאה:>
אותו דבר במקרה של היבואן העקיף. 

<קריאות:>
- - -

<היו"ר יעקב פרי:>
רבותי, אני מבקש, בואו לא נעורר מהומות על לא מאומה. 

<עיסאווי פריג' (מרצ):>
שנבין את זה. 

<היו"ר יעקב פרי:>
לא הייתה גם בעבר איזושהי התחייבות. 

<דוד ביטן (הליכוד):>
הוא גם יכול לתבוע את היבואן העקיף, אותו דבר. 

<עיסאווי פריג' (מרצ):>
אז מה בחקיקה הסוכן המורשה חשוב לי כאן בכלל?

<דוד ביטן (הליכוד):>
כדי שיהיה עוד רובד של התחייבות. 

<איתי עצמון:>
הוראה מקבילה להוראה שנוגעת לחובות היצרנים בחו"ל. 

<עיסאווי פריג' (מרצ):>
אבל איזה התחייבות יש לסוכן המורשה כלפי האזרח? 

<דוד ביטן (הליכוד):>
עוד רובד של התחייבות, זה הכול. זה לא מפריע. 

<היו"ר יעקב פרי:>
זה ברור, לי אין בעיה עם זה. תסביר עוד פעם לעיסאווי, איתי. 

<איתי עצמון:>
להבנתי, סעיף 36 קובע חובות לעניין יבואנים עקיפים וסוכנים מורשים כתמונת ראי לסעיף 35, שעניינו - - 

<היו"ר יעקב פרי:>
יבואן ישיר.

<איתי עצמון:>
- - הזיקה בין היצרנים בחו"ל ליבואנים הישירים. 

<היו"ר יעקב פרי:>
זה אותו דבר, זה רובד נוסף. 

<עיסאווי פריג' (מרצ):>
לא מצאו לו שם אחר, יצרן וסוכן מורשה? 

<קריאות:>
- - -

<חוה ראובני:>
	
	
	
	"(8)
הוא הוכיח קיומה של תשתית למתן שירותי תחזוקה לרכב, בהתאם להוראות שקבע השר, לעניין המוסכים למתן אותם שירותים;"


<דוד ביטן (הליכוד):>
פה אני רוצה הסבר. איזה תשתית? התשתית שלהם?

<חוה ראובני:>
לא. 

<דוד ביטן (הליכוד):>
הוא צריך להוכיח קיומה של תשתית כלשהי. 

<חוה ראובני:>
כלשהי. 

<דוד ביטן (הליכוד):>
לאו דווקא שלו. 

<חוה ראובני:>
שיש פריסת מוסכים שיכולים לתת את השירות. 

<היו"ר יעקב פרי:>
אבל לא כתוב שלו. כתוב: "תשתית למתן שירותי תחזוקה לרכב, בהתאם להוראות שקבע השר". זה לא מחייב אותו. 
<חוה ראובני:>
מקבילה של 35(9). 

<עיסאווי פריג' (מרצ):>
זה מחייב את היבואן הישיר.

<דרור וגשל:>
זה לא קשור ליבואן הישיר. פה אנחנו אומרים, בגלל שהיבואן הישיר מביא תוצרים מסוימים. כשיבואן רכב עקיף מביא תוצרים שלא מיובאים על-ידם, אז הוא זה שצריך לדאוג לרכבים ולספק להם שירותי תחזוקה.

<דוד ביטן (הליכוד):>
זה לא מדויק מכיוון שבסעיף 35 - - -

<דרור וגשל:>
לא. 35 לא - - -

<עיסאווי פריג' (מרצ):>
תן לי הדגמה.

<דוד ביטן (הליכוד):>
אני רוצה להבין. בסעיף 35 כתבתם את זה גם כן. לא רק על המוצרים שהם מייבאים. 

<דרור וגשל:>
שם זה היה דגמים שונים של אותו תוצר. אם יש פה תוצר של "פורד" ויש לו כמה דגמים, אז גם אם יבואן עקיף מביא דגם שהוא לא מיובא על-ידי היבואן הראשי, אז היבואן הראשי צריך לדאוג לתחזוקה, ל"ריקול" ולאחריות גם לדגם שלא מיובא על-ידם. 

<דוד ביטן (הליכוד):>
הוא יגיד, ליבואן הראשי יש, ונגמר. 

<חוה ראובני:>
אני חושבת שיש פה בלבול. כאשר אנחנו מדברים על שירותי תחזוקה, גם כאן וגם ב-35(9), אנחנו לא מדברים, לא על תיקוני אחריות, לא על תקלת בטיחות סדרתית. אנחנו מדברים על התחזוקה השוטפת – תיקון של קלקולים, על טיפולים תקופתיים, כאלה שאדם יכול ללכת לעשות איפה שהוא רוצה. 
<עיסאווי פריג' (מרצ):>
את מדברת על רכב סיני שיחשבו בעתיד לייבא אותו? 
<חוה ראובני:>
זה לא משנה. הרעיון הוא שצריך פריסה. צריך להפריד. היבואן לא רק אחראי – גם הישיר וגם העקיף – לא אחראים רק ל"ריקולים" ולאחריות, גם לתת שירות לתחזוקה השוטפת – טיפולים, תיקונים.

<עיסאווי פריג' (מרצ):>
זה סעיף שמדבר על מוצרים - - -

<היו"ר יעקב פרי:>
עיסאווי, אתה נראה לי חבר כנסת מנומס. תן לה, היא מדברת, באמצע. 

<קריאה:>
שלדה זה חלק מאחריות. 

<חוה ראובני:>
לא רק האחריות, גם מעבר לזה. 

<אבנר פלור:>
הטיפולים השוטפים. 

<חוה ראובני:>
הטיפולים השוטפים. צריך פריסה.

<היו"ר יעקב פרי:>
גברת ראובני, הסברת. דוד.

<דוד ביטן (הליכוד):>
אני רוצה להבין. סעיף 35(9) והסעיף הזה - - -

<היו"ר יעקב פרי:>
לא, אתה מדבר על (8) קטן. 

<דוד ביטן (הליכוד):>
לא. 35(9) – סעיף 36(8) זה אותו דבר. אני הבנתי בהתייחסות הזו – מכיוון שהיבואן הראשי, הוא מתחייב לספק את החלפים גם לאלה שהוא לא מייבא ולתת את השירות גם לאלה שהוא לא מייבא, שזה חל עליו. אז מה אני צריך להחיל את זה על - - -

<היו"ר יעקב פרי:>
היבואן העקיף? 

<דרור וגשל:>
אותו תוצר. זה שני דברים שונים. 
<קריאות:>
- - -

<היו"ר יעקב פרי:>
אחד שיסביר. 

<עיסאווי פריג' (מרצ):>
אני אחדד את השאלה, ברשותך. 

<דוד ביטן (הליכוד):>
וגם, אותו דבר לגבי המוסכים, שהם לא יכולים להיות כולם בבעלותם, צריך להיות גם פה. 

<היו"ר יעקב פרי:>
אוקיי. עיסאווי. 

<עיסאווי פריג' (מרצ):>
אני רוצה רק לחדד את זה. מאחר שהיבואן הישיר מחויב לתת מענה הן מבחינת האחריות וחלקים לכל דגם מיובא מאותה תוצרת, יש דגמים של תוצרת שתיובא מרכבים שהם לא בארץ – כמו השוק הסיני וכו'. 

<דרור וגשל:>
זה הסעיף. 

<עיסאווי פריג' (מרצ):>
אז זה הסעיף. 

<קריאות:>
נכון.

<עיסאווי פריג' (מרצ):>
אז צריך לסייג. 

<חוה ראובני:>
אבל זה רחב יותר. גם מתוצר שיש יבואן ישיר, היבואן הישיר איננו אחראי לתת שירותי תחזוקה שוטפת, להבדיל מאחריות ותקלת בטיחות סדרתית. הטיפולים השוטפים, תיקון קלקולים שהם לא באחריות, אחרי שש שנים. 

<דוד ביטן (הליכוד):>
זה באחריות שלו. 

<חוה ראובני:>
היבואן הישיר לא אחראי להם. 

<דוד ביטן (הליכוד):>
אם כך, צריך להבהיר את 35(9).

<חוה ראובני:>
כאן מדברים על תשתית שירותי תחזוקה כוללת. כאשר אנחנו מדברים על אחריות אנחנו אומרים אחריות, מדברים על תקלת בטיחות סדרתית - - -
<דוד ביטן (הליכוד):>
לא, לא. אז צריך להעביר את 35(9).

<היו"ר יעקב פרי:>
מציע חבר הכנסת ביטן, שב-35(9) שמדובר על היבואן הישיר, ו-35(8) שמדובר על היבואן העקיף, יהיו ההבדלים שמתחייבים כתוצאה מכך. את מדברת בסעיף קטן (8) בסעיף 36 על כך שהיבואן העקיף יהיה מסוגל להוכיח שהוא יכול לתת תחזוקה שוטפת.
<חוה ראובני:>
אני דיברתי על (9), לא על (8). 
<היו"ר יעקב פרי:>
אני מדבר על (8) בסעיף 36. את מדברת על כך שהיבואן העקיף יהיה מסוגל לתת, מה שנקרא, תחזוקת טיפול שוטף.
<חוה ראובני:>
כן.

<היו"ר יעקב פרי:>
וב-35(9), אם אינני טועה, זה היבואן הישיר שצריך לתת גם תשובות ל"ריקול" ולתקלות מז'וריות. 

<עיסאווי פריג' (מרצ):>
תחזוקה, כתוב.

<קריאה:>
רק ל"ריקול".

<קריאות:>
- - -

<עיסאווי פריג' (מרצ):>
חברים, כתוב שירותי תחזוקה. כבוד היושב-ראש, כתוב שירותי תחזוקה.
<היו"ר יעקב פרי:>
אוקיי. אז צריך להבדיל, לעשות את ההבדלים בין (9) קטן ב-35 לבין (8) קטן ב-36.

<אסתי פלדמן:>
זה בעצם אותו סעיף ויכול להיות שיהיו כפילויות. נגיד, "הונדה סיוויק" שייבא יבואן ישיר והראה תשתית של מוסכים, יש תשתית מההיבט של היבואן הישיר, ואותה "הונדה סיוויק" שיביא היבואן המקביל, הוא גם בשבילה יצטרך להראות תשתית. 
<היו"ר יעקב פרי:>
כן, אבל אני שואל אותך שאלה שעלתה פה. במקרה שיש "ריקול".
<אסתי פלדמן:>
אנחנו לא מדברים על "ריקול". 

<דוד ביטן (הליכוד):>
לא, "ריקול" הבנו. 

<היו"ר יעקב פרי:>
אין בעיה? 

<אסתי פלדמן:>
"ריקול" יש רק ב-35.

<דוד ביטן (הליכוד):>
לא, לא. פרי, ב"ריקול" אין בעיה. 

<אסתי פלדמן:>
"ריקול" יש ב-35 בהיבט של התוצרים - - 

<היו"ר יעקב פרי:>
שזה רק היבואן הישיר. 

<אסתי פלדמן:>
- - מיובאים פה, נכון. לגבי 36 יש "ריקול" לתוצרים שאינם מיובאים. לדוגמה, אבנר אומר "למבורגיני". 

<קריאה:>
"טסלה", למשל. 

<אבנר פלור:>
אני רוצה להסביר כדי שיהיה לכם יותר ברור.

<דוד ביטן (הליכוד):>
אל תסבירו, מרוב הסברים שוכחים את השאלה. 

<היו"ר יעקב פרי:>
דוד, בבקשה.
<(אחרי כן אירית שלהבת)>
<דוד ביטן (הליכוד):>
אני מתכוון שבסעיף 35(א)(8) תציינו שהנושא – יש הבדל בין חלפים. יש שירותי אחזקה, שזה חל רק על מה שהם מייבאים. בסעיף 36(א)(9) זה חל על מה שהם מייבאים. הבנתי שהם מחויבים על הכול, כי אם הם מחויבים בחלפים וב-Recall- - -

<דרור וגשל:>
הם מחויבים על הכול.

<עיסאווי פריג' (מרצ):>
אז לשם מה צריך את הסעיף הזה? זה לא סותר. 

<קריאה:>
תסתכל בפסקה 35(א)(3), שם התחיל הוויכוח בחלק הקודם לגבי זה שהוא צריך לספק מוצרי תעבורה לכולם, לכל דבר.

<דוד ביטן (הליכוד):>
הבנתי את זה. אני רוצה שתכתבו בסעיף 35(א)(8)- - -

<קריאה:>
בסעיף 35(א)(9). פסקה (8) זה Recall. 

<דוד ביטן (הליכוד):>
פסקה 35(א)(8) לא מתייחסת לRecall, היא מתייחסת לשירותי תחזוקה. 

<היו"ר יעקב פרי:>
בסעיף 35(א) זה פסקה (9) ובסעיף 36(א) זה פסקה (8). בואו נדבר על זה. 

<דוד ביטן (הליכוד):>
בסעיף 35(א)(9) צריך להוסיף: "הוא הוכיח קיומה של תשתית למתן שירותי תחזוקה לרכב" – "ביחס לרכבים שהוא מייבא", זה הכול – "בהתאם להוראות שקבע השר...". ואותו דבר שם. צריך להבחין בין שירותי תחזוקה לבין שירותים אחרים. 

<עיסאווי פריג' (מרצ):>
אם אנחנו עושים את זה, פתרנו בעיה רצינית. 

<היו"ר יעקב פרי:>
לי אין בעיה עם זה. לפי דעתי גם למשרד התחבורה לא צריכה להיות בעיה עם זה. אתה משייך את הרכבים שהוא מייבא אליו ואתה מטיל עליו את החובה ברכבים שהוא ייבא. 

<אבנר פלור:>
אבל מה עם סוגי היבואנים האחרים, יבואן זעיר ויבואן אישי? גם צריך לקבל. 

<עיסאווי פריג' (מרצ):>
עזוב. נגיע אליהם ואז נטפל. 

<דוד ביטן (הליכוד):>
אם כך, בכלל טוב. אתה אומר שלגביהם כן צריכים לתת שירותי תחזוקה? אז למה אמרתם שזה רק לְמה שהם מייבאים? אמרתם את זה עכשיו. 

<היו"ר יעקב פרי:>
לפי דעתי לא צריכה להיות בעיה. 

<אבנר פלור:>
אני רוצה להסביר את הסעיף הזה, שיהיה ברור לְמה התכוונו. 

<דוד ביטן (הליכוד):>
לגביהם כן. 

<עיסאווי פריג' (מרצ):>
אם כבר לגביהם כן אז לגבי כולם, כי ממילא אתה עושה את זה. 

<אבנר פלור:>
אני רוצה להסביר לְמה התכוונו בסעיף על היבואן העקיף. הכוונה שהיבואן העקיף יצטרך לתת טיפולים שוטפים לאותם כלי רכב שהוא מייבא. 

<היו"ר יעקב פרי:>
אז תכתבו את זה. מה הבעיה?

<עיסאווי פריג' (מרצ):>
אז לשם מה אתה צריך שירות תחזוקה בסעיף 35?

<היו"ר יעקב פרי:>
תכתבו את זה והכול יהיה ברור. לפי דעתי זה לא מוריד וזה רק מבהיר. אין עם זה בעיה. אני אומר לך, כמומחה קטן מאוד ברכב. 

<דוד ביטן (הליכוד):>
אפשר להוסיף "למעט שייבא רכבים...". נכתוב "למעט".  

<היו"ר יעקב פרי:>
או פוזיטיבי או להיפך. 

<רונן לוי:>
אנחנו קודם כול רוצים להשוות לכל יבואן רכב מסחרי, שאותה חובה תהיה גם ליבואן ישיר וגם ליבואן עקיף, קוד מסחרי, שתהיה לו את הגבלת- - - באותה רמה, שנתח השוק שלו לא יהיה גדול מדי. כך זה יוביל לתחרות. זה דבר אחד. 

אנחנו גם רוצים שיהיה אותו היגיון בעניין החובה לספק מידע והדרכות גם לעקיף וגם לישיר, שזה אותו דבר.

אני צריך להזכיר שגם יבואן עקיף – צריך להיזהר בניסוחים – שבכל מקרה נכון להיום על-פי ההגבלים העסקיים, לפי הצו מותר לכל צרכן, לא משנה מה גיל הרכב, לעשות שירות תחזוקה בכל מוסך כללי ומורשה, לא משנה אם הוא שייך ליבואן עקיף או ישיר או אחר, אפילו פרטי. תיזהרו בניסוחים לא לחסום לנו את התחרות עכשיו מכיוון אחר. 

<היו"ר יעקב פרי:>
תודה. אנחנו ניזהר בניסוחים. 

<עיסאווי פריג' (מרצ):>
זה אותו נימוק שהיה ב-(9) בעצם. 

<אבנר פלור:>
נוסיף לסעיף 35(א)(9) "הוא הוכיח קיומה של תשתית למתן שירותי תחזוקה לרכב, מתוצרת המיובאת על ידו, בהתאם להוראות שקבע השר". 

<עיסאווי פריג' (מרצ):>
למה? שמיובא דרככם. מה יותר מזה?

<היו"ר יעקב פרי:>
בואו נרגיע ונשמע. 

<דוד ביטן (הליכוד):>
ההגדרה לא נכונה. אתם אמרתם לנו שיש גם יבואן אישי. אז רק להוסיף "למעט רכב שמיובא על-ידי יבואן אישי".

<היו"ר יעקב פרי:>
הוא רוצה להחריג.

<דוד ביטן (הליכוד):>
רק תחריג את היבואן האישי ואז סעיף 36- - -

<אבנר פלור:>
אסביר, אתן לך מענה. הכוונה, כאשר אני כותב "מתוצר המיובא על-ידו", אם היבואן הזר מייבא את התוצר אז הוא גם יכול לעשות לו טיפול שוטף.

<דוד ביטן (הליכוד):>
ומה קורה עם ייבוא אישי?

<אבנר פלור:>
בייבוא אישי הוא גם יכול לעשות טיפול שוטף כי זה תוצר. אם הוא מביא את התוצר. 

<דוד ביטן (הליכוד):>
ואם התוצר של הייבוא האישי הוא לא התוצר שהוא מייבא. אז מה?

<דרור וגשל:>
אז הסוכן המורשה צריך לספק את זה. 

<דוד ביטן (הליכוד):>
היבואן האישי יכול לספק שירותי תחזוקה?

<חוה ראובני:>
אין כאן הטלת חיוב לספק בכלל את השירותים. שתהיה לו תשתית. 

<אבנר פלור:>
זה לא חיוב, זה רק אישור. זה רק תשתית. הוא לא חייב. 

<דוד ביטן (הליכוד):>
אבל זה רכב אחר. 

<דרור וגשל:>
התשובה לחבר הכנסת ביטן היא שאי אפשר להביא רכב מייבוא אישי שלא מיובא על-ידי רכב מתוצר- - -, אי אפשר, בדיוק בשביל לפתור את הבעיה הזאת. אנחנו מדברים כאן על בעיה אחרת.  

<דוד ביטן (הליכוד):>
אז אין בעיה. אז התיקון שהוא אמר בסדר. 

<היו"ר יעקב פרי:>
תגידו אותו עוד פעם. 

<חוה ראובני:>
בסעיף 35(א)(9) להוסיף אחרי "למתן שירותי תחזוקה לרכב" את המילים "מתוצר המיובא על ידו". 

<עיסאווי פריג' (מרצ):>
הדבר הזה הוא לטובתכם, הוא מגביל אתכם רק ברכבים שאתם ייבאתם. 

<חוה ראובני:>
דרך אגב, הסעיף הזה אינו מטיל חובה לתת את השירותים בפועל, בניגוד לחברת בטיחות פרטית. אני מבקשת להדגיש שהסעיף הזה לא מטיל חובה לטפל בפועל. יש - - -שחובה עליהם, בעניין של תשתית, מוסכים, ציוד. 

<היו"ר יעקב פרי:>
תסביר על מה המהומה. תגיד לי מה לא בסדר בתיקון שהם הציעו. 

<יורם בונן:>
שזה מרחיב את החובה שלנו. זה אומר שאנחנו צריכים להראות תשתית שמתאימה לטפל בכל הדגמים. זה גם דגמים שלא מייבאים בכלל. 

<עיסאווי פריג' (מרצ):>
למה? אני לא מבין. 

<יורם בונן:>
זה מה שקובע הסעיף. 

<היו"ר יעקב פרי:>
היא אומרת: רק פר מוצרים שאתם מייבאים. 

<יורם בונן:>
אבל לא מהדגם אלא מהתוצר. לצורך העניין "פורד" צריכה להראות תשתית לטפל בכל הרכבים. 

<היו"ר יעקב פרי:>
הבנתי, את המילה "תוצר" אתה רוצה לשנות ל"דגם". 

<אבנר פלור:>
אי אפשר כי זה בעצם המהות. 

<רונן לוי:>
אני מוסך כללי אז אני לא יודע לתקן מכוניות מתוצרים אחרים? אני לא מבין את ההסתייגות. 

<קריאה:>
זו הסתייגות מיותרת. 

<רונן לוי:>
אין היום מוסכים כלליים במדינת ישראל? באמת, מה הדבר הזה? לפי הרעיון הזה אין מוסכים כלליים במדינת ישראל. אם תסכימו לזה- - -

<היו"ר יעקב פרי:>
אם לא תצטנן ההתלהבות אסיים את הישיבה. בואו נצנן אותה. 

יש לנו את הסוגיה של סעיף 35(א)(9). הנוסח המקורי היה "הוא הוכיח קיומה של תשתית למתן שירותי תחזוקה לרכב, בהתאם להוראות שקבע השר לעניין המוסכים למתן אותם שירותים". מה אתם הצעתם?

<אבנר פלור:>
הצענו להבהיר: "מתוצר המיובא על ידו", כלומר שמדובר בכלי רכב מאותו תוצר.

<היו"ר יעקב פרי:>
"הוא הוכיח קיומה של תשתית למתן שירותי תחזוקה לרכב מתוצר המיובא על ידו...". יורם בונן, אתם אומרים שאם זה תוצר- - -

<יורם בונן:>
אולי נעשה fast forward ליום קבלת הרישיון. יש יבואן של כלי רכב מתוצר מסוים, יש עשרות דגמים. יש להם מכשירי דיאגנוסטיקה שונים, ציוד טיפול שונה, תוכנות שונות. האם כדי לקבל רישיון הוא צריך להראות לכם שיש לו את הכול לכל התוצר? זה מה שאני שואל. הם לא מטפלים. הם אומרים שלנו זה פשוט. 

<אבנר פלור:>
אני רוצה להבהיר משהו.

<היו"ר יעקב פרי:>
לא ביקשתי את הבהרתך, רגע אחד. האם הנוסח המקורי של פסקה (9) עדיף בעיניכם?

<יורם בונן:>
אנחנו לא ביקשנו לתקן. אנחנו מעדיפים שיישאר הנוסח הקיים. 

<היו"ר יעקב פרי:>
עכשיו נשמע את המוסכים. 

<רונן לוי:>
אנחנו נשמח אם יוציאו את הידיים שלהם מכל המוסכים וייתנו לנו את המידע, אז לא תהיה בעיה בכלל. 

<היו"ר יעקב פרי:>
זה ברור. תתייחס האם אתם יכולים לחיות עם סעיף 35(א)(9) במתכונתו. 

<אינגריד הר אבן:>
זה הסעיף שביקשנו לשנות לעניין הבעלות על המוסכים. 

<היו"ר יעקב פרי:>
פרט למה שביקשתם. 

<רונן לוי:>
כאשר אני מגיש רישיון למוסך, לא משנה איפה, מוסך כללי, אני מקבל אישור לתקן כל תוצר. לכן אני לא מבין על מה המהומה. 

<היו"ר יעקב פרי:>
גם אני לא. 

<רונן לוי:>
רק צריך לתת את המידע כדי שגם אנחנו נוכל לעשות את העבודה. 

<היו"ר יעקב פרי:>
אם משאירים את פסקה 35(א)(9) במתכונתה הנוכחית אנחנו צריכים כנראה לשנות את פסקה 36(א)(8). 

<דוד ביטן (הליכוד):>
למה צריך? את פסקה 35(א)(9) לא צריך לשנות.

<היו"ר יעקב פרי:>
זה בעייתי. לפחות לגבי נושא התוצר הם רוצים- - -

<דוד ביטן (הליכוד):>
אמרו לך שאין בעיה עם זה. גם משרד התחבורה אומר את זה.

<אסתי פלדמן:>
גם בהתאם למידע שנמצא בידי משרד התחבורה. 

<עיסאווי פריג' (מרצ):>
המוסכים מעדיפים לא לתקן בכדי להשאיר להם יותר עבודה. 

<היו"ר יעקב פרי:>
הרי הכול יהיה בסופו של דבר בתקנות. 

<דוד ביטן (הליכוד):>
את (6) לא צריך לתקן אם תיקנת את (5). 

<היו"ר יעקב פרי:>
זה ברור לי. 

<זאב פרידמן:>
אדוני היושב-ראש, התשובה שנתנה עורכת-דין ראובני ליבואנים מעוררת בי חשש גדול מאוד. החשש הוא שהצרכן ימצא את עצמו בלא סעד כאשר הרכב שלו מתקלקל, הוא יישאר קרח מכאן ומכאן. הסיבה לכך היא שאותו ביטוי מצוי בשני הסעיפים, גם ב-35(א)(9) וגם ב-36(א)(8): "הוא הוכיח קיומה של תשתית", כאשר אומרת עורכת הדין ראובני שזה קיומה של תשתית אבל לא מדברת על חובה לבצע את התיקון. המשמעות היא שיכולה להיות תשתית בכל העולם כולו אבל הצרכן לא יקבל מישהו שמוטלת עליו החובה לתקן.

<חוה ראובני:>
על אחריות יש חובה. 

<אינגריד הר אבן:>
גם היום אין חובה לטפל ברכבים. 

<היו"ר יעקב פרי:>
דבר ראשון, יש הבדל בין התנאים ובין החובות. פה אנחנו מדברים על התנאים. מאוחר יותר מדובר גם על החובות. 

דבר שני, כל הסעיפים הללו יקבלו בסופו של דבר ביטוי מפורט בתקנות. לכן בתקנות אפשר להכניס דברים שלא יכולנו להכניס פה בחקיקה הראשית. 

<דוד ביטן (הליכוד):>
אבל אתה לא יכול בתקנות להכניס דברים שלא קיימים בחוק הראשי. 

<זאב פרידמן:>
אני רק רוצה להשלים עוד משפט אחד. נזכיר שהמצב המשפטי במדינת ישראל, על-פי דיני הגנת הצרכן, הוא שכל מי שמוכר מצרך שמחירו מעל 150 שקלים מחויב בתעודת אחריות וחייב גם לבצע את פעולות התיקון שקשורות באותו מצרך. 

<חוה ראובני:>
כשאמרתי "לא חובה" לא התכוונתי לאחריות. אחריות בוודאי חובה לתת. דיברתי על תיקונים מעבר לאחריות, שלא כלולים באחריות. 

<היו"ר יעקב פרי:>
על חובות יש הוראות נפרדות, ונגיע אליהן. 

<חוה ראובני:>
גם אם המזגן שלך בבית מתקלקל מחוץ לאחריות אז אף אחד לא חייב לך שירות. אין חובה לתת לך שירות. 

<היו"ר יעקב פרי:>
נכון מאוד. 

<זאב פרידמן:>
לספק את חלקי החילוף.

<חוה ראובני:>
החובה הזאת קיימת. 

<היו"ר יעקב פרי:>
היא צודקת. נחזור לרגע לסעיף 35(א)(8).

<עיסאווי פריג' (מרצ):>
אני רוצה להבין נקודה, ברשותך אדוני היושב-ראש. אני מדבר עם היבואנים. אני רוצה להבין את זה בלוגיקה יותר פשוטה. יש לנו את תיקוני הבטיחות, ה-Recall, ויש לנו את האחריות, ויש לנו את התחזוקה השוטפת. יש לנו שלושה דברים. 

<אסתי פלדמן:>
ומוצרי תעבורה, חלפים.

<עיסאווי פריג' (מרצ):>
זה לא שירותי תחזוקה?

<חוה ראובני:>
יש שלושה שהם חובה: חלפים, אחריות ותקלת בטיחות סדרתית, Recall. שלושתם חובה. 

<עיסאווי פריג' (מרצ):>
כהצעת פשרה, את הבטיחות והאחריות ניתן להשאיר כקבוצה, ואת מוצרי התעבורה ושירותי התחזוקה כקבוצה. 

<דוד ביטן (הליכוד):>
אתה לא יכול. עכשיו אתה רוצה להפוך הכול?

<עיסאווי פריג' (מרצ):>
אני יודע על מה אני מדבר. 

<חוה ראובני:>
מוצרי תעבורה חייבים לבוא עם האחריות. 

<אבנר פלור:>
הכול זה חבילה אחת. אתה לא יכול לעשות הפרדה. 

<היו"ר יעקב פרי:>
רבותי, יש לי עכשיו דילמה אם לתקן את 35(א)(9). אני מבין שתיקון שאומר "תוצר" תהיה אתו בעיה. 

<יורם בונן:>
הבעיה של היבואן העקיף, עוד פעם אנחנו חוזרים חזרה.

<דוד ביטן (הליכוד):>
הם מבקשים לא לתקן. 

<דרור וגשל:>
לדעתנו לא חייבים את התיקון אבל כדאי שנבהיר מה אנחנו מתכוונים ואז אדוני יחליט אם צריך תיקון או לא צריך תיקון. יבואני הרכב הישירים מחויבים לספק את שלושת שירותי החובה לכל הדגמים שמיובאים מאותה תוצרת. 

<היו"ר יעקב פרי:>
שהם הביאו?

<דרור וגשל:>
לא, לא רק שהם הביאו, של כל הרכבים שיובאו מאותה תוצרת. את זה הם חייבים לעשות. הסעיף הזה, כפי שאמרה עורכת-דין ראובני, לא מחייב את זה, אבל זה כתוב בסעיף אחר והם חייבים. 

בגלל שהתנאים פה הם תנאים לקבלת רישיון, זאת הייתה השאלה של מר בונן, האם כשהם יבקשו רישיון יבקשו מהם להראות תשתית לכל דגם מאותה תוצרת. זאת השאלה שלו. התשובה של משרד התחבורה היא שהכוונה בסעיף הזה, כתוב: "קיומה של תשתית". זה לא כלי הדיאגנוסטיקה הספציפי שצריך לדגם מסוים אלא זה שיש לו מוסך, שיש לו את הכלים שבאמצעותם צריך לטפל במוסך. 

<היו"ר יעקב פרי:>
זה מניח את דעתי. אנחנו יכולים להשאיר את שני הדברים האלה כפי שהם. כשנגיע לתקנות צריך לקחת את זה בחשבון, וגם את החובות, גם בשביל להרגיע את העניין הצרכני. אני חושב שאפשר לחיות עם שני הסעיפים הללו, לדעתי לפחות. 

<דוד ביטן (הליכוד):>
אני הולך אתך. 

<עיסאווי פריג' (מרצ):>
שירותי התחזוקה של העקיף הם על העקיף. 

<דרור וגשל:>
כשיגיע אליהם רכב מייבוא עקיף וזה רכב שהם לא מכירים הם יצטרכו ללמוד אותו ולתת לו את השירותים, והם משופים על זה. 

<היו"ר יעקב פרי:>
עו"ד ראובני, נעבור לפסקה (9) בסעיף 36.

<חוה ראובני:>
	
	
	
	"(9)
הוא המציא אישור מרואה חשבון המעיד כי יש לו הון עצמי כפי שקבע השר, בהתאם, בין היתר, לסוג הרכב שהוא מייבא ולכמות כלי הרכב שהוא מייבא;"


<היו"ר יעקב פרי:>
אני מקווה שפה אין בעיה. 

<עיסאווי פריג' (מרצ):>
איך הוא יקבע את הכמות? הרי פה הערבות משתנה לפי הכמות.

<אבנר פלור:>
בהתאם לכמות. היום יש עד כמות מסוימת, עד 500 כלי רכב אתה צריך הון עצמי של X מיליונים, ואם זה יותר מ-500 כלי רכב אתה צריך הון עצמי של X + Y מיליונים.

<חוה ראובני:>
ולא דומה ההון העצמי הנדרש לאופנועים ולמשאיות. 

<אבנר פלור:>
זה תלוי בסוג הרכב. הכול ייכתב בתקנות. 

<דוד ביטן (הליכוד):>
אלה תנאים לרישיון.

<עיסאווי פריג' (מרצ):>
אז שיהיה כתוב שזה יופיע בתקנות. 

<היו"ר יעקב פרי:>
ברור, כל דבר יהיה כתוב. 

<אבנר פלור:>
זה יהיה במסגרת התקנות. 

<דוד ביטן (הליכוד):>
עכשיו הגשתי בקשה לרישיון לסוג מסוים של רכב. מאין אני יודע כמה יקנו?

<עיסאווי פריג' (מרצ):>
הם יגבילו אותך. 

<דוד ביטן (הליכוד):>
הוא מתחייב כאן למינימום?

<אבנר פלור:>
כאשר אתה מגיש בקשה לרישיון ייבוא אתה אומר מה כמות כלי הרכב שאתה רוצה לייבא.

<דוד ביטן (הליכוד):>
אם הם יבקשו 1,000 אז הוא יביא 1,000, אם הם יבקשו 200 הוא יביא 200. 

<קריאה:>
זה כתוב לו ברישיון. 

<היו"ר יעקב פרי:>
אתה שואל מה תהיה הצריכה. 

<דוד ביטן (הליכוד):>
כאשר הוא מבקש רישיון, זה תנאים לרישיון. מאין הוא יודע כמה הוא  ייבא? יהיה להם קשה מאוד ליישם את הסעיף הזה. אל תשכח, זה לא יבואן רגיל, ישיר, שאתה יודע פחות או יותר כמה הוא מייבא. זה יבואן חדש, למשל. איך אתה יודע איזה הון עצמי הוא צריך להציג?

<אבנר פלור:>
אציג לך את הפרקטיקה היום. היבואנים הקיימים ממילא מייבאים כמות גדולה, מעל. יבואן חדש, קבענו מגבלה עד 500 ומעל 500. כלומר, כאשר יבואן חדש מגיש את הבקשה להיות יבואן, הוא יביא עד 500. אם הוא יוסיף, אז הוא יצטרך להוסיף גם הון עצמי. זה ייקבע כמובן בתקנות. 

<דוד ביטן (הליכוד):>
אז תכתבו שיש מינימום. 

<אבנר פלור:>
אבל לא בחוק אלא בתקנות. 

<היו"ר יעקב פרי:>
בכל מקום שאתה רואה כתוב "כפי שקבע השר", בסופו של דבר זה יהיה בתקנות. 

<דוד ביטן (הליכוד):>
לא בטוח, בתקנות ובנהלים. 

<חוה ראובני:>
"קבע השר" זה תקנות. 

<איתי עצמון:>
לפי חוק הפרשנות זה רק בתקנות. 

<חוה ראובני:>
	
	
	
	"(10)
אם הרכב הוא מתוצר שאינו מיובא על ידי יבואן רכב ישיר – הוא המציא כתב התחייבות מאת הסוכן המורשה במדינת חוץ לפיו הסוכן מתחייב לקיים את חובות היבואן לפי סעיף זה, אם לא יהיה ביכולתו לקיימן בשל אחת מנסיבות אלה:

	
	
	
	
	(א)
ניתן לגביו צו פירוק, קבוע או זמני, צו כינוס, צו כינוס נכסים או צו הקפאת הליכים לפי כל דין;

	
	
	
	
	(ב)
הסוכן המורשה מבקש שחובות היבואן ימולאו על ידי גורם אחר;"


<עיסאווי פריג' (מרצ):>
תסבירו את זה.

<חוה ראובני:>
יש לנו אותה הוראה בדיוק גם ביחס לייבוא הישיר. במקום שיכול להיווצר סכסוך בין היבואן העקיף לבין הסוכן המורשה אנחנו לא רוצים להשאיר את הצרכן בידיים ריקות, ובסעיף קטן (ב) אם יש סכסוך ואז הוא אומר: טוב, יהיה מישהו אחר במקום היבואן העקיף שיעשה את זה, או כשיש פירוק או כינוס נכסים ואז הוא לא מסוגל לטפל בזה. זה בדיוק המקבילה של פסקה 35(א)(11). 

<עיסאווי פריג' (מרצ):>
אולי תסבירי לנו את זה במילים פשוטות. במידה ויש סכסוך בין סוכן מורשה והיבואן העקיף. אני צרכן, קניתי רכב. אני מבקש שלא תעני לנו תשובה משפטית. 

<חוה ראובני:>
אנסה להסביר פעם נוספת. הסוכן המורשה נכנס לנעליו של היצרן בהקשר של הייבוא העקיף ויש סדרה של חובות שלו כלפי הלקוח, שבדרך המלך מבוצעות באמצעות היבואן העקיף. מה קורה אם היבואן העקיף נכנס להליכי פירוק או אם יש סכסוך בין הסוכן המורשה ליבואן העקיף, באופן שהיבואן העקיף לא מבצע את התפקידים שלו כשלוחו של הסוכן המורשה וכשלוחו העקיף של היצרן? אנחנו מטילים כאן חובה על הסוכן המורשה להתחייב שהצרכן לא יישאר בידיים ריקות. הוא ידאג שיהיה מישהו אחר שייתן לצרכן את השירותים. 

<היו"ר יעקב פרי:>
איך את יכולה לממש את זה?

<אבנר פלור:>
זה רק לגבי תוצר שאינו מיובא על-ידי היבואן הישיר. 

<חוה ראובני:>
כל זה בתוצר שלא מיובא על-ידי יבואן ישיר, כי זה נכלל בחובות שלו. 

<היו"ר יעקב פרי:>
זה ברור, אבל איך את יכולה לממש את החובה שאת מטילה פה על הסוכן המורשה? הסוכן המורשה הוא בדרך כלל תושב חוץ. 

<חוה ראובני:>
דיברנו פה על כתב התחייבות. כתב התחייבות הוא מסמך משפטי שתקף במדינת ישראל. אני יכולה לאכוף אותו באמצעות הערכאות המשפטיות. 

<דוד ביטן (הליכוד):>
מי יכול לחייב?

<חוה ראובני:>
גם במדינת ישראל נוקטים הליכים משפטיים כלפי תושבי חוץ בתנאים מסוימים. 

<דרור וגשל:>
זה אותו סיפור עם היבואנים הישירים. הם כל הזמן הדגישו שהם לא הנציגים שלהם. לא סתם הם הדגישו את זה. הם לא הנציגים שלהם, הם סוכנים מורשים שלהם. 

<יורם בונן:>
בפסקה הזאת אני לא מצליח להבין את ההבדל בין תוצר לדגם. הרי הסבירה עורכת-דין ראובני שזה סעיף שנועד להגן על הצרכן במקרה שהיבואן שמכר לו את הרכב פשט את הרגל. 

<היו"ר יעקב פרי:>
או שהיה סכסוך ביניהם. 

<יורם בונן:>
הסוכן המורשה ייכנס לנעליו. מה הקשר למצב שבו זה דגם שמיובא על ידי היבואן הישיר? מה זה יעזור?

<חוה ראובני:>
לא אמרנו דגם. אמרנו תוצר. 

<יורם בונן:>
היבואן הישיר ייכנס לנעליו של היבואן העקיף?

<חוה ראובני:>
לא אמרנו יבואן ישיר. 

<היו"ר יעקב פרי:>
קודם כול, אנחנו מדברים פה רק על יבואן עקיף. אל תנכס לעצמכם מה שלא מגיע לכם. 

<יורם בונן:>
אני מסביר שיש פה הנחה מובלעת לא נכונה. למה מבקשים את זה רק לגבי תוצר שלא מיובא על-ידי יבואן ישיר? כי מניחים שלגבי תוצר שמיובא על-ידי יבואן ישיר היבואן הישיר יפתור את הבעיה ללקוח. זה לא המצב, שיהיה ברור. לגבי יבואן ישיר ביקשתם התחייבות של היצרן שהוא ייכנס בנעלי היבואן הישיר לכל דבר ועניין. לגבי יבואן עקיף אתם מבקשים התחייבות של הסוכן המורשה רק לגבי תוצר שלא מיובא. אני שואל לגבי תוצר שכן מיובא על-ידי היבואן הישיר. פרט ל-Recall ואחריות, נשים את זה בצד, מה עם כל היתר?

<אבנר פלור:>
מה זה כל היתר?

<יורם בונן:>
למשל התחייבות להביא חלפים. 

<דוד ביטן (הליכוד):>
אתה מתחייב להביא חלפים גם לְמה שאתה לא מייבא. 

<יורם בונן:>
אבל זו התחייבות של היבואן העקיף. מה עם ההתחייבות- - -

<חוה ראובני:>
רק בתוצר שאין לו יבואן ישיר יש חובות של היבואן העקיף.

<יורם בונן:>
לא נכון. למשל פסקה 36(א)(4) זה התחייבות להביא חלפים? אז אתם לא מתכוונים ברצינות. 

<חוה ראובני:>
פסקה 36(א)(4) זה רק לעניין רכב שהוא מתוצר שאינו מיובא לישראל על-ידי יבואן ישיר. 

<דוד ביטן (הליכוד):>
מה שאתה מייבא, אין בעיה. זה רובד נוסף. הסברנו לך את זה. 

<עיסאווי פריג' (מרצ):>
אני רוצה לדבר בשפה עממית פשוטה. יבואן עקיף שיש לו סוכן מורשה באיזה מקום, איזה דילר מאיטליה מהעיר טורינו, אני לא יודע מאיזה מקום, סוכן מורשה ולא יצרן, והסוכן המורשה נפל, פשט רגל. הרי זה בן אדם, זה "דילר", זה יכול להיות כל מגרש מכוניות. בשפת ה"עמך", קניתי רכב. אני צריך לרדוף אחרי מי? אם היבואן העקיף נפל אני צריך לרדוף אחרי הסוכן המורשה באיטליה שאני לא מכיר, ואני האזרח הפשוט צריך לקחת עורך-דין ולהתחיל את כל התהליך, לתבוע? זה "ווג'ראס" אחד גדול. אני שואל שאלה פשוטה. למה לא נותנים לי הגנה כאזרח שרוכש רכב בייבוא עקיף דרך חברת ביטוח? הרי אם יש לו הון עצמי, שהשר אמור לקבוע בתקנות, ההון העצמי לא יספיק. עד שמממשים אותו ומתרגמים את זה לכסף, זה לא יספיק. אני רוצה הגנה. אני לא רוצה הגנה מהאיטלקי או האמריקאי או האנגלי אלא אני רוצה הגנה ממדינתי. למה לא לחייב חברת ביטוח, שהוא יהיה מחויב בביטוח שייתן לי כיסוי וייתן כיסוי לכל אזרח? אני לא מבין לאן אתם הולכים. 

<דוד ביטן (הליכוד):>
למה אתה לא מחייב בחברת הביטוח גם את היבואן הישיר?

<עיסאווי פריג' (מרצ):>
נחייב גם אותם אם צריך. אני שואל שאלה פשוטה. אני רוצה לתת הגנה מחר למשה ולאחמד. איך? שיתבע את ה"דילר" האיטלקי?

<חוה ראובני:>
אותה בעיה קיימת גם לגבי היבואן הישיר. 

<עיסאווי פריג' (מרצ):>
אבל שם יש יצרן, יש כתובת. ה"דילר" זה לא היצרן. במדינה יש 20 "דילרים".

<היו"ר יעקב פרי:>
הבהרת את שאלתך ואת דאגתך, ואני גם שותף לה. עכשיו בואו נראה איך פותרים את זה. 

<אבנר פלור:>
קודם כול, באותה מסגרת אנחנו גם קובעים מה הדרישות מאותו סוכן מורשה, מה היקף הפעילות שלו. שלא כל אחד יוכל- - -

<היו"ר יעקב פרי:>
לא כל "דילר" באיטליה יוכל להיות סוכן מורשה. 

<אבנר פלור:>
בדיוק. זה מראה על החוסן הכלכלי שלו. יחד עם זאת, חבר הכנסת פריג', גם קח בחשבון שכל דבר כזה ישית בסוף על הלקוח, כל ביטוח נוסף וכל דבר נוסף ישית עליו בסוף, על מחיר הרכב. השאלה איפה הגבול. 

<היו"ר יעקב פרי:>
עיסאווי פריג' מדבר מתוך דאגתו לצרכן. 

<אבנר פלור:>
אנחנו תוקפים את זה בכך שאנחנו מבקשים שהסוכן המורשה יהיה בעל איתנות כלכלית טובה.

<יורם בונן:>
איפה זה כתוב?

<אבנר פלור:>
בהגדרה של "הסוכן המורשה". דרך אגב, גם היום זה קיים. 

<רון מלכה:>
שתי נקודות. 

ראשית, צריך לזכור שייבוא עקיף זה תעשיית ינוקא. אני רוצה לדבר לרגע ברמה קצת יותר גבוהה. אם אנחנו פה סביב השולחן הזה, הוועדה וחברי הכנסת לא יתקנו תקנות ויחוקקו חוקים שיאפשרו לדבר הזה לקרות, זה לא יקרה. אנחנו מדברים פה על ענף במדינת ישראל שמוכר בהיקף של 23 מיליארד שקל בשנה. יש להם כוח לדרוס אותנו ולא להשאיר כלום אחר-כך, ואני יכול לאבד את הבית שלי ואת כל מה שעבדתי עליו כל החיים. 

<היו"ר יעקב פרי:>
אל תפליג בתיאורים. אנחנו מבינים. 

<רון מלכה:>
שנית, אפילו קבלני בניין נותנים ערבות עד למסירת הדירה. הוא נותן ערבות מכר. הוא לא  נותן שום ערבות מעבר לזה לגבי מה שיקרה. ואם הוא יפשוט רגל אחר-כך, אחרי 10 שנים, כמו במקרה של המרפסות שנפלו?

<רונן לוי:>
אני עונה לחבר הכנסת פריג'. צריך להיזהר מלעשות דברים שהם כבר מחוץ למתחם סבירוּת ההגנות שאתה מדבר עליהן. גם חברת "בטר פלייס" פשטה את הרגל ואז אף אחד לא האמין כי היא הייתה חברה אמינה, והצרכנים קיבלו פתרונות, לא מיידיים. אחרי זה מישהו לקח את זה על עצמו. זה לקח זמן והיו בבתי-משפט. צריך להיזהר כי מרוב שאתה עושה הגנות אתה פוגע בעסקים. צריך איזון הגיוני.

<היו"ר יעקב פרי:>
ב"בטר פלייס" היו כמה "כיסים עמוקים". 

<רונן לוי:>
אבל היו שם דיונים משפטיים ארוכים ולא כולם היו בטוחים- - -

<היו"ר יעקב פרי:>
צריך שמשרד התחבורה ייתן משקל לשאלה מי הוא הסוכן המורשה. אני לא יודע אם זה פותר את הבעיה אבל זה נותן הגנה טובה יותר. 

<רונן לוי:>
השכל הישר צריך לפעול.

<ינון עמית:>
החוק והנהלים קובעים אמות מידה לחוסן פיננסי ולהיקפי מכירות וכיוצא בזה, גם לסוכן המורשה וגם ליבואן המקביל. באשר לסוכן מורשה, נקבע שהוא סוכן מורשה מגודל מסוים, שמוכר כמות מסוימת של מכוניות. הכמות הזאת נידונה הרבה פה בוועדה. 

<עיסאווי פריג' (מרצ):>
זה לא כתוב בחוק. 

<ינון עמית:>
זה כתוב בחוק. באשר ליבואן המקביל, נקבעו אמות מידה הן להון עצמי והן לערבות בנקאית של כך וכך מיליוני שקלים שהוא מפקיד במשרד התחבורה כדי לוודא את קיום המחויבויות האלה. 

<היו"ר יעקב פרי:>
לדעתך זה מניח את הדעת? 

<ינון עמית:>
אני חושב שהן גבוהות מאוד. קיבלנו אותן. 

הצורך והאפשרות להטיל חובות על היבואן המקיף ועל הסוכן המורשה במקרה שאין יבואן ישיר, הצורך הוא כי אין יבואן ישיר, זה תוצר שלא מיובא לישראל, למשל "טסלה" או רכב אחר, ולכן צריך. אפשר כי אין יבואן ישיר ולכן אין מי שיטרפד את זה וילחץ על היצרן למנוע מן הסוכן המורשה לתת התחייבויות כאלה. 

<יורם בונן:>
מה שנאמר פה לגבי ההתניה של הסוכן המורשה נכון רק לגבי חלופה אחת של סוכן מורשה, וגם שם כתוב "התנאים לעניין היקף פעילותו". יש חלופה נוספת שהוסיף משרד התחבורה לעניין סוכן מורשה, שזה פשוט אדם שסוכן ראשי הסמיך אותו. אין שם שום התייחסות- - -

<איתי עצמון:>
רק לעניין תוצר רכב שמיובא על-ידי יבואן ישיר. 

<יורם בונן:>
זה בדיוק העניין. איפה שהתוצר לא מיובא אין בעיה, גם הסעיף הזה פותר. דווקא בנקודה הבעייתית, כאשר מדובר על תוצר שמיובא לארץ על-ידי יבואן ישיר, שם אין שום סמכות ואין שום התייחסות בהגדרה "סוכן מורשה" לעניין היקף הפעילות שלו. 

<אסתי פלדמן:>
זה בדיוק ההיפך מהבעיה שהועלתה על כך שאין כתובת. כשאין כתובת אז יש היקף פעילות. כשיש כתובת אין היקף פעילות. 

<יורם בונן:>
זו לא הנקודה. 

<אסתי פלדמן:>
זו בדיוק הנקודה. 

<יורם בונן:>
ניסו להרגיע את חברי הכנסת לא לדאוג: לא כל-כך מהר יפשטו את הרגל כי אנחנו בודקים את האיתנות הפיננסית של הסוכן המורשה. זאת הייתה התשובה. 

<אסתי פלדמן:>
לגבי תוצר- - - 

<יורם בונן:>
לגבי תוצר אין בעיה בכלל. 

<אבנר פלור:>
אבל גם היו יבואני רכב ישירים שפשטו את הרגל. היו יצרנים וגם יבואנים שפשטו את הרגל במהלך השנים ולא קרה כלום. מישהו אחר נכנס בנעליהם. קחו את הדברים בפרופורציות. היה עם "קאיה" וזה עבר מאחד לאחד. היו מקרים. 

<עוזי יצחקי:>
בשנה האחרונה לא היינו צריכים לדאוג ל"סובארו"?  מי עשה את זה? אנחנו עשינו את זה.

<יורם בונן:>
אני מבקש הסבר מדוע הסוכן המורשה לא מתייחס לכל הרכבים. 

<יעקב אנוך:>
אני מצטער שאני צריך להעמיד את הדברים על דיוקם. במקרה של "בטר פלייס", היה לה קשר ישיר עם "רנו" ומי שדאג שהדברים יתבצעו, כולל העברה לסוכן "רנו" הנוכחי, זה היצרן. 

באשר לפשיטות רגל, אבנר פלור, אני לא מכיר פשיטות רגל, למעט מקרה אחד שהלך לכינוס נכסים ואף אחד לא נכנס לנעליו, שזה "דאצ'ה" בגלגול הקודם. אין אף פשיטת רגל של יבואן רכב. 

<קריאה:>
זה רק מראה על הרווחיות שלהם. 

<היו"ר יעקב פרי:>
רבותי, "עקיצות" – לא אצלי. תעשו את ה"עקיצות" מחוץ לחדר הוועדה. עוד מישהו? לא. אנחנו ממשיכים.

<חוה ראובני:>
	
	
	
	"(11)
אם הרכב הוא מתוצר שאינו מיובא על ידי יבואן רכב ישיר – הוא המציא התחייבות מאת יצרן הרכב במדינת חוץ לספק לו מידע טכני, ספרות מקצועית וציוד לתיקון ולמתן שירותי תחזוקה לרכב מתוצר המיובא על ידו.

	
	
	(ב)
המנהל ירשום ברישיון יבואן רכב עקיף את התוצר שאותו רשאי היבואן לייבא."


< 
את סעיף קטן (ג), בשל אותן סיבות, אני מעדיפה להשאיר בינתיים מבלי לקרוא.>
<עיסאווי פריג' (מרצ):>
כל יבואן עקיף יעשה ייבוא לתוצר אחד? 

<היו"ר יעקב פרי:>
לא אחד, לא בהכרח. 

<חוה ראובני:>
זה יהיה רשום. יכולים להיות שלושה. 

<עיסאווי פריג' (מרצ):>
אז יהיו לו שלושה רישיונות.

<היו"ר יעקב פרי:>
חבר הכנסת פריג' שואל אם זה רישיון ייבוא לתוצר אחד, או שיכולים להיות לו שלושה רישיונות ייבוא לשלושה תוצרים.

<אבנר פלור:>
אנחנו מדברים פה על רישיון יבואן. יכול להיות יבואן שמייבא שלושה תוצרים. אתה מדבר על ייבוא רכב, אז זה תוצר ודגם מסוים, אבל פה מדברים על רישיון יבואן ל-3 שנים. 

<היו"ר יעקב פרי:>
יבואן יכול לייבא שלושה דגמים שונים של רכבים. 

<עיסאווי פריג' (מרצ):>
עד שלושה?

<היו"ר יעקב פרי:>
לא. 

<עיסאווי פריג' (מרצ):>
אתה אמרת: את התוצר שאותו הוא רשאי. אני צריך לקבוע ספציפית, אם הוא רשאי לייבא "סובארו" אז "סובארו" ואם הוא מייבא גם "פורד" אז יהיה לו עוד רישיון ל"פורד" ואם הוא יוסיף עוד אחד אז יהיו לו שלושה רישיונות. 

<היו"ר יעקב פרי:>
יהיה לו גם רישיון לייבא "דאצ'ה".

<דוד ביטן (הליכוד):>
יש לי הפתעה בשבילך, הוא יכול להיות גם ישיר וגם עקיף, ישיר לגבי משהו ועקיף לגבי משהו אחר. איפה כתוב שהוא לא יכול?

<חוה ראובני:>
אני מבקשת לתקן שיבוש. 

<איתי עצמון:>
אני רוצה לשאול לעניין פסקה (11). האם מדובר על התחייבות מאת יצרן הרכב?

<חוה ראובני:>
זה מה שרציתי לתקן. השתרבבה פה טעות.

<היו"ר יעקב פרי:>
מה הטעות? תקראי לנו כשזה מתוקן כבר. 

<חוה ראובני:>
"אם הרכב הוא מתוצר שאינו מיובא על-ידי יבואן רכב ישיר – הוא המציא התחייבות מאת הסוכן המורשה לספק לו מידע טכני, ספרות מקצועיות וציוד לתיקון ולמתן שירותי תחזוקה לרכב מתוצר המיובא על ידו".

<עיסאווי פריג' (מרצ):>
למה לא "יצרן הרכב" במקרה הזה?

<חוה ראובני:>
כי אין לו קשר. 

<עיסאווי פריג' (מרצ):>
אבל הרכב לא מיובא לארץ. יש לו אפשרות, הוא מייבא אותו. 

<דוד ביטן (הליכוד):>
אם הוא הולך ישירות עם היצרן אז הוא יבואן ישיר. 

<קריאה:>
עכשיו סתם אתה מכשיל. 

<עוזי יצחקי:>
זה באמת לא סתם. 

<דוד ביטן (הליכוד):>
אני רוצה להעיר לגבי התקופות. קחו בחשבון שאתם צריכים לתקן את התקופה למשהו יותר משמעותי. 

<חוה ראובני:>
אמרנו קודם. 

<היו"ר יעקב פרי:>
הוא מדבר על סעיף קטן 36(ג).

<דוד ביטן (הליכוד):>
הם אמרו שזה לא נכנס עכשיו אבל קחו את זה בחשבון. מה זה שנתיים ושלוש שנים?

<היו"ר יעקב פרי:>
אתם תביאו תקופות אחרות?

<אבנר פלור:>
כן, נקבע בכל החוק תקופות ארוכות יותר. 

<היו"ר יעקב פרי:>
לפני שאערוך הצבעה על סעיפים 35 ו-36, יש כמה הערות. 

בסעיף 35(א)(9), דיברנו על הגבלת מספר המוסכים. הפסקה הזאת תיבדק על-ידי משרד התחבורה לבקשת הוועדה. המשרד יבחן מחדש גם את סעיף קטן 35(ג) על תוקף הרישיון ליבואן ישיר. 

ואותו דבר בסעיף קטן 36(ג), המשרד יבחן מחדש את תוקף הרישיון. נכון? יש עוד דברים?

<דוד ביטן (הליכוד):>
גם פה לגבי המוסכים אותו דבר. 

<היו"ר יעקב פרי:>
גם לגבי הנושא של המוסכים בסעיף 36 נדרשת בדיקת משרד התחבורה לפי ההערות שהעירו פה. 

<רונן לוי:>
אפשר לפי נתח שוק, לפי גודל המוסכים. 

<דוד ביטן (הליכוד):>
הם יביאו נוסח. 

<היו"ר יעקב פרי:>
דוד ביטן, כשהתייחסת למוסכים בסעיף 36 לאיזו פסקה התייחסת? בפסקה (8) התייחסנו לתשתיות רק. אז לא צריך. 

<דוד ביטן (הליכוד):>
לא לתקן אלא להגביל את- - - 

<דרור וגשל:>
זה אותו תיקון שהוא ביקש גם בסעיף 35. 

<דוד ביטן (הליכוד):>
גם בסעיף 36 יש אותו נוסח. 

<דרור וגשל:>
לכן אמרנו שזה לא רלוונטי פה, כי פה אנחנו רק אומרים: תוכיח תשתית. שאלה אחרת היא האם היא תגביל אותך למוסכים או לא. 

<היו"ר יעקב פרי:>
הצלחתם כבר גם אותי לבלבל ואני משתדל שלא. בסעיף 35 אמרנו שלגבי פסקה (א)(9) תהיה הגבלה של מספר המוסכים. אמרנו שאם נתקן את זה בסעיף 35 לא צריך לתקן בסעיף 36. זה בתשתית. 

<דוד ביטן (הליכוד):>
זה דבר אחר. כאשר דיברנו על סוגי הרכב אמרנו שאם מתקנים בסעיף 35 אז לא צריך בסעיף 36. אבל את עניין מספר המוסכים צריך לתקן גם בסעיף 35 וגם בסעיף 36. 

<דרור וגשל:>
כל מה שנאמר בהקשר הזה מקובל עלינו. 

<היו"ר יעקב פרי:>
אני מעמיד להצבעה – מתוך ידיעה שיש את הרביזיה שביקש חבר הכנסת עיסאווי פריג' – את סעיף 35, למעט הפסקאות שהודעתי עליהן שדרושות תיקון ושיחזרו כמובן לוועדה.

<איתי עצמון:>
סעיפים קטנים (א) ו-(ב), למעט הסעיף שנוגע לתוקף הרישיון ולמעט פסקה (א)(9).

<היו"ר יעקב פרי:>
מי בעד סעיף 35? מי נגד?

הצבעה

בעד – 2

נגד – 1 

נמנעים – אין

סעיפים קטנים (א) ו-(ב) בסעיף 35, למעט מה שנוגע לתוקף הרישיון ולמעט פסקה (א)(9), נתקבלו.

<היו"ר יעקב פרי:>
2 בעד ואחד נגד. הסעיף נתקבל.

<עיסאווי פריג' (מרצ):>
אני מגיש רביזיה על ההצבעה והסתייגות. איפה שכתוב "תוצר" אני מציע להתמקד ולומר "דגם". אני מאמין שהדיון בסעיף הזה לא מיצה את עצמו. 

<דוד ביטן (הליכוד):>
לא מיצה? שעתיים אנחנו מדברים על זה.

<עיסאווי פריג' (מרצ):>
לפי דעתי אפשר לחשוב על איזשהו פתרון ביניים. לשם כך אני מגיש הסתייגות על הנוסח, ורביזיה על ההצבעה. 

<איתי עצמון:>
אני רוצה להבין. הרביזיה היא על ההחלטה שהתקבלה. לאחר שהוועדה תדון ברביזיה ניתן יהיה להגיש הסתייגות ככל שהתוצאה לא תיראה לך. 

<עיסאווי פריג' (מרצ):>
אז אני מגיש בקשה לרביזיה, לדיון מחדש. אני מגיש רביזיה על כל סעיף 35 כי זה חוזר על עצמו בכל הסעיף. 

<חוה ראובני:>
בפסקה 36(א)(9), בעניין ההון העצמי, לאור הדיון שהתפתח פה חשבנו שאולי נכון  לקבוע במפורש סמכות לקבוע מדרגות של הון עצמי שגם יביאו בחשבון את השיקול אם זה תוצר שיש או אין לגביו יבואן ישיר כעוד אחד מן השיקולים. 

<היו"ר יעקב פרי:>
רעיון טוב. היא אומרת שלגבי פסקה 36(א)(9) הם מוכנים לעשות שיקול נוסף במשרד התחבורה, להתחשב בזה אם יש לאותו תוצר יבואן ישיר או אין לו יבואן ישיר. לפי זה ייקבעו המדרגות. אני חושב שזה הגיוני. 

<דוד ביטן (הליכוד):>
אבל אמרנו שזה יופיע בתקנות. 

<חוה ראובני:>
זה סמכות לקבוע בתקנות, שיקול רלוונטי לתקנות.

<היו"ר יעקב פרי:>
נצביע על סעיף 36, בתיקונים של פסקאות (8) ו-(9) בסעיף קטן (א).

<דוד ביטן (הליכוד):>
שיתחשבו בזה ששנתיים זה זמן קצר מדי. 

<עיסאווי פריג' (מרצ):>
איתי עצמון, האם אין קשר בין סעיף 35 וסעיף 36? סעיף 35 לא משליך על סעיף 36?

<איתי עצמון:>
הוא משליך. 

<עיסאווי פריג' (מרצ):>
אז אני רוצה כמקשה אחת. זה משליך על זה. 

<איתי עצמון:>
קודם הוועדה תצביע.

<דוד ביטן (הליכוד):>
אז תגיש עוד פעם רביזיה. 

<יעקב פרי (יש עתיד):>
מי בעד סעיף 36, עם התיקונים שצוינו? מי נגד?

הצבעה

בעד – 2

נגד – 1 

נמנעים – אין

סעיף 36, עם התיקונים שהוכנסו בו, נתקבל.

<עיסאווי פריג' (מרצ):>
אני מגיש הצעה לרביזיה על כל סעיף 36. 

<היו"ר יעקב פרי:>
רבותי, זה מה שיכולנו הכי טוב. 

<עיסאווי פריג' (מרצ):>
מה לגבי הרביזיה על סעיף 15? הגשנו רביזיה ואני רוצה לפתוח את זה לדיון.

<היו"ר יעקב פרי:>
אתה מבקש שנחזור לסעיף 15? חבר הכנסת פריג' הגישה רביזיה על סעיף 15. 

<דוד ביטן (הליכוד):>
יושב-ראש הוועדה רוצה להיות נוכח בעת הדיון על סעיף 15.

<עיסאווי פריג' (מרצ):>
אין בעיה, אני דוחה את זה למועד שיושב-ראש הוועדה הקבוע יהיה פה. 

<היו"ר יעקב פרי:>
אני לא יודע אם שיקול הדעת שלי ימצא חן בעיניכם אבל היות וחברי הכנסת ביטן ופריג' צריכים ללכת ב-13:45 כדי להופיע בטלוויזיה, שזה לא פחות חשוב מן החוק, אז אני נועל את הישיבה כי ברבע השעה הבאה לא נספיק הרבה בין כה וכה.

תודה רבה לכם ושבוע טוב. 

<הישיבה ננעלה בשעה 13:30.>

